**บทที่ 2**

**การทบทวนวรรณกรรม**

ในการวิจัยเรื่อง การพัฒนาความสามารถด้านการฟังและการพูดภาษาอังกฤษ ของนักเรียนชั้นมัธยมศึกษาปีที่ 3 ตามแนวการสอนภาษาเพื่อการสื่อสาร ผู้วิจัยได้ดำเนินการศึกษาค้นคว้าเอกสารและงานวิจัยที่เกี่ยวข้อง ดังต่อไปนี้

1. หลักสูตรแกนกลางการศึกษาขั้นพื้นฐาน พุทธศักราช 2551 กลุ่มสาระการเรียนรู้ภาษาต่างประเทศ

2. แนวการสอนภาษาเพื่อการสื่อสาร

3. การสอนการฟังเพื่อการสื่อสาร

4. การสอนพูดเพื่อการสื่อสาร

5. การวัดและประเมินความสามารถด้านการฟังและการพูดเพื่อการสื่อสาร

6. แผนการจัดการเรียนรู้

7. การหาประสิทธิภาพและดัชนีประสิทธิผล

8. ความพึงพอใจ

9. บริบทโรงเรียน

10. งานวิจัยที่เกี่ยวข้อง

11. กรอบแนวคิดงานวิจัย

**2.1 หลักสูตรแกนกลางการศึกษาขั้นพื้นฐาน พุทธศักราช 2551 กลุ่มสาระการเรียนรู้ภาษาต่างประเทศ**

กระทรวงศึกษาธิการ (2551, น. 4-33) ได้กล่าวถึงหลักสูตรแกนกลางการศึกษาขั้นพื้นฐาน พ.ศ. 2551 ในกลุ่มสาระภาษาต่างประเทศดังนี้

**2.1.1 มาตรฐานการเรียนรู้ภาษาต่างประเทศ**

ในปัจจุบันภาษาต่างประเทศมีความสำคัญและมีบทบาทมากขึ้นในการใช้ชีวิตประจำวัน การศึกษาต่อรวมไปถึงการประกอบอาชีพ เพราะภาษาเป็นเครื่องมือสำคัญในการติดต่อสื่อสาร ระหว่างมนุษย์ ดังนั้นการเรียนรู้และเข้าใจความแตกต่างของภาษา วิถีชีวิต และวัฒนธรรม จึงเป็นสิ่งจำเป็นสำหรับการจัดการศึกษาในศตวรรษที่ 21 และผู้เรียนจะต้องมีเจตคติที่ดีต่อการใช้ภาษาต่างประเทศ สามารถใช้ภาษาต่างประเทศในการสื่อสารในชีวิตประจำวันได้ ดังนั้นหลักสูตรแกนกลางการศึกษาขั้นพื้นฐาน พ.ศ. 2551 จึงได้กำหนดมาตรฐานการเรียนรู้ในกลุ่มสาระการเรียนรู้ภาษาต่างประเทศไว้ 4 สาระได้แก่

สาระที่ 1 ภาษาเพื่อการสื่อสาร

มาตรฐาน ต 1.1 คาดหวังว่า เข้าใจและตีความเรื่องที่ฟังและอ่านจากสื่อต่าง ๆ และแสดงความคิดเห็นอย่างมีเหตุผล

มาตรฐาน ต 1.2 มีทักษะการสื่อสารทางภาษาในการแลกเปลี่ยนข้อมูลข่าวสาร แสดงความรู้สึกและแสดงความคิดเห็นอย่างมีประสิทธิภาพ

มาตรฐาน ต 1.3 นำเสนอข้อมูลข่าวสาร ความคิดรวบยอด และความคิดเห็นในเรื่องต่าง ๆ โดยการพูดและการเขียนได้

สาระที่ 2 ภาษาและวัฒนธรรม

มาตรฐาน ต 2.1 เข้าใจความสัมพันธ์ระหว่างภาษากับวัฒนธรรมของเจ้าของภาษา และนำไปใช้ได้อย่างเหมาะสมกับกาลเทศะ

มาตรฐาน ต 2.2 เข้าใจความเหมือนและความแตกต่างระหว่างภาษาและวัฒนธรรมของเจ้าของภาษากับภาษาและวัฒนธรรมไทย และนำมาใช้อย่างถูกต้องและเหมาะสม

สาระที่ 3 ภาษากับความสัมพันธ์กับกลุ่มสาระอื่น

มาตรฐาน ต 3.1 ใช้ภาษาต่างประเทศในการเชื่อมโยงความรู้กับกลุ่มสาระการเรียนรู้อื่น และเป็นพื้นฐานในการพัฒนา แสวงหาความรู้ และเปิดโลกทัศน์ของตน

สาระที่ 4 ภาษากับความสัมพันธ์ชุมชนและโลก

มาตรฐาน ต 4.1 ใช้ภาษาต่างประเทศในสถานการณ์ต่าง ๆ ทั้งในสถานศึกษา ชุมชน และสังคมได้

มาตรฐาน ต 4.2 คาดหวังว่าผู้เรียนจะสามารถใช้ภาษาต่างประเทศเป็นเครื่องมือในการศึกษาต่อ การประกอบอาชีพและการแลกเปลี่ยนเรียนรู้กับสังคมโลก

**2.1.2 ตัวชี้วัดและสาระการเรียนรู้แกนกลาง**

กระทรวงศึกษาธิการ (2551, น. 220-251) ได้กำหนดมาตรฐานตัวชี้วัดและสาระการเรียนรู้แกนกลาง สาระที่ 1 ภาษาเพื่อการสื่อสาร สาระที่ 2 ภาษาและวัฒนธรรม สาระที่ 3 ภาษากับความสัมพันธ์กับกลุ่มสาระอื่น และสาระที่ 4 ภาษากับความสัมพันธ์ชุมชนและโลก ไว้ดังนี้

**ตารางที่ 2.1**

*ตัวชี้วัด และสาระการเรียนรู้แกนกลาง สาระที่ 1 ภาษาเพื่อการสื่อสาร มาตรฐาน ต 1.1*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1.ปฏิบัติตามคำแนะนำในคู่มือการใช้งานต่าง ๆ คำ  ชี้แจง คำอธิบาย และคำบรรยายที่ฟังและอ่าน | - คำแนะนำ คำชี้แจง  คำอธิบาย คำบรรยาย เช่น  ประกาศเตือนภัยต่างๆ ยา  และการใช้ยา การใช้อุปกรณ์  และสิ่งของ การสืบค้นข้อ  ข้อมูลทางอินเตอร์เน็ต  - Modal verb:  Should/ought to/need/have to/must+verb ที่เป็น infinitive with out to  (Active Voice)/ The does must be divided. (Passive Voice)  - Direct/indirect speech  - คำสันธาน (conjunction)  And/but/or/so/not only…but also/both…and/as well as/after etc.  - ตัวเชื่อม (connective  words) เช่น First,…  Second,… Third,… |
|  |  | *(ต่อ)* |

**ตารางที่ 2.1** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  | 2. อ่านออกเสียง ข้อความ ข่าว ประกาศ โฆษณา บท  ร้อยกรอง และบทละครสั้น (skit) ถูกต้องตาม  หลักการอ่าน | - ข้อความ ข่าว  ประกาศ โฆษณา บทร้อย  กรอง และบทร้อยกรองสั้น  - การใช้พจนานุกรม  - หลักการอ่านออกสียงเช่น  - การอ่านออกเสียงพยัญชนะ  คำและพยัญชนะท้ายคำสระ  เสียงสั้นสระเสียงยาว สระ  - การออกเสียงเน้นหนัก-เบาใน  คำและกลุ่มคำ  - การออกเสียงตามระดับเสียง  สูง-ต่ำในประโยค  - การออกเสียงเชื่อมโยงใน  ข้อความ  - การแบ่งวรรคตอนในการอ่าน  - การอ่านบทร้อยกรองตาม  จังหวะ |
|  | 3. อธิบายและเขียนประโยคและข้อความให้สัมพันธ์  กับสื่อที่ไม่ใช่ความเรียงรูปแบบต่างๆ ที่อ่าน รวมทั้ง  ระบุและเขียนสื่อที่ไม่ใช่ความเรียงรูปแบบต่างๆ ให้  สัมพันธ์กับประโยค และข้อความที่ฟังหรืออ่าน | - ประโยคและข้อความ  - การตีความ/ถ่ายโอน  ข้อมูลให้สัมพันธ์กับสื่อที่ไม่ใช่ความเรียง เช่น ภาพ แผนผัง กราฟ แผนภูมิ ตารางอักษรย่อ จากกลุ่มสาระการเรียนรู้อื่นด้วยการพูดและการเขียนอธิบายโดยใช้ Comparison of adjectives/ Contrast : but, although, however, |
|  |  | *(ต่อ)* |

**ตารางที่ 2.1** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  |  | in spite of…/Logical  connectives เช่น Caused  by/followed by/consist  of. Etc. |
|  | 4. จับใจความสำคัญ วิเคราะห์ความ สรุปความ  ตีความ และแสดงความคิดเห็นจากการฟังและอ่าน  เรื่องที่เป็นสารคดีและบันเทิงคดี พร้อมทั้งให้เหตุผล  และยกตัวอย่าง ประกอบ | - เรื่องที่เป็นสารคดีและบันเทิงคดี  - การจับใจความสำคัญ การสรุป  ความ การวิเคราะห์ความ การตีความ  - การใช้ skimming/scanning/  guessing/context clue  - ประโยคที่ใช้ในการแสดง  ความคิดเห็นการให้เหตุผลและการยกตัวอย่าง เช่น I  believe…/I agree  with…but…/Well, I must  say…/What do you think  of/about…?/I think/don’t  think…?/What’s your  opinion about…?/in my  opinion../  - if clauses  - So…that/such…that  - too to…/enough to…  - on the other hand,…  - Other (s)/another/The  other (s) |
|  |  | *(ต่อ)* |

**ตารางที่ 2.1** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  |  | Because/and/so/but/however/  Because of/due to/owing to  - Infinitive pronouns: some,  any, someone, anyone,  everyone, ones etc.  - Tenses: Present simple/  Present continuous/present  perfect/Past simple/ Future  tense etc.  - Simple sentence/Compound  sentence/Complex sentence |

**ตารางที่ 2.2**

*ตัวชี้วัด และสาระการเรียนรู้แกนกลาง สาระที่ 1 ภาษาเพื่อการสื่อสาร มาตรฐาน ต 1.2*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1. สนทนาและเขียนโต้ตอบข้อมูลเกี่ยวกับตนเองและ  เรื่องต่างๆ ใกล้ตัว ประสบการณ์ สถานการณ์ ข่าว/  เหตุการณ์ ประเด็นที่อยู่ในความสนใจของสังคม  และสื่อสารอย่างต่อเนื่องและเหมาะสม | - ภาษาที่ใช้ในการสื่อสาร  ระหว่างบุคคล เช่น การ  ทักทาย กล่าวลา ขอบคุณ ขอ  โทษ ชมเชย การพูดแทรก  อย่างสุภาพ การชักชวน การ  แลกเปลี่ยนข้อมูลเกี่ยวกับ  ตนเอง เรื่องใกล้ตัว  สถานการณ์ต่าง ๆ ข่าว/  เหตุการณ์ ประเด็นที่อยู่ใน  ความสนใจของสังคม |
|  | 2. เลือกและใช้คำขอร้อง ให้คำแนะนำ คำชี้แจง  คำอธิบายอย่างคล่องแคล่ว | - คำขอร้อง คำแนะนำ คำ  *(ต่อ)* |

**ตารางที่ 2.2** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  |  | ชี้แจง คำอธิบายที่มีขั้นตอนซับซ้อน |
|  | 3. พูดและเขียนแสดงความต้องการ เสนอ  ตอบรับและปฏิเสธการให้ความช่วยเหลือ ใน  สถานการณ์จำลองหรือสถานการณ์จริงอย่าง  เหมาะสม | - ภาษาที่ใช้ในการแสดงความ  ต้องการ เสนอ และให้ความช่วยเหลือ  ตอบรับ และปฏิเสธการให้ความ  ช่วยเหลือในสถานการณ์ต่าง ๆ เช่น  Please…/I’d like…/I  need…//May/Can/Cloud…?/Would you please…?Yes,…/Please do./Certainly./yes, of course./Sure/Need some help?/What can I do to help?/Would you like any help?/If you like I cloud/If you need anything, please…/Is there anything I can do?/I’ll do it for you./I’m afraid…/I’m sorry, but…/Sorry, but… etc. |
|  | 4.พูดและเขียนเพื่อขอและให้ข้อมูล บรรยาย  อธิบาย เปรียบเทียบ และแสดงความคิดเห็นเกี่ยวกับเรื่อง/ประเด็น/ข่าว/เหตุการณ์ที่ฟังและอ่านอย่างเหมาะสม | - คำศัพท์ สำนวนภาษา ประโยคและ  ข้อความที่ใช้ในการขอและให้ข้อมูล  บรรยาย อธิบาย เปรียบเทียบ และ  แสดงความคิดเห็นเกี่ยวกับประเด็น/  ข่าวเหตุการณ์ที่ฟังและอ่าน |
|  | 5.พูดและเขียนบรรยายความรู้สึกและแสดง  ความคิดเห็นของตนเองเกี่ยวกับเรื่องต่าง ๆ  กิจกรรม ประสบการณ์ และข่าว/เหตุการณ์  อย่างมีเหตุผล | - ภาษาที่ใช้แสดงความรู้สึกความคิดเห็น  และให้เหตุผลประกอบ เช่น ชอบ ไม่  ชอบ ดีใจ เสียใจ มีความสุข เศร้า หิว  รสชาติ สวย น่าเกลียด เสียงดัง ดี ไม่ดี  จากข่าว เหตุการณ์ สถานการณ์ใน |
|  |  | *(ต่อ)* |

**ตารางที่ 2.2** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  |  | ในชีวิตประจำวัน เช่น  Nice./Very nice. / Well  done!/Congratulations  on… I like… because…/I  love… because…/I feel…  because…/I think…/I  believe…/I  agree/disagree…/I’m  afraid/I don’t like…/I  don’t believe…/I have no Idea… /Oh no! etc. |

**ตารางที่ 2.3**

*ตัวชี้วัด และสาระการเรียนรู้แกนกลาง สาระที่ 1 ภาษาเพื่อการสื่อสาร มาตรฐาน ต 1.3*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1.พูดและเขียนนำเสนอข้อมูลเกี่ยวกับตนเอง/  ประสบการณ์ ข่าว/เหตุการณ์ เรื่อง และประเด็น  ต่างๆ ตามความสนใจของสังคม | - การนำเสนอข้อมูลเกี่ยวกับ  ตนเอง ประสบการณ์ ข่าว/  เหตุการณ์ เรื่องและประเด็นที่  อยู่ในความสนใจของสังคม  เช่น การเดินทาง การ  รับประทานอาหาร การเล่น  กีฬา/ดนตรี การดูภาพยนตร์  การฟังเพลง การเลี้ยงสัตว์  การอ่านหนังสือ การ  ท่องเที่ยว การศึกษาสภาพ  สังคม เศรษฐกิจ |
|  |  | *(ต่อ)* |

**ตารางที่ 2.3** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  | 2. พูดและเขียนสรุปใจความสำคัญ/ แก่นสาระที่ได้  จากการวิเคราะห์เรื่อง กิจกรรม ข่าว เหตุการณ์และ  และสถานการณ์ตามความสนใจ | - การจับใจความสำคัญ แก่น  สาระ การวิเคราะห์เรื่อง  กิจกรรม ข่าว เหตุการณ์ และ  สถานการณ์ตามความสนใจ |
|  | 3. พูดและเขียนแสดงความคิดเห็นเกี่ยวกับกิจกรรม  ประสบการณ์ และเหตุการณ์ ทั้งในท้องถิ่น สังคม  และโลก พร้อมทั้งให้เหตุผลและยกตัวอย่าง  ประกอบ | - การแสดงความคิดเห็น การให้เหตุผลประกอบและ  ยกตัวอย่างเกี่ยวกับกิจกรรม  ประสบการณ์ และเหตุการณ์  ในท้องถิ่น สังคม และโลก |

**ตารางที่ 2.4**

*ตัวชี้วัด และสาระการเรียนรู้แกนกลาง สาระที่ 2 ภาษาและวัฒนธรรม มาตรฐาน ต 2.1*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  | 1. เลือกใช้ภาษา น้ำเสียง และกิริยาท่าทางเหมาะกับ  ระดับของบุคคล โอกาส และสถานที่ ตามมารยาท  สังคมและวัฒนธรรมของเจ้าของภาษา | - การเลือกใช้ภาษา น้ำเสียง  และกริยาท่าทางในการ  สนทนา ระดับของภาษา  มารยาท สังคมและวัฒนธรรมของเจ้าของภาษา เช่น การขอบคุณ ขอโทษ การชมเชย การใช้สีหน้าท่าทาง  ประกอบการพูด ขณะแนะนำ  ตนเอง การสัมผัสมือ การโบก  มือ การแสดงความรู้สึกชอบ  ไม่ชอบ การกล่าวอวยพร การแสดงอาการตอบรับหรือ  ปฏิเสธ |
|  | 2. อธิบาย/อภิปรายวิถีชีวิต ความคิด ความเชื่อ และ | - วิถีชีวิต ความคิด ความเชื่อ |
|  |  | *(ต่อ)* |

**ตารางที่ 2.4** (ต่อ)

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  | ที่มาของขนบธรรมเนียม และประเพณีของเจ้าของ  ภาษา | และที่มาของขนบธรรมเนียม  และประเพณีของเจ้าของ  ภาษา |
|  | 3.เข้าร่วม แนะนำ และจัดกิจกรรมทางภาษาและ  วัฒนธรรมอย่างเหมาะสม | - กิจกรรมทางภาษาและ  วัฒนธรรม เช่น การเล่นเกม  การร้องเพลง การเล่านิทาน/  เรื่องจากภาพยนตร์ ละครสั้น  วันขอบคุณพระเจ้า วัน  คริสต์มาส วันขึ้นปีใหม่ วันวา  เลนไทน์ |

**ตารางที่ 2.5**

*ตัวชี้วัด และสาระการเรียนรู้แกนกลาง สาระที่ 2 ภาษาและวัฒนธรรม มาตรฐาน ต 2.2*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
|  | 1. อธิบาย/เปรียบเทียบความแตกต่างระหว่าง  โครงสร้างประโยค ข้อความ สำนวน คำพังเพย  สุภาษิตและบทกลอนของภาษา ต่างประเทศและ  ภาษาไทย | - การอธิบาย/การเปรียบเทียบ  ความแตกต่างระหว่าง  โครงสร้างประโยค ข้อความ  สำนวน คำพังเพย สุภาษิต  และบทกลอน ของภาษาต่าง  ประเทศและภาษาไทย |
|  | 2. วิเคราะห์/อภิปรายความเหมือนและความแตกต่าง  ระหว่างวิถีชีวิต ความเชื่อ และวัฒนธรรมของ  เจ้าของภาษากับของไทย และนำไปใช้อย่างมี  เหตุผล | - การวิเคราะห์/การอภิปราย  ความเหมือนและความ  แตกต่างระหว่างวิถีชีวิต ความเชื่อและวัฒนธรรมของ  เจ้าของภาษากับของไทย การ  นำวัฒนธรรมของเจ้าของ  ภาษาไปใช้ |

**ตารางที่ 2.6**

*ตัวชี้วัด และสาระการเรียนรู้แกนกลาง สาระที่ 3 ภาษากับความสัมพันธ์กับกลุ่มสาระการเรียนรู้อื่น มาตรฐาน ต 3.1*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1. ค้นคว้า/สืบค้น บันทึก สรุป และแสดงความ  คิดเห็นเกี่ยวกับข้อมูลที่เกี่ยวข้องกับกลุ่มสาระการ  เรียนรู้อื่น จากแหล่งเรียนรู้ต่าง ๆ และ นำเสนอด้วย  การพูดและการเขียน | - การค้นคว้า/การสืบค้น การ  บันทึก การสรุป การแสดง  ความคิดเห็น และนำเสนอ  ข้อมูลที่เกี่ยวข้องกับกลุ่มสาระ  การเรียนรู้อื่นจากแหล่งการ  เรียนรู้ต่าง ๆ |

**ตารางที่ 2.7**

*ตัวชี้วัด และสาระการเรียนรู้แกนกลาง สาระที่ 4 ภาษากับความสัมพันธ์กับชุมชนและโลก*

*มาตรฐาน ต 4.1*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1. ใช้ภาษาสื่อสารในสถานการณ์จริง/สถานการณ์  จำลองที่เกิดขึ้นในห้องเรียน สถานศึกษา ชุมชน  และสังคม | - การใช้ภาษาสื่อสารใน  สถานการณ์จริง/สถานการณ์  จำลองที่เกิดขึ้นในห้องเรียน  สถานศึกษา ชุมชน และสังคม |

**ตารางที่ 2.8**

*ตัวชี้วัด และสาระการเรียนรู้แกนกลาง สาระที่ 4 ภาษากับความสัมพันธ์กับชุมชนและโลก*

*มาตรฐาน ต 4.2*

|  |  |  |
| --- | --- | --- |
| ชั้น | ตัวชี้วัด | สาระการเรียนรู้แกนกลาง |
| ม. 3 | 1. ใช้ภาษาต่างประเทศในการสืบค้น/ค้นคว้า รวบรวม  วิเคราะห์ และสรุปความรู้/ข้อมูลต่าง ๆ จากสื่อและ  แหล่งการเรียนรู้ต่าง ๆ ในการศึกษาต่อและ  ประกอบอาชีพ | - การใช้ภาษาต่างประเทศใน  การสืบค้น/ค้นคว้า รวบรวม  วิเคราะห์ และสรุปความรู้/  ข้อมูลต่าง ๆ จากสื่อและแหล่ง  การเรียนรู้ต่าง ๆ ในการศึกษา  ต่อและประกอบอาชีพ |

นอกจากนี้หลักสูตรแกนกลางการศึกษาขั้นพื้นฐาน พุทธศักราช 2551 ยังได้กำหนดคุณภาพผู้เรียนเมื่อจบหลักสูตรแกนกลางการศึกษาขั้นพื้นฐาน กลุ่มสาระการเรียนรู้ภาษาต่างประเทศในระดับชั้นมัธยมศึกษาปีที่ 3 ดังนี้

**2.1.3 คุณภาพผู้เรียนเมื่อจบระดับชั้นมัธยมศึกษาปีที่ 3**

ผู้เรียนที่เรียนภาษาต่างประเทศ เมื่อผู้เรียนจบการศึกษาในระดับขั้นมัธยมศึกษาปีที่ 3 ต้องมีคุณภาพตามที่หลักสูตรแกนกลางกำหนดไว้สามารถสรุปได้ดังนี้

มาตรฐาน ต 1.1 ผู้เรียนสามารถเข้าใจและตีความเรื่องที่ฟังและอ่านจากสื่อต่าง ๆ และแสดงความคิดเห็นอย่างมีเหตุผล

มาตรฐาน ต 1.2 ผู้เรียนต้องมีทักษะการสื่อสารทางภาษาในการแลกเปลี่ยนข้อมูลข่าวสาร แสดงความรู้สึกและแสดงความคิดเห็นอย่างมีประสิทธิภาพ

มาตรฐาน ต 1.3 นักเรียนสามารถนำเสนอข้อมูลข่าวสาร ความคิดรวบยอด และความคิดเห็นในเรื่องต่าง ๆ โดยการพูดและการเขียนได้

มาตรฐาน ต 2.1 ผู้เรียนต้องสามารถเข้าใจความสัมพันธ์ระหว่างภาษากับวัฒนธรรมของเจ้าของภาษา และนำไปใช้ได้อย่างเหมาะสมกับกาลเทศะได้

มาตรฐาน ต 2.2 ผู้เรียนสามารถเข้าใจความเหมือนและความแตกต่างระหว่างภาษาและวัฒนธรรมของเจ้าของภาษากับภาษาและวัฒนธรรมไทย และนำมาใช้อย่างถูกต้องและเหมาะสม

มาตรฐาน ต 3.1 ผู้เรียนต้องสามารถใช้ภาษาต่างประเทศในการเชื่อมโยงความรู้กับกลุ่มสาระการเรียนรู้อื่น และเป็นพื้นฐานในการพัฒนา แสวงหาความรู้ และเปิดโลกทัศน์ของตนได้

มาตรฐาน ต 4.1 ผู้เรียนต้องสามารถใช้ภาษาต่างประ เทศในสถานการณ์ต่าง ๆ ทั้งในสถานศึกษา ชุมชน และสังคมได้

มาตรฐาน ต 4.2 ผู้เรียนต้องสามารถใช้ภาษาต่างประเทศเป็นเครื่องมือในการศึกษาต่อ การประกอบอาชีพและการแลกเปลี่ยนเรียนรู้กับสังคมโลกได้

สรุปได้ว่า หลักสูตรแกนกลางการศึกษาขั้นพื้นฐาน พุทธศักราช 2551 ได้ให้ความสำคัญ กับกลุ่มสาระการเรียนรู้ภาษาต่างประเทศ เนื่องจากภาษาอังกฤษเป็นปัจจัยสำคัญ สำหรับการจัดการศึกษาให้ผู้เรียนมีทักษะในศตวรรษที่ 21 เมื่อจบการศึกษาในระดับชั้นมัธยมศึกษาปีที่ 3 ผู้เรียนจะต้องมีเจตคติที่ดีต่อการใช้ภาษาต่างประเทศและสามารถใช้ภาษาต่างประเทศในการสื่อสาร ในชีวิตประจำวันได้

**2.2 แนวการสอนภาษาเพื่อการสื่อสาร**

ผู้วิจัยได้ศึกษารวบรวมเอกสารที่เกี่ยวข้องกับแนวการสอนภาษาแบบสื่อสาร ดังนี้

**2.2.1 ความเป็นมาของการสอนภาษาเพื่อการสื่อสาร**

แนวคิดการสอนภาษาเพื่อการสื่อสาร (Communicative Language Teaching Approach) หรือเรียกโดยย่อว่า CLT เกิดขึ้นในราวในราวต้นทศวรรษที่ 1970 เนื่องจากนักภาษาศาสตร์ชาวอังกฤษ ได้ตระหนักถึงข้อจำกัดของวิธีการสอนแบบดั้งเดิม คือ วิธีการสอนตามสถานการณ์ (Situational Language Teaching) ซึ่งเป็นการสอนที่เน้นการฝึกฝนการใช้โครงสร้างทางภาษา โดยการใช้สถานการณ์ โดยในปี คศ. 1972 D. A. Wilkins ได้ให้ความหมายของภาษาเพื่อการสื่อสารไว้ว่า เป็นการประมวลเนื้อหาทางภาษาที่ผู้เรียนควรจะรู้ในการสื่อความหมาย ซึ่งเป็นสิ่งที่ผู้เรียนภาษาจำเป็นต้องเข้าใจและใช้ มากกว่าการอธิบายหลักภาษาตามแนวคิดแบบดั้งเดิมที่เน้นการใช้หลักไวยากรณ์และคำศัพท์ ด้วยคำนิยามนี้ได้จุดประกายให้เกิดการเปลี่ยนแปลงของการจัดการสอนภาษา โดย Wilkins ได้ตีพิมพ์ผลงานใน ค.ศ. 1676 ในหนังสือชื่อ Notional syllabus และจากการสนันสนุนของสภาพันธ์ยุโรป (the Council of Europe) ทำให้นักวิชาการทางด้านภาษาศาสตร์ส่วนใหญ่ในอังกฤษได้พยายามพัฒนาหลักสูตรการสอนภาษาที่สองแบบเน้นหน้าที่และสื่อความหมาย (functional national syllabus design) พื้นฐานมาจากแนวคิดของ Wilkins นอกจากนั้นยังมีนักภาษาศาสตร์หลายคนที่ตีพิมพ์ผลงานเกี่ยวกับแนวการสอนภาษาเพื่อการสื่อสาร เช่น Brumfit, Candlin, and Widdowson ทำให้แนวคิดนี้เผยแพร่อย่างรวดเร็ว และเป็นที่รู้จักในชื่อ แนวการสอนภาษาเพื่อการสื่อสาร หรือ Communicative Language Teaching (Savignon, 2005, pp. 635 - 651)

**2.2.2 ความหมายของแนวการสอนภาษาเพื่อการสื่อสาร**

นักการศึกษาหลายท่านได้อธิบายเกี่ยวกับความหมายของแนวการสอนภาษาเพื่อการสื่อสารไว้ ดังนี้

Littlewood (1981, p. 17) กล่าวว่า แนวการสอนภาษาเพื่อการสื่อสาร เป็นการสอนที่เน้นเรื่องหน้าที่ของภาษามากกว่ารูปแบบของภาษา การเรียนภาษานั้นไม่เป็นเพียงการเรียนแต่ไวยากรณ์เท่านั้น แต่ผู้เรียนต้องมีความสามารถในการที่จะสื่อความหมายให้ผู้อื่นฟังเข้าใจได้

Mitchell (1994, p. 41) กล่าวว่า แนวการสอนภาษาเพื่อการสื่อสารเป็นแนวคิดการพัฒนาความสามารถการนำภาษาไปใช้ที่ไม่ได้มีลักษณะการจัดการเรียนการสอนที่เฉพาะเจาะจงตายตัว แต่เป็นแนวปฏิบัติที่ครูผู้สอนสามารถปรับใช้โดยอิงอยู่บนพื้นฐานของการพัฒนาทักษะการนำภาษาไปใช้เพื่อประกอบกิจกรรมหน้าที่ในชีวิตประจำวัน

Larsen-Freeman (2003, pp. 128-132) กล่าวว่า แนวการสอนภาษาเพื่อการสื่อสาร เป็นการสอนที่เน้นการมีส่วนร่วมทางภาษาของนักเรียนเป็นหลัก โดยอาศัยหลักการของภาษาศาสตร์เชิงสังคมวิทยา (Sociolinguistics) อันว่าด้วยเนื้อหาบริบท (Context) ภาษาและวัฒนธรรมที่แตกต่างกันในแต่ละชุมชน เน้นการมีปฏิสัมพันธ์ในการใช้ภาษาระหว่างครูกับนักเรียน และนักเรียนกับนักเรียนเป็นสำคัญ กระตุ้นให้นักเรียนเกิดความรู้สึกอยากแสดงออกทางภาษาหรืออยากทดลองใช้ภาษาเพื่อสื่อความหมายด้วยตนเอง ทั้งการฟัง การพูด การอ่าน และการเขียน ซึ่งจะทำให้การพัฒนาภาษาเป็นไปอย่างมีประสิทธิภาพและเป็นธรรมชาติ โดยครูมีหน้าที่เพียงคอยช่วยเหลือแนะนำและแก้ไขการใช้ภาษาที่ถูกต้องให้แก่ผู้เรียน

Richard and Rodger (2001, p. 69) กล่าวว่า แนวการสอนภาษาเพื่อการสื่อสาร เป็นทฤษฎีการสอนภาษาอย่างหนึ่ง ที่เริ่มสอนให้มีการสื่อสารตามหน้าที่ของภาษา โดยมีการนำภาษามาแยกหน้าที่ก่อนที่จะนำไปสอนภาษาให้กับผู้เรียน ซึ่งเป็นการนำเอาภาพรวมของภาษามาใช้ใน การสอน

กรมวิชาการ (2545, น.109) กล่าวว่า แนวการสอนภาษาเพื่อการสื่อสาร เป็นการจัดการเรียนการสอนตามทฤษฏีการเรียนรู้ที่เน้นผู้เรียนเป็นสำคัญ มีการจัดการเรียนรู้อย่างเป็นขั้นตอน ตามกระบวนการในการแสดงความคิดเห็น การตีความ และการเจรจาสื่อความอย่างต่อเนื่อง รวมทั้งการใช้สัญลักษณ์ในการสื่อความหมาย

ธูปทอง กว้างสวาสดิ์ (2549, น. 32) กล่าวว่า แนวการสอนภาษาเพื่อการสื่อสารนั้น ไม่ได้ละเลยโครงสร้างไวยากรณ์ แต่ในการสอนไวยากรณ์ต้องเน้นการนำหลักไวยากรณ์ไปใช้ เพื่อสื่อสารความหมาย โดยสอดคล้อง Canale และ Swain ที่ได้กล่าวไว้อย่างชัดเจนถึงความสำคัญของกฎเกณฑ์และโครงสร้างทางภาษา

สรุปได้ว่า การสอนภาษาเพื่อการสื่อสาร เป็นการจัดการเรียนรู้ที่เน้นผู้เรียนเป็นสำคัญ มีการจัดการเรียนรู้ที่มุ่งเน้นให้ผู้เรียนเน้นถึงความหมาย (Meaning) การใช้ภาษา (Use) ของผู้เรียนมากกว่าหลักหรือกฎเกณฑ์ในการใช้ภาษา (Usage) และให้ความสำคัญกับความคล่องแคล่วในการใช้ภาษามากกว่าความถูกต้อง ดังนั้นการจัดการเรียนการสอนจึงเน้นกิจกรรมเพื่อฝึกใช้ภาษาที่ใกล้เคียงกับสถานการณ์จริงอย่างเป็นขั้นตอนตามกระบวนการแสดงความคิดเห็น ตีความ และการเจรจาอย่างต่อเนื่อง โดยมุ่งเน้นให้ผู้เรียนสามารถใช้ภาษาในการสื่อความหมายได้เหมาะสมในทุกสถานการณ์ที่เกิดขึ้นจริง

**2.2.3 ลักษณะของแนวการสอนภาษาเพื่อการสื่อสาร**

Canale and Swain (1980, p. 28) ได้กล่าวถึง ลักษณะของแนวการสอนภาษาเพื่อการสื่อสารไว้ว่า เป็นการจัดการเรียนการสอนภาษาเพื่อการสื่อสารในฐานะการเป็นภาษาที่สอง จำเป็นต้องเตรียมผู้เรียนในด้านของข้อมูล การฝึกฝน และประสบการณ์ที่เพียงพอสำหรับการสื่อสารในชีวิตจริง

Finocchairo and Brumfit (1983, pp. 91-93) ได้เปรียบเทียบแนวการสอนแบบวิธีฟัง –พูด และแนวการสอนภาษาเพื่อการสื่อสาร ดังตาราง

**ตารางที่ 2.9**

*การเปรียบเทียบแนวการสอนแบบวิธีฟังและการพูดและแนวการสอนภาษาเพื่อการสื่อสาร*

|  |  |
| --- | --- |
| แนวการสอนแบบฟังและการพูด  (Audiolingual Method) | แนวการสอนภาษาเพื่อการสื่อสาร  (Communicative Language Teaching) |
| 1. มุ่งเน้นที่โครงสร้างและรูปแบบมากกว่าความหมาย  2. อาศัยการจดจำบทสนทนาที่มีโครงสร้าง  3. ภาษาไม่ได้เกี่ยวข้องกับบริบท  4. การเรียนภาษาเป็นการเรียนโครงสร้าง เสียง และคำ  5. การเรียนมุ่งในการฝึกและทบทวนซ้ำ  6. การฝึกเป็นสิ่งสำคัญ  7. เน้นการออกเสียงที่เหมือนกับเจ้าของภาษา  8. การอธิบายไวยากรณ์เป็นสิ่งที่จะต้องหลีกเลี่ยง  9. กิจกรรมทางการสื่อสารเกิดขึ้นหลังจากที่ได้มีการฝึก และการทำแบบฝึกหัดอย่างเคร่งครัด  10. ไม่ให้มีการใช้ภาษาที่ 1  11. การแปลเป็นสิ่งที่ไม่ให้ทำในระดับเริ่มต้น  12. การอ่านและการเขียนจะต้องถูกเลื่อนไปจนกว่าการพูดสามารถเลียนแบบได้ | 1. ความหมายเป็นสิ่งสำคัญเหนืออื่นใด  2. บทสนทนามุ่งเน้นเพื่อการสื่อสาร โดยไม่ใช้ความจำ  3. บริบทของภาษาเป็นหลักการพื้นฐาน  4. การเรียนภาษาเป็นการเรียนเพื่อการสื่อสาร  5. มุ่งเน้นการสื่อสารอย่างมีประสิทธิภาพ  6. การฝึกไม่ใช่สิ่งสำคัญ  7. เน้นการออกเสียงที่พอจะเข้าใจได้  8. สิ่งใด ๆ ก็ตามที่จะสามารถช่วยผู้เรียนได้ เป็นสิ่งที่ยอมรับได้ อาจจะมีความแตกต่างกัน ทั้งนี้ขึ้นอยู่กับผู้เรียน  9. ความพยายามที่จะสื่อสารอาจจะได้รับการ  กระตุ้นให้เกิดขึ้นตั้งแต่เริ่มต้น  10. การใช้ภาษาที่ 1 อย่างเหมาะสมเป็นสิ่งที่ยอมรับได้  11. การแปลเป็นสิ่งที่ยอมรับได้ เมื่อนักเรียนมีความต้องการและได้รับประโยชน์  12. การอ่านและการเขียนอาจเกิดได้ในทุกขั้นตอน  *(ต่อ)* |

**ตารางที่ 2.9** (ต่อ)

|  |  |
| --- | --- |
| แนวการสอนแบบฟังและการพูด  (Audiolingual Method) | แนวการสอนภาษาเพื่อการสื่อสาร  (Communicative Language Teaching) |
| 13. ระบบของภาษาเป็นเป้าหมายจะต้องถูกเรียนโดยวิธีการเรียนซ้ำ ๆ ในรูปแบบของภาษา (Pattern)  14. ความสามารถทางด้านภาษาเป็นเป้าหมายที่พึงปรารถนา  15. ความหลากหลายของภาษาได้รับการยอมรับแต่ไม่ได้รับการเน้นย้ำ  16. ลำดับของหน่วยการเรียนกำหนดโดยตรงจากหลักการความซับซ้อนของภาษา  17. ครูควบคุมนักเรียนและป้องกันไม่ให้เกิดความขัดแย้งกับทฤษฎี  18. ภาษาต้องได้รับการฝึกหัดจนเป็นนิสัย ดังนั้น ความผิดพลาดจะต้องได้รับการป้องกันไม่ให้เกิดขึ้นได้  19. ความถูกต้องของภาษาแบบทางการ เป็นเป้าหมายแรก  20. คาดหวังให้นักเรียนได้รับการปฏิสัมพันธ์กับระบบภาษา โดยผ่านวิธีคล้ายกับเครื่องจักรกลหรือวัสดุที่ได้รับการควบคุม  21. ครูได้รับการคาดหวังว่าจะต้องเป็นผู้กำหนดภาษาให้ผู้เรียนได้ใช้  22. แรงจูงใจภายในจะต้องเกิดจากความสนใจในโครงสร้างของภาษา | 13. ระบบของภาษาเป้าหมายจะเรียนรู้ได้ดีที่สุด ผ่านกระบวนการที่จำเป็นต้องใช้ภาษาในการสื่อสาร  14. ความสามารถทางด้านการสื่อสาร คือ  เป้าหมายสูงสุด  15. ความหลากหลายของภาษาเพื่อการสื่อสารเป็นสิ่งสำคัญที่พบได้ในสื่อและแนวการสอน  16. ลำดับของการเรียนรู้กำหนดโดยพิจารณาจากเนื้อหา หน้าที่ หรือความหมายที่อยู่ในความสนใจ  17. ครูสามารถกระตุ้นให้ผู้เรียนเกิดการเรียนรู้ทางใดก็ได้ ในการใช้ภาษา  18. ภาษาถูกสร้างขึ้นในแต่ละบุคคล ส่วนใหญ่เป็นการเรียนรู้จากการลองผิดลองถูก  19. ความคล่องแคล่ว และภาษาที่สามารถสื่อความหมายได้เป็นเป้าหมายแรก และเน้นความถูกต้องในด้านเนื้อหาและบริบทของภาษา ไม่เป็นเพียงแต่นามธรรม  20. คาดหวังให้นักเรียนเกิดปฏิสัมพันธ์กับผู้อื่นทางตรง ผ่านการทำงานเป็นคู่ หรือกลุ่ม รวมทั้งในงานเขียน  21. ครูไม่รู้ล่วงหน้าว่านักเรียนจะใช้ภาษาใด  22. แรงจูงใจภายในเกิดจากความสนใจในสิ่งที่สื่อสารผ่านภาษา |

*หมายเหตุ.* การเปรียบเทียบแนวการสอนแบบวิธีฟังและการพูดและแนวการสอนภาษาเพื่อการสื่อสาร (pp. 91-93) โดย Finocchiaro, Mary and Chiristopher Brumfit. 1983, The Functional National Approach From Theory to Practice. New York : Oxford University Press.

Howatt (1984, p. 279) ได้แบ่งแนวการสอนภาษาเพื่อการสื่อสารออกเป็น 2 แนว คือ แนวการสอนภาษาเพื่อการสื่อสารแบบไม่อิงหลักไวยากรณ์ (Strong Interpretation of CLT) และ แนวการสอนภาษาเพื่อการสื่อสารแบบอิงหลักไวยากรณ์ (Weak Interpretation of CLT) โดยให้ความหมายของแนวการสอนภาษาเพื่อการสื่อสาร ดังนี้

1. แนวการสอนภาษาเพื่อการสื่อสารแบบไม่อิงหลักไวยากรณ์ มีแนวคิดสำคัญ คือ กระบวนการเรียนรู้ภาษาที่สองของผู้เรียนเหมือนกระบวนการเรียนรู้ภาษาแรกของคนเรา ที่เรียนภาษาจากการใช้ภาษาในชีวิตประจำวัน (Natural Communication) ผู้เรียนรับรู้ (Acquire) ภาษาจากการเลียนแบบเจ้าของภาษา และการลองผิดลองถูกในสถานการณ์ประจำวัน หรือเรียกอีกอย่างว่า เป็นการใช้ภาษาเพื่อเรียนรู้ (Using English to Learn )

2. แนวการสอนภาษาเพื่อการสื่อสารแบบอิงหลักไวยากรณ์ให้ความสำคัญกับจะเป็นการสอนที่กระตุ้นให้ผู้เรียนเกิดการใช้ภาษา หรือหลักไวยากรณ์ (Language Form) เป็นรากฐานของการพัฒนาทักษะทางภาษาทั้งการฟัง พูด อ่าน และเขียน ช่วยให้ผู้เรียนเข้าใจในความหมายของสิ่งที่ได้ยิน สามารถแสดงความหมายออกมาทางตัวอักษรหรือในถ้อยคำของการเขียนและการพูด และช่วยให้ผู้เรียนเห็นถึงความสัมพันธ์ระหว่างหน่วยภาษาในระดับคำ วลี ประโยค และยังให้ผู้เรียนสามารถเรียบเรียงคำ (Vocabulary) มาเป็นประโยคได้ตามหน้าที่และประเภทของคำ โดยความรู้หลักไวยากรณ์จะช่วยในการส่งเสริมการเรียนภาษา แต่ไม่ใช่เป้าหมายหลักของการเรียนภาษา ซึ่งเรียกอีกอย่างว่าเป็นเรียนรู้การใช้ภาษา (Learning to use English)

สุมิตรา อังวัฒนกุล (2540, น. 101-111) ได้เสนอแนะแนวทางการสอนภาษาเพื่อ

การสื่อสารไว้ ดังนี้

1. การสอนภาษาเพื่อการสื่อสารจะผู้สอนต้องบอกให้ผู้เรียนทราบถึงจุดมุ่งหมายของการเรียนและการฝึกใช้ภาษา ต้องให้ผู้เรียนรู้ว่ากำลังทำอะไร เพื่ออะไร เพื่อให้การเรียนภาษาเป็นสิ่งที่มีความหมายต่อผู้เรียน และเพื่อให้ผู้เรียนสามารถสื่อสารได้ตามที่ตนต้องการ

2. สอนภาษาโดยการแยกภาษาเป็นส่วน ๆ ไม่ได้เป็นการช่วยให้ผู้เรียนใช้ภาษาในการสื่อสารได้ดีเท่ากับการสอนในลักษณะการบูรณาการในชีวิตประจำวัน เนื่องมาจากการใช้ภาษาเพื่อการสื่อสารมักต้องใช้หลายทักษะรวม ๆ กันไปและต้องอาศัยกิริยาท่าทางประกอบในบางเวลา

3. ส่งเสริมให้ผู้เรียนได้ทำกิจกรรมทางภาษา โดยกิจกรรมทางภาษานั้นควรมีลักษณะเหมือนในชีวิตประจำวันให้มากที่สุด เพื่อให้ผู้เรียนได้นำไปใช้จริง และควรให้ผู้เรียนได้มีโอกาสเลือกใช้ข้อความที่เหมาะสมกับบทบาทและสถานการณ์

4. ส่งเสริมให้ผู้เรียนได้ฝึกการใช้ภาษามากที่สุด เพราะการที่ผู้เรียนจะสามารถใช้ภาษาเพื่อการสื่อสารได้นั้น นอกจากการทำกิจกรรมทางภาษา ผู้เรียนควรมีโอกาสได้ทำกิจกรรมในรูปแบบต่าง ๆ ให้มากที่สุดเท่าที่จะเป็นไปได้ เช่น การเล่นเกม (Games) การแก้ปัญหา (Problem Solving) สถานการณ์จำลอง (Simulation) การแสดงบทบาทสมมติ (Role Play) กิจกรรมเหล่านี้ล้วนมีบทบาทสำคัญที่สามารถส่งเสริมให้ผู้เรียนได้ฝึกการใช้ภาษา

กรมวิชาการ (2545, น. 13) ได้เสนอแนะว่า แนวคิดในการสอนภาษาเพื่อการ

สื่อสารจะต้องเน้นเพื่อให้ผู้เรียนนำภาษาไปใช้ได้จริง ซึ่งควรมีลักษณะการจักกิจกรรมการเรียนรู้ ดังนี้

1. เน้นการใช้ภาษา (Use) มากกว่าการใช้ภาษา (Usage)

2. ผู้เรียนต้องทราบเป้าหมายของการทำกิจกรรมแต่ละอย่าง อย่างชัดเจน

3. การสอนต้องเน้นความสำคัญของส่วนทั้งหมด (Whole) ของภาษาที่สอน

จากนั้นค่อยเน้นลงไปในส่วนย่อย (Parts)

4. เน้นกระบวนการ (Processes) มากกว่าเน้นรูปแบบ (Forms)

5. เรียนรู้ด้วยการปฏิบัติ

6. ไม่ควรขัดจังหวะ หรือแก้คำผิดระหว่างทำกิจกรรม ซึ่งกระบวนเรียนรู้ที

จำเป็นในการเรียนการสอนภาษาเพื่อการสื่อสาร คือช่องว่างด้านข้อมูลระหว่าง

ผู้ร่วมการทำกิจกรรม (Gap Information)

Savignon (2005, pp. 23-24) ได้สรุปแนวการสอนภาษาเพื่อการสื่อสารไว้ 6 ประการ ดังนี้

1. การใช้ภาษาต้องเป็นไปอย่างเสรีและริเริ่มสร้างสรรค์ ต้องเปิดโอกาสให้ผู้เรียนใช้วิธีการหลากหลายในการสื่อความหมาย หรือถ่ายทอดความรู้และประสบการณ์อย่างเป็นระบบ

2. ความสามารถในการใช้ภาษาเพื่อสื่อสารในวงกว้าง จะขึ้นอยู่กับบทบาทของผู้ร่วมสนทนา สถานการณ์ และเป้าหมายในการสื่อสารในสถานการณ์นั้น

3. การเรียนรู้ภาษาที่สองจะคล้ายคลึงกับการเรียนภาษาแม่ ซึ่งจะต้องเริ่มเรียนรู้จากสิ่งที่ผู้เรียนต้องการหรือสนใจ เป็นการสื่อสารเพื่อใช้ในการดำรงชีวิตประจำวัน

4. ต้องมีการวิเคราะห์ความต้องการและความสนใจของผู้เรียน เพื่อพัฒนาสื่อและกิจกรรมการเรียนการสอน

5. ขั้นตอนการฝึกควรเน้นที่ความถูกต้องของโครงสร้างทางภาษา และขั้นตอนการนำไปใช้จึงเน้นที่การสื่อความหมายและการสื่อสารอย่างคล่องแคล่ว

6. ผู้สอนมีบทบาทในการจัดการเรียนรู้ที่ให้ผู้เรียนมีส่วนร่วมในการใช้ภาษาให้ได้มากที่สุด

Brown (2007, p. 43) ได้เสนอลักษณะการสอนภาษาเพื่อการสื่อสารไว้ 6 ประการ ดังนี้

1. เป้าหมายของการเรียนในชั้นเรียน มุ่งเน้นให้ผู้เรียนมีความสามารถด้านการสื่อสาร โดยมีองค์ประกอบ ได้แก่ ความสามารถด้านไวยากรณ์ การเรียบเรียงถ้อยความ หน้าที่ของภาษา การใช้ภาษาในบริบทของสังคม และกลยุทธ์ในการสนทนา

2. เทคนิคของการใช้ภาษา ถูกออกแบบมาเพื่อให้ผู้เรียนได้คำนึงในเรื่องของการใช้ภาษาในการสื่อสาร โดยเฉพาะความสัมพันธ์ระหว่างประโยคและบริบท สถานการณ์ที่ถูกนำมาใช้ โครงสร้างของประโยค ซึ่งมีอิทธิพลจากความสัมพันธ์ระหว่างผู้พูดและผู้ฟัง นอกจากนี้มีการใช้ภาษาเพื่อทำหน้าที่ให้บรรลุจุดประสงค์ตามต้องการ

3. ความคล่องแคล่วและความถูกต้องของการใช้ภาษา เป็นหลักการสำคัญ ซึ่งให้ความสำคัญกับความคล่องแคล่วมากกว่าความถูกต้อง ทั้งนี้เพื่อให้ผู้เรียนได้มีส่วนเกี่ยวข้องอย่างมีความหมายในการใช้ภาษา

4. ผู้เรียนในชั้นเรียนจะต้องมีการใช้ภาษาเพื่อการสื่อสาร ทั้งในรูปการรับและสร้างภาษา ตลอดจนในบริบทของการใช้ภาษานอกห้องเรียนที่ไม่ได้มีการเตรียมล่วงหน้า และภาระงานในชั้นเรียนจะต้องเตรียมให้ผู้เรียนมีทักษะที่จำเป็น เพื่อใช้ในการสื่อสารในบริบทต่าง ๆ

5. ผู้เรียนจะต้องมีโอกาสในการให้ความสนใจกระบวนการเรียนของตนเอง โดยต้องมีความเข้าใจในรูปแบบการเรียนของตนและการพัฒนากลยุทธ์ในการเรียน เพื่อการเรียนรู้แบบพึ่งพาตนเอง

6. บทบาทของครูมีหน้าที่ในการอำนวยความสะดวกแก่ผู้เรียน และชี้แนะแนวทาง ไม่ใช้เป็นผู้รอบรู้ นักเรียนจะต้องได้รับการกระตุ้นให้สื่อสารอย่างมีความหมายด้วยการมีปฏิสัมพันธ์การใช้ภาษากับบุคคลอื่น ๆ

สรุปได้ว่า ลักษณะของแนวการสอนเพื่อการสื่อสาร คือ การจัดการเรียนรู้ที่มุ่งเน้นให้ผู้เรียนมีความสามารถในการสื่อสาร โดยเน้นความหมายและความคล่องแคล่วมากกว่าความถูกต้องทางหลักไวยากรณ์ ผ่านกระบวนการจัดการเรียนรู้ที่มีความยืดหยุ่นในการฝึกภาษาและกระตุ้นให้ผู้เรียนสื่อสารอย่างมีความหมายด้วยการมีปฏิสัมพันธ์การใช้ภาษากับผู้อื่น ซึ่งผู้เรียนจะเกิดการเรียนรู้ระบบของภาษาเป้าหมายได้ดีที่สุด ผ่านกระบวนการที่จำเป็นต้องใช้ภาษาในการสื่อสาร โดยครูมีหน้าที่ในการอำนวยความสะดวกแก่ผู้เรียน นอกจากนั้นการสอนภาษาเพื่อการสื่อสารยังแบ่งออกเป็น 2 แบบ คือ แนวการสอนภาษาเพื่อการสื่อสารแบบไม่อิงหลักไวยากรณ์ (Strong Interpretation of CLT) ที่เน้นให้ผู้เรียนใช้ภาษาเพื่อเรียนรู้ (Using English to Learn) ผ่านการลองผิดลองถูกในสถานการณ์ประจำวัน และแนวการสอนภาษาเพื่อการสื่อสารแบบอิงหลักไวยากรณ์ (Weak Interpretation of CLT) คือการเรียนรู้การใช้ภาษา (Learning to use English) โดยการสอนก่อนแล้วจึงนำไปใช้

**2.2.4 องค์ประกอบของความสามารถในการสื่อสาร**

นักภาษาศาสตร์ ได้กล่าวถึงองค์ประกอบของความสามารถในการสื่อสารไว้ดังนี้

Tricia Hedge (2000, pp. 46-55) กล่าวว่า การสอนให้ผู้เรียนมีความสามารถในการสื่อสารได้นั้น ควรต้องสอนสิ่งต่อไปนี้ คือ

1. ความสามารถด้านกฎเกณฑ์และโครงสร้างของภาษา (Linguistic or Grammatical competence) คือ ความสามารถที่ผู้เรียนในการใช้ทักษะทั้ง 4 คือ การฟัง พูด อ่าน และเขียน โดยมีองค์ประกอบทางภาษาคือ เสียง ศัพท์ โครงสร้างเป็นแกนในการสื่อความหมาย ในด้านของการฟังจะต้องเริ่มจากความสามารถในการจำแนกเสียงได้ไปจนถึงการฟังข้อความในระดับความเร็วปกติของเจ้าของภาษาได้เข้าใจ ในด้านทักษะจะต้องออกเสียงได้ถูกต้องและสนทนาโต้ตอบด้วยสำเนียงและจังหวะที่เจ้าของภาษาพอจะเข้าใจได้ ในด้านของการอ่านจะต้องรู้กลไกของการอ่านเพื่อความเข้าใจได้ และด้านของการเขียนจะต้องรู้จักกลไกของการเขียน คือ การสะกดคำ การใช้เครื่องหมายวรรคตอน ตลอดจนการเขียนในลักษณะต่าง ๆ ได้

2. ความสามารถด้านภาษาศาสตร์เชิงสังคม (Sociolinguistic Competence) คือ ความสามารถที่ผู้เรียนต้องมีเกี่ยวกับการใช้ภาษาได้ถูกต้องเหมาะสมตามกฎเกณฑ์ทางสังคมและวัฒนธรรม เช่น คนรู้ว่าควรพูดอย่างไรในสถานการณ์ใด จุดประสงค์ของการสนทนา ตลอดจนคำนึงถึงบทบาททางสังคมของตนเองและผู้ร่วมสนทนา เป็นต้น

3. ความสามารถด้านความเข้าใจในระดับข้อความ (Discourse Competence) คือ ความสามารถที่ผู้เรียนต้องมีเกี่ยวกับการตีความวิเคราะห์ความสัมพันธ์กันของประโยคต่าง ๆ โดยสามารถเชื่อมโยงความหมายและโครงสร้างทางไวยากรณ์เพื่อพูดหรือเขียนสิ่งต่าง ๆ ได้ต่อเนื่องมีความหมายสัมพันธ์กัน เช่น การมีลำดับของการเล่าเรื่อง การเขียนจดหมายที่มีข้อความเป็นเหตุเป็นผลสอดคล้องกัน

4. ความสามารถในการใช้กลวิธีในการสื่อความหมาย (Pragmatic or Strategic competence) คือ ความสามารถที่ผู้เรียนต้องมีเกี่ยวกับ การถอดความ การพูดซ้ำ การพูดอ้อม การใช้ภาษาสุภาพ ตลอดจนการใช้น้ำเสียงแบบต่าง ๆ เพื่อให้การสื่อสารมีความราบรื่นขึ้นหากเมื่อเกิดความเข้าใจผิด หรือการไม่เข้าใจในการสื่อสาร

5. ความคล่องแคล่ว (Fluency) คือ ความสามารถที่จะเชื่อมโยงหน่วยภาษาพูดเข้าด้วยกันอย่างรวดเร็ว ไม่ลังเล และไม่มีข้อจำกัดหรือขอบเขต นอกจากนั้น (Johnson 1979, อ้างถึงใน Hedge, 2000, pp. 54) กล่าวว่า ความคล่องแคล่ว เป็นความสามารถที่จะตอบโต้อย่างต่อเนื่องภายในบทสนทนา สามารถที่จะเชื่อมคำ วลี รวมทั้งสามารถออกเสียงอย่างชัดเจน อีกทั้งเน้นเสียงหนักเบา และสูงต่ำได้อย่างเหมาะสม และสามารถที่จะปฏิบัติสิ่งที่กล่าวมานี้ได้อย่างรวดเร็วในสถานการณ์จริง (Real Time) และ Canale and Swain (1980, p. 2) ได้อธิบายไว้อย่างชัดเจนถึงความสำคัญของกฎเกณฑ์โครงสร้างทางภาษา หากไร้ซึ่งกฎเกณฑ์และโครงสร้างทางภาษาแล้วความหมายของการสื่อสารของผู้เรียนจะถูกจำกัด ดังนั้นความคล่องแคล่วในการใช้ภาษา (Fluency) และความถูกต้องในการใช้ภาษา (Accuracy) จึงมีความเท่ากัน

สรุปได้ว่า การที่ผู้เรียนจะสามารถสื่อสารได้อย่างมีประสิทธิภาพ ผู้เรียนจะต้องมีความสามารถในการสื่อสารทั้ง 5 องค์ประกอบ คือ ความสามารถด้านกฎเกณฑ์และโครงสร้างของภาษา ด้านภาษาศาสตร์เชิงสังคม ด้านความเข้าใจในระดับข้อความ ด้านการใช้กลวิธีในการสื่อความหมาย และด้านความคล่องแคล่ว ซึ่งหากผู้เรียนมีองค์ประกอบทั้ง 5 ครบถ้วนจะทำให้ผู้เรียนสามารถใช้ภาษาได้อย่างถูกต้องเหมาะสมกับบริบท โดยผู้สอนควรนำเสนอภาษาในรูปแบบที่พบในสถานการณ์จริงเพื่อนำไปสู่การสอนคำศัพท์ โครงสร้างและการออกเสียง และให้มีการฝึกจนเกิดความเข้าใจเนื้อหา โครงสร้าง จนสามารถใช้ได้ถูกต้อง แล้วจึงนำความรู้ที่ได้ไปฝึกในสถานการณ์จริง

**2.2.5 ขั้นตอนการสอนภาษาเพื่อการสื่อสาร**

สถาบันภาษาอังกฤษ (2558, น. 42-43) ได้เสนอแนะขั้นตอนการจัดกิจกรรมการเรียนรู้ หรือขั้นตอนการสอนภาษาอังกฤษไว้ ได้แก่ วิธีการสอนแบบ 3Ps หรือ P-P-P ตามแนวคิด ของสุมิตรา อังวัฒนกุล (2540) ประกอบด้วยขั้นตอน ดังนี้

1. ขั้นตอนการนำเสนอเนื้อหา (Presentation or Introducing New Language) ในการเรียนการสอนภาษาต่างประเทศ การนำเสนอเนื้อหาใหม่ จัดเป็นขั้นการสอนที่สำคัญขั้นหนึ่ง ในขั้นนี้ครูจะให้ข้อมูลทางภาษาแก่ผู้เรียน ซึ่งเป็นการนับเริ่มต้นการเรียนรู้ มีการนำเสนอเนื้อหาใหม่ โดยจะมุ่งเน้นให้ผู้เรียนได้รับความรู้และทำความเข้าใจเกี่ยวกับความหมายและรูปแบบภาษาที่ใช้กันจริงทั่วไป รวมทั้งวิธีการใช้ภาษา ซึ่งรวมถึงการออกเสียง ความหมายคำศัพท์ และโครงสร้างไวยากรณ์ที่เหมาะสมกับสถานการณ์ต่าง ๆ ควบคู่ไปกับการเรียนรู้กฎเกณฑ์

2. ขั้นการฝึกปฏิบัติ (Practice / Controlled Practice) เป็นขั้นตอนที่ให้นักเรียนได้ฝึกภาษาใหม่จากขั้นตอนการนำเสนอเนื้อหา ในลักษณะของการฝึกแบบควบคุมและชี้นำ (Controlled Practice) โดยมีครูผู้สอนเป็นผู้นำในการฝึก ไปสู่การฝึกแบบค่อย ๆ ปล่อยให้ทำเองมากขึ้น (Semi-Controlled) โดยมีจุดมุ่งหมายคือให้ผู้เรียนสามารถจดจำรูปแบบของภาษาได้ จึงเน้นความถูกต้องของภาษาเป็นหลักและให้นักเรียนได้ทำความเข้าใจเกี่ยวกับความหมายและวิธีการใช้รูปแบบภาษานั้น ๆ ซึ่งเป็นการพูดแบบง่าย ๆ ไปก่อน จนได้รูปแบบภาษาแล้วค่อยเปลี่ยนสถานการณ์ไป โดยสถานการณ์เหล่านี้อาจเป็นสถานการณ์จำลองที่สร้างขึ้นภายในห้องเรียนเพื่อฝึกการใช้ภาษาได้อย่างถูกต้อง นอกจากนี้อาจตรวจสอบความเข้าใจด้านความหมายได้ ต่อจากนั้นจึงฝึกด้วยการเขียน (Writing) เพื่อเป็นการเสริมความแม่นยำในการใช้

3. ขั้นการใช้ภาษาเพื่อการสื่อสาร (Productive / Free Practice) ขั้นการใช้ภาษาเพื่อการสื่อสาร นับเป็นขั้นที่สำคัญที่สุด เพราะการฝึกการใช้ภาษาเพื่อการสื่อสาร เปรียบเสมือนการถ่ายโอนการเรียนรู้ภาษาจากสถานการณ์ในชั้นเรียนไปสู่การนำไปใช้นอกชั้นเรียน การฝึกภาษาโดยทั่วไป มุ่งหวังให้ผู้เรียนได้ลองใช้ภาษาในสถานการณ์ต่าง ๆ ที่จำลองจากสถานการณ์จริงหรือเป็นสถานการณ์จริงด้วยตนเอง โดยครูผู้สอนเป็นเพียงผู้แนะแนวทางเท่านั้น การฝึกการใช้ภาษาในลักษณะนี้มีประโยชน์ในการช่วยให้ทั้งครูและนักเรียนได้รู้ว่า นักเรียนเข้าใจและรู้ภาษามากน้อยเพียงใด สามารถนำไปปรับใช้ตามความต้องการของตนเองได้มากน้อยเพียงใด โดยการที่จะให้ผู้เรียนสามารถเรียนรู้ได้อย่างแท้จริงก็คือ การให้นักเรียนสามารถใช้ภาษาเพื่อการสื่อสารได้เองอย่างอิสระ ภายใต้สถานการณ์ต่าง ๆ ที่พบในชีวิตจริง

Baker and Westrup (2000, p. 62) ได้เสนอขั้นตอนการสอนภาษาตามกรอบ PPP ซึ่งประกอบด้วย

1. ขั้นตอนการนำเสนอเนื้อหา (Presentation or Introducing New Language) เนื้อหาใหม่ว่าครูต้องสอนถึงความหมาย การใช้ และยกตัวอย่างให้ชัดเจน โดยขั้นตอนการนำเสนอเนื้อหา ประกอบด้วย 5 ขั้นตอนย่อย ดังนี้

1.1 ขั้นนำเข้าสู่เนื้อหา (Lead-in) เป็นการสร้างเรื่องราวหรือเนื้อหาภาษาใหม่มีบริบทชัดเจน เช่น การใช้สื่อจริง ภาพ สถานการณ์ เป็นต้น

1.2 ขั้นการถามเพื่อดึงความรู้เดิม (Elicitation) เป็นการถามคำถามเพื่อตรวจสอบความเข้าใจของนักเรียนถึงคำศัพท์ใหม่ โครงสร้าง และหน้าที่ทางภาษา เพื่อเชื่อมโยงความรู้ใหม่และความรู้เดิมของนักเรียน

1.3 ขั้นการอธิบายเนื้อหา (Explanation) เป็นขั้นที่ผู้สอนอธิบายความหมาย การสะกดคำ ไวยากรณ์ และการออกเสียง ถ้าจำเป็นจึงอธิบายไวยากรณ์ทางภาษาใหม่

1.4 ขั้นการฝึกซ้ำ (Repetition) ให้นักเรียนพูดภาษาใหม่ดัง ๆ ซ้ำหลาย ๆ ครั้ง โดยเริ่มจากนักเรียนทั้งชั้นเรียน เป็นกลุ่ม และเป็นคู่

1.5 ขั้นการแก้ไขความถูกต้อง (Correction) ครูแก้ไขความถูกต้องให้กับนักเรียน

2. ขั้นการฝึกปฏิบัติ (Practice) ประกอบด้วย การฝึกฝน 2 ขั้นตอน ได้แก่ การฝึกแบบควบคุม (Controlled Practice) ซึ่งเน้นให้ผู้เรียนได้ฝึกซ้ำ ๆ โดยมีครูคอยแนะนำและเฝ้าสังเกตการปฏิบัติของนักเรียน และการฝึกแบบกึ่งควบคุม (Semi-Controlled Practice) ซึ่งจะมุ่งเน้นให้ผู้เรียนเข้าใจความหมาย และวิธีการใช้รูปแบบภาษา โดยครูจะให้ข้อมูลป้อนกลับ เพื่อแก้ไขข้อผิดพลาดให้กับผู้เรียน

3. ขั้นการใช้ภาษาเพื่อการสื่อสาร (Productive / Free Practice) ครูจะให้สถานการณ์ที่แตกต่าง เพื่อให้ผู้เรียนได้มีโอกาสฝึกภาษาใหม่ในสถานการณ์ที่มีอิสระมากขึ้น นอกจากนั้น Baker และ Westrup ยังกล่าวว่า สิ่งสำคัญที่ครูควรปฏิบัติในการนำเสนอเนื้อหา คือ ไม่นำเสนอไวยากรณ์และคำศัพท์ใหม่ในเวลาเดียวกัน เมื่อครูเสนอไวยากรณ์ใหม่ คำศัพท์ที่ใช้ควรเป็นคำศัพท์ที่นักเรียนรู้อยู่แล้ว หรือครูสามารถสอนคำศัพท์ใหม่ก่อนเริ่มสอนไวยากรณ์ก็ได้ และในทางกลับกัน ครูต้องสอนคำศัพท์ใหม่ในโครงสร้างไวยากรณ์ที่นักเรียนรู้อยู่แล้ว

และเมื่อครูสอนหน้าที่ทางภาษา (Functional Language) ครูไม่จำเป็นต้องอธิบายถึงโครงสร้างไวยากรณ์ของวลีนั้น แต่ควรกระตุ้นให้นักเรียนจำวลีนั้นและสถานการณ์ที่นักเรียนควรนำวลีนั้นมาใช้ และในขั้นนำเสนอเนื้อหานี้ ครูต้องตรวจสอบข้อผิดพลาด (Mistake) ในขั้นการพูดและการเขียนของนักเรียนด้วย เมื่อพบข้อผิดพลาด ครูควรแก้ไขข้อผิดพลาดให้ถูกต้อง

จึงสรุปได้ว่า ขั้นตอนการสอนภาษาเพื่อการสื่อสาร หมายถึง ขั้นตอนการจัดการเรียนรู้ทางภาษาที่มุ่งเน้นให้ผู้เรียนมีความสามารถในการสื่อสาร โดยเน้นความหมายและความคล่องแคล่วมากกว่าความถูกต้องทางหลักไวยากรณ์ ผ่านกระบวนการจัดการเรียนรู้ที่มีความยืดหยุ่นในการฝึกภาษาและกระตุ้นให้ผู้เรียนสื่อสารอย่างมีความหมายด้วยการมีปฏิสัมพันธ์การใช้ภาษากับผู้อื่น โดยประกอบด้วย 3 ขั้นตอน คือ

1. ขั้นตอนการนำเสนอเนื้อหา (Presentation or Introducing New Language) ซึ่งมีขั้นตอนย่อย 5 ขั้นตอน ได้แก่ การนำเข้าสู่เนื้อหา (Lead-in) การถามเพื่อดึงความรู้เดิม (Elicitation) การอธิบายเนื้อหา (Explanation) การฝึกซ้ำ (Repetition) และการแก้ไขความถูกต้อง (Correction) มุ่งเน้นให้ผู้เรียนได้ฟังและเข้าใจความหมายของเนื้อหาใหม่

2. ขั้นการฝึกปฏิบัติ (Practice) ประกอบด้วย การฝึกฝน 2 ขั้นตอน ได้แก่ การฝึกแบบควบคุม (Controlled Practice) ซึ่งเน้นให้ผู้เรียนได้ฝึกซ้ำ ๆ โดยมีครูคอยแนะนำและเฝ้าสังเกตการปฏิบัติของนักเรียน และการฝึกแบบกึ่งควบคุม (Semi-Controlled Practice) ซึ่งจะมุ่งเน้นให้ผู้เรียนเข้าใจความหมาย และวิธีการใช้รูปแบบภาษา โดยครูจะให้ข้อมูลป้อนกลับ เพื่อแก้ไขข้อผิดพลาดให้กับผู้เรียน

3. ขั้นการใช้ภาษาเพื่อการสื่อสาร (Productive / Free Practice) ครูจะให้สถานการณ์ที่แตกต่าง เพื่อให้ผู้เรียนได้มีโอกาสฝึกภาษาใหม่ในสถานการณ์ที่มีอิสระมากขึ้น

**2.2.6 บทบาทในการจัดการเรียนรู้ตามแนวภาษาเพื่อการสื่อสาร**

Baker and Westrup (2000) ได้สรุปบทบาทของครูและนักเรียนในการสอนตามกรอบ PPP ดังตาราง 2.10

**ตารางที่ 2.10**

*บทบาทของครูและนักเรียนในการสอนตามกรอบ PPP*

|  |  |  |  |
| --- | --- | --- | --- |
|  | ขั้นการนำเสนอเนื้อหา | ขั้นการปฏิบัติ | ขั้นการใช้ภาษาเพื่อการสื่อสาร |
| กิจกรรม  ของครู | เป็นแม่แบบและอธิบายความหมายของเนื้อหาใหม่ ตรวจสอบว่านักเรียนเข้าใจความหมาย การสะกดคำ ไวยากรณ์ และการออกเสียง | นำการฝึกพูด จัดการฝึกแบบควบคุม และกึ่งควบคุม ผ่านทางการพูด การฟัง การเขียนและการอ่าน | จัดกิจกรรมการฝึกแบบอิสระ และกิจกรรมฝึกความคล่องในการใช้ภาษา ตรวจสอบการทำกิจกรรมและบันทึกข้อผิดพลาดของนักเรียน |
| การมีส่วนร่วมของนักเรียน | ฟังและเข้าใจความหมายของเนื้อหาใหม่ | ฝึกพูดซ้ำ ฝึกการพูด การเขียน การอ่าน และการฟัง เป็นคู่ | ฝึกใช้เนื้อหาใหม่และภาษาที่รู้แล้วกับคู่ หรือกลุ่มในกิจกรรมการฝึกอิสระและกิจกรรมฝึกความคล่องในการใช้ภาษา |
| การควบคุมของครู | ควบคุมชั้นเรียนอย่างเข้มงวด | ควบคุมการฝึกพูดซ้ำอย่างเข้มงวด และลดการควบคุมลงระหว่างการฝึกแบบกึ่งควบคุม | ควบคุมการฝึกอย่าง เงียบ ๆ และควบคุมชั้นเรียนอีกครั้งในการแก้ไขความถูกต้องในชั้นเรียนหลังจากกิจกรรมการฝึกอิสระ |
| การแก้ไขความถูกต้อง | ครูแก้ไขข้อผิดพลาดทั้งหมด | ครูแก้ไขข้อผิดพลาดและช่วยนักเรียนแก้ไขข้อผิดพลาดระหว่างการฝึกพูด และลดการแก้ไขลงในภายหลัง | ครูบันทึกข้อผิดพลาดแต่จะไม่แก้ไขข้อผิดพลาดนั้นระหว่างการทำกิจกรรม |

*หมายเหตุ. Role of Teachers and Students in the class* โดย Baker, J. and Westrup, H. (2000). The English Language Teacher's Handbook: how to teach large classes with few resources. London: Voluntary Service Overseas.

บทบาทของครูและผู้เรียนในการจัดกิจกรรมการเรียนรู้ตามแนวการสอนภาษาเพื่อการสื่อสาร มีนักการศึกษาได้กล่าวถึงไว้ดังนี้

Richards and Rogers (1995, อ้างถึงในธูปทอง กว้างสวาสดิ์, 2549 น. 32-33) อธิบายถึงบทบาทของผู้เรียนไว้ดังนี้

1. ผู้เรียน (Learner Role) คือ ผู้ปรึกษา (Negotiator) การเรียนรู้เกิดจากการปรึกษาหารือในกลุ่มผู้เรียน โดยผู้สอนจัดกิจกรรมให้ผู้เรียนมีโอกาสทำงานกลุ่มเล็ก โดยมีจุดมุ่งหมายเพื่อช่วยเหลือซึ่งกันและกัน และรู้จักการให้พอกับการรับ

2. ผู้สอน (Teacher Role) มีบทบาทที่สำคัญ 3 บทบาท คือ ผู้อำนวยการ (Facilitator) มีหน้าที่เตรียมดำเนินกิจกรรม ผู้แนะนำ หรือแนะแนว (Guide) มีหน้าที่ให้คำแนะนำขั้นตอน และการดำเนินกิจกรรมต่าง ๆ และเป็นผู้วิจัย (Researcher) หรือผู้เรียน (Learner) มีหน้าที่ในการศึกษา เรียนรู้พฤติกรรมการเรียนของผู้เรียนแต่ละคน นอกจากนั้นผู้สอนอาจมีบทบาทอื่น ๆ เช่น ผู้ให้คำปรึกษา (Counselor) ผู้จัดกระบวนการกลุ่ม (Group Research Manager) ในการจัดการเรียนการสอน ผู้สอนจะเป็นศูนย์กลางน้อยได้สุด (Less Teacher Center) ซึ่งจะมีหน้าที่ในการจัดกิจกรรมเพื่อการสื่อสาร และในช่วงทำกิจกรรมต้องกระตุ้นให้ผู้เรียนสามารถใช้ภาษาเพื่อสื่อความหมายและถูกต้องตามหลักไวยากรณ์ เป็นการเชื่อมโยงช่องว่างระหว่างความสามารถทางไวยากรณ์ และความสามารถทางด้านสื่อสารของผู้เรียน

3. บทบาทของสื่อการเรียนการสอน (Instructional Material Role) ในการจัดการเรียนการสอนภาษาเพื่อการสื่อสาร จำเป็นต้องใช้สื่อที่หลากหลาย เนื่องจากสื่อมีความสำคัญต่อการเรียนที่ผู้เรียนมีปฏิสัมพันธ์กัน หรือการเรียนแบบร่วมมือและฝึกใช้ภาษาเพื่อการสื่อสาร จำแนกออกเป็น 3 ประเภท ดังนี้

3.1 เนื้อหา (Text) การออกแบบตำราเรียน กิจกรรมและเนื้อหาจะแตกต่างจากตำราที่แต่งมาเพื่อสอนไวยากรณ์ จะไม่มีแบบฝึกหัด (Drill) หรือโครงสร้างประโยคมากมาย ส่วนมากประกอบไปด้วยข้อมูลในรูปแบบต่าง ๆ เช่น การจัดสถานการณ์ให้ผู้เรียนแสดงบทบาทสมมติหรือทำกิจกรรมคู่ หรือมีการกำหนดเรื่อง (Theme) ที่จะเรียนแล้วจึงมีกิจกรรมที่ออกแบบขึ้นเพื่อช่วยให้ผู้เรียนเข้าใจเรื่องนั้น ๆ

3.2 งานหรือกิจกรรม (Task) หมายถึงเกมต่าง ๆ เช่นบทบาทสมมติ สถานการณ์จำลอง กิจกรรมการสอบถามแลกเปลี่ยนข้อมูล (Gap Conversation) กิจกรรมตัดต่อภาพ (Jigsaw) ที่เน้นให้ผู้เรียนเกิดปฏิสัมพันธ์กลุ่ม

3.3 สื่อที่เป็นของจริง (Realia) การสอนภาษาเพื่อการสื่อสาร เน้นการใช้สื่อสภาพจริง (Authentic Material) เช่น ป้ายประกาศ โฆษณา หนังสือพิมพ์รูปภาพ เป็นต้น

สรุปได้ว่า บทบาทในการจัดการเรียนรู้ตามแนวภาษาเพื่อการสื่อสาร ประกอบด้วย บทบาทของนักเรียน บทบาทของผู้สอน และบทบาทของสื่อการเรียนการสอน โดยบทบาทของนักเรียน คือ เป็นผู้ปรึกษา หมายถึงปรึกษาและให้ความช่วยเหลือซึ่งกันและกัน บทบาทของครู ประกอบด้วย 3 บทบาท ได้แก่ 1) ผู้อำนวยการ หมายถึงเป็นผู้สนับสนุน 2) ผู้แนะแนว หมายถึงเป็นผู้ให้คำแนะนำและแนะแนวทางในการดำเนินกิจกรรม และ 3) ผู้วิจัย หมายถึงเป็นผู้เรียนรู้พฤติกรรมของผู้เรียน และบทบาทของสื่อการเรียนการสอน ประกอบด้วย สื่อที่เป็นเนื้อหา กิจกรรม และสื่อที่เป็นของจริง

สรุปได้ว่า ขั้นตอนการสอนภาษาเพื่อการสื่อสาร หมายถึง การสอนที่เน้นการใช้ภาษาของผู้เรียนมากกว่าเน้นถึงหลักเกณฑ์การใช้ภาษา โดยมุ่งเน้นให้ผู้เรียนมีความสามารถในการสื่อสาร โดยเน้นความหมายและความคล่องแคล่วมากกว่าความถูกต้องทางหลักไวยากรณ์ ผ่านกระบวนการจัดการเรียนรู้ที่มีความยืดหยุ่นในการฝึกภาษาและกระตุ้นให้ผู้เรียนสื่อสารอย่างมีความหมายด้วยการมีปฏิสัมพันธ์การใช้ภาษากับผู้อื่น ประกอบด้วย 3 ขั้นตอน คือ

1. ขั้นตอนการนำเสนอเนื้อหา (Presentation or Introducing New Language) ซึ่งมีขั้นตอนย่อย 5 ขั้นตอน ได้แก่ การนำเข้าสู่เนื้อหา (Lead-in) การถามเพื่อดึงความรู้เดิม (Elicitation) การอธิบายเนื้อหา (Explanation) การฝึกซ้ำ (Repetition) และการแก้ไขความถูกต้อง (Correction) มุ่งเน้นให้ผู้เรียนได้ฟังและเข้าใจความหมายของเนื้อหาใหม่

2. ขั้นการฝึกปฏิบัติ (Practice) ประกอบด้วย การฝึกฝน 2 ขั้นตอน ได้แก่ การฝึกแบบควบคุม (Controlled Practice) ซึ่งเน้นให้ผู้เรียนได้ฝึกซ้ำ ๆ โดยมีครูคอยแนะนำและเฝ้าสังเกตการปฏิบัติของนักเรียน และการฝึกแบบกึ่งควบคุม (Semi-Controlled Practice) ซึ่งจะมุ่งเน้นให้ผู้เรียนเข้าใจความหมาย และวิธีการใช้รูปแบบภาษา โดยครูจะให้ข้อมูลป้อนกลับ เพื่อแก้ไขข้อผิดพลาดให้กับผู้เรียน

3. ขั้นการใช้ภาษาเพื่อการสื่อสาร (Productive / Free Practice) ครูจะให้สถานการณ์ที่แตกต่าง เพื่อให้ผู้เรียนได้มีโอกาสฝึกภาษาใหม่ในสถานการณ์ที่มีอิสระมากขึ้น

**2.3 การสอนการฟังเพื่อการสื่อสาร**

ผู้วิจัยได้ศึกษาเกี่ยวกับการการสอนการฟังและการสอนการพูดภาษาอังกฤษเพื่อการสื่อสาร ดังนี้

**2.3.1. ความหมายของการฟัง (Listening)**

การฟังเป็นกระบวนการที่ผู้ฟังต้องใช้ความสามารถในการเรียบเรียง และตีความเพื่อทำความเข้าใจสิ่งที่ผู้พูดไดพูดออกมาว่ามีความหมายว่าอย่างไร โดยอาศัยประสบการณเดิมของผู้ฟังมาผสมผสานจึงจะเกิดเป็นการฟังที่สมบูรณ์ ซึ่งมีนักวิชาการได้กล่าวถึงความหมาย ของการฟังไว้ดังนี้

Rivers (1980 , pp. 16-19) กล่าวว่า การฟังเป็นทักษะที่เกิดขึ้นจากความคิดสร้างสรรค์ การที่จะเข้าใจสิ่งที่ได้ยิน ผู้ฟังจะต้องรู้ที่มาของคำ การจัดรูปแบบของคำและเสียงที่ขึ้นสูง และลงต่ำ รวมทั้งความรู้สึกนึกคิด และประสบการณ์ ซึ่งองค์ประกอบเหล่านี้เป็นปัจจัยสำคัญต่อการฟัง

Widdowson (1979 , pp. 56-60) ได้ให้ความหมายไว้ว่า การฟัง หมายถึง ความสามารถที่จะเข้าใจประโยคแต่ละประโยค ซึ่งมีความสัมพันธ์กับประโยคอื่น ๆ ที่พูดไปแล้วอย่างไร และเข้าใจว่าประโยคนั้นมีหน้าที่อย่างไรในการสื่อสาร ซึ่งการฟังแบบนี้ผู้ฟังจะเลือกแต่เฉพาะสิ่งที่สัมพันธ์กับจุดประสงค์ในการฟังและไม่สนใจในส่วนที่ไม่ต้องการ ซึ่งแตกต่างจากการได้ยิน (Hearing) ที่หมายถึงความสามารถของผู้ฟังที่จะได้ยินหน่วยย่อยของภาษาในรูปแบบกระแสเสียงและอาศัยความรู้เรื่องระบบเสียงและไวยากรณ์ของภาษา โดยผู้ฟังจะเชื่อมโยงหน่วยของภาษานั้นเข้าด้วยกันเป็นประโยคและเข้าใจความหมาย

Kathleen (1986, p.76) ได้ให้ความหมายไว้ว่า การฟัง คือ ทักษะที่ได้รับการพัฒนาแล้ว โดยจะเกิดขึ้นเมื่อมีสัญญาณเสียงส่งไปยังสมอง แล้วสมองได้รับสัญญาณเสียงนั้น แล้วแปลสัญญาณออกเป็นข้อความที่มีความหมาย ทำให้ผู้ฟังเกิดความเข้าใจ ส่วนการได้ยิน (Hearing) เป็นกระบวนการทางกายภาพ ที่เกิดขึ้นเมื่อคลื่นเสียงไปกระทบเยื่อแก้วหูและสามารถรับรู้การสั่นสะเทือนหรือเสียง

Krashen (1982, pp. 79-98) ได้ให้ความหมายไว้ว่า การฟัง คือ การให้ปัจจัยป้อน (Input) แก่ผู้ฟังในลักษณะที่มีความหมาย (Comprehensible)

สรุปได้ว่า การฟัง หมายถึง ความสามารถในการเข้าใจปัจจัยป้อน (Input) ซึ่งมีความสัมพันธ์กับปัจจัยป้อนอื่น ๆ ที่ได้รับมาก่อนหน้า และมีความหมายต่อผู้ฟัง โดยอาศัยกระบวนการได้ยิน และเชื่อมโยงความรู้และประสบการณ์เดิม

**2.3.2 ความสำคัญของการฟัง**

ทักษะการฟังเป็นพื้นฐานในการเรียนรู้ทักษะอื่น ๆ และมีความสำคัญอย่างยิ่งในการสื่อสารในชีวิตประจำวัน นักการศึกษาได้กล่าวถึงความสำคัญของทักษะการฟังไว้ดังนี้

Lundsteen (1990, p. 219) กล่าวว่า การฟังมีความสำคัญต่อการเรียนรู้เป็นพื้นฐานสำคัญที่จะช่วยพัฒนาไปสู่ทักษะทางภาษาอื่น ๆ คือการพูด การอ่าน และการเขียน ซึ่งบุคคลที่ไม่มีทักษะการฟัง จะพบว่าบุคคลนั้นไม่มีความสามารถทางทักษะอื่น ๆ ด้วยเช่นกัน และยังกล่าวอีกว่า การสื่อสารในชีวิตประจำวันของคนเราใช้ทักษะการฟังมากที่สุด อันเป็นหัวใจของการก่อให้เกิดการปฏิสัมพันธ์ (Interaction) ระหว่างบุคคล

God and Koehler (1991, pp. 198-199) และ Oxford (1993, pp.205-206) มีทัศนะเกี่ยวกับการฟังที่สอดคล้องกันว่า การฟังเป็นทักษะที่มีความสำคัญอย่างมาก เนื่องจากเป็นทักษะเบื้องต้น ในการเรียนรู้ภาษา เป็นสิ่งที่ต้องพัฒนาก่อนการพูดและการอ่านออกเสียงอย่างถูกต้อง อีกทั้งการฟังเป็นทักษะที่เกี่ยวข้องกับชีวิตประจำวันมากที่สุด ซึ่งคนเราจะใช้เวลา ร้อยละ 45 การพูดร้อยละ 30 การอ่านร้อยละ 16 และการเขียนร้อยละ 9

Rost (1994, p. 5) ได้สรุปความสำคัญของการฟังต่อการเรียนภาษาที่สองไว้ ดังนี้

1. การฟังเป็นสิ่งสำคัญในขั้นเรียนภาษา เพราะการฟังเป็นการให้ตัวป้อนทางภาษาแก้ผู้เรียน หากผู้เรียนไม่เข้าใจตัวป้อนที่ได้รับแล้ว ก็จะไม่เกิดการเรียนรู้ภาษาที่เรียนนั้น

2. การฟังภาษาพูดเป็นวิถีทางที่จะทำให้ผู้เรียนมีปฏิสัมพันธ์ ถ้าผู้เรียนเข้าใจในสิ่งที่ได้ฟัง สามารถพูดโต้ตอบได้ แสดงว่าผู้เรียนมีปฏิสัมพันธ์และเกิดการเรียนรู้

3. การฟังภาษาที่สมจริงเป็นสิ่งท้าทายสำหรับผู้เรียน ซึ่งทำให้ผู้เรียนเข้าใจภาษาที่ใช้อยู่

4. การฝึกการฟัง โดยการใช้กิจกรรมที่มีความหลากหลาย ทำให้ผู้เรียนเกิดความสนใจที่จะเรียน

Morley (2001, อ้างถึงใน ธูปทอง กว้างสวาสดิ์, 2559 น. 30) กล่าวถึงความสำคัญของการฟังไว้ว่า เราจะไม่สามารถพูดได้ หากเรายังฟังไม่รู้เรื่อง เนื่องจากไม่รู้ว่าคู่สนทนาพูดถึงเกี่ยวกับเรื่องอะไร จึงไม่รู้ว่าจะโต้ตอบอย่างไร

สรุปได้ว่าการฟังเป็นทักษะที่มีความสำคัญต่อการเรียนภาษาเนื่องจากการฟังเป็นพื้นฐานสำคัญที่จะนำไปสู่ทักษะการพูด อ่าน และเขียน และมีบทบาทสำคัญในชีวิตประจำวันอย่างมาก ซึ่งหากผู้เรียนไม่เข้าใจตัวป้อนที่ได้รับ ก็จะไม่เกิดการเรียนรู้ นอกจากนั้นการฟังอย่างมีประสิทธิภาพ จะช่วยให้ผู้เรียนเข้าใจในสิ่งที่ได้ฟัง สามารถพูดโต้ตอบได้ ยังก่อให้เกิดการปฏิสัมพันธ์ (Interaction) ระหว่างบุคคล

**2.3.3 ระดับความสามารถในการฟัง**

จากการศึกษาเกี่ยวกับระดับความสามารถในการฟังพบว่า มีการจำแนกออกเป็นหลายระดับแตกต่างกันออกไปตามทัศนะของนักภาษาศาสตร์ อาทิ

Mackey (1965, p. 261) ได้จำแนกระดับของการฟังไว้ 2 ระดับ คือ

1. ระดับความจำ (Reception Level) เป็นระดับที่ผู้ฟังสามารถแยกเสียงที่ได้ยินว่าแตกต่างจากเสียงอื่นอย่างไร เช่น stress, intonation

2. ระดับความเข้าใจ (Comprehension Level) เป็นระดับที่ผู้ฟังจะต้องมีทักษะมากพอที่จะสื่อความหมายได้ทันทีและเข้าใจความหมายของทุกส่วนในข้อความหนึ่งได้

Valette and Disick (1977, pp.13-14) ได้จำแนกพฤติกรรมการฟังไว้ 5 ระดับ คือ

1. ระดับกลไก (Mechanical Skill)

1.1 สามารถฟังคำแล้วบอกความแตกต่างและความเหมือนกันของคำที่ได้ยิน

1.2 สามารถฟังประโยคแล้วเลือกประโยคที่ตรงกับประโยคที่ได้ยิน

1.3 สามารถฟังคำแล้วเลือกคำที่มีเสียงสระพ้องกับคำที่ได้ยินคำแรก

1.4 สามารถฟังประโยคแล้วบอกระดับเสียงสูงต่ำในประโยคที่ได้ยิน

1.5 สามารถฟังคำแล้วบอกเสียงเน้นหนักในคำที่ได้ยิน

1.6 สามารถฟังเสียงคำศัพท์ 1 คำ เว้นเวลาไว้สักครูให้ฟังเสียงคำศัพท์อีก 3 คำแล้วให้ผู้เรียนเลือกว่า คำใดใน 3 คำเหมือนกับคำแรก

2. ระดับความรู้ (Knowledge)

2.1 สามารถฟังคำสั่งปฏิบัติตามได้ เช่นบอกทิศทางแล้วลากเส้นแสดงการเดินทาง

2.2 สามารถฟังคำแล้วเลือกภาพตรงกันคำที่ได้ยิน

2.3 สามารถฟังประโยคแล้วเลือกภาพที่ตรงกับประโยคที่ได้ยิน

2.4 สามารถฟังคำแล้วเลือกคำที่ได้ยินที่มีความหมายอยู่ในกลุ่มเดียวกันได้

2.5 สามารถฟังประโยคแล้วเลือกประโยคที่มีความหมายเดียวกับประโยคที่ได้ยิน

3. ระดับถ่ายโอน (Transfer)

3.1 สามารถฟังประโยคเกี่ยวกับเวลาแล้วตอบคำถามได้

3.2 สามารถฟังคำถามแล้วเลือกตอบคำถามที่เหมาะสม

3.3 สามารถฟังประโยคแล้วเลือกคำเติมลงในประโยคที่ได้ยิน

3.4 สามารถฟังคำสั่งแล้ววาดภาพตามคำสั่งได้

3.5 สามารถฟังประโยคแล้วตอบคำถามได้ถูกต้อง

4. ระดับสื่อสาร (Communication)

4.1 สามารถฟังเพลงแล้วตอบคำถามเกี่ยวกับใจความสำคัญได้

4.2 สามารถฟังบทสนทนาแล้วสรุปเรื่องได้

4.3 สามารถฟังข้อความแล้วตอบคำถามสั้น ๆ ได้

4.4 สามารถฟังข้อความแล้วเลือกภาพตามลำดับเหตุการณ์ได้

4.5 สามารถฟังบทสนทนาแล้วตอบคำถามเกี่ยวกับรายละเอียดการสนทนาได้

5. ระดับวิเคราะห์วิจารณ์ (Criticism)

5.1 สามารถฟังข้อความแล้วตอบคำถามเกี่ยวกับความหมายแฝงได้

5.2 สามารถฟังบทสนทนาแล้วบอกสถานการณ์ที่เกิดได้

5.3 สามารถฟังบทสนทนาแล้วบอกชั้นทางสังคมของผู้พูดได้

5.4 สามารถฟังบทสนทนาแล้วจุดประสงค์ของการพูดได้

Tutolo (1977, pp. 262-263) ได้จำแนกระดับชั้นของการฟังออกเป็น 3 ระดับ

1. ระดับการได้ยิน (Acuity of Hearing) เป็นระดับที่ผู้ฟังได้ยิน สามารถบอกได้ว่าเสียงที่ยินเป็นเสียงอะไร

2. ระดับการจำแนก (Discrimination) เป็นระดับที่ผู้ฟังสามารถจำแนกเสียงที่ได้ยินว่ามีเสียงเหมือนหรือแตกต่างกันอย่างไร

3. ระดับความเข้าใจ (Comprehension) โดยแบ่งออกเป็น 3 ระดับ คือ

3.1 ขั้นฟังคำ (Literal Comprehension) เป็นระดับที่ผู้ฟังสามารถพูดเกี่ยวกับสิ่งที่ฟังได้โดยการพูดซ้ำความหมายที่ได้ยิน มุ่งเน้นให้ผู้ฟังได้ความคิด และข้อมูลที่ปรากฏอย่างชัดเจน

3.2 ขั้นตีความ (Interpretation) เมื่อผู้ฟังข้อความหรือปรนัยแล้วสามารถตีความข้อความนั้นได้ โดยใช้การสรุปอ้างอิง ขยาย และทำนายสิ่งที่จะเกิดตามมา

3.3 ขั้นวิเคราะห์ (Critical Listening) เป็นระดับสูงสุดของการฟังเพื่อความเข้าใจ โดยผู้ฟังสามารถประเมินหรือตัดสินและตีความสิ่งที่ได้ฟัง โดยอาศัยความรู้และประสบการณ์เดิม

Rivers (1980, pp. 142-143) ได้กล่าวถึงลักษณะของการฟังไว้ใกล้เคียงกับ Mackey โดยแบ่งการฟังออกเป็น 2 ระดับ คือ

1. ระดับความคุ้นเคย หรือระดับการรับรู้ (Reception Level) เป็นระดับที่ผู้ฟังสามารถแยกแยะ (Identification) คำ วลี โครงสร้าง ลำดับเวลา และคำขยายของวลีที่ซับซ้อน

2. ระดับการเลือก (Selection Level) เป็นระดับที่ฟังเพื่อจับใจความสำคัญของสิ่งที่ได้ยินและรู้จุดมุ่งหมายของผู้พูด

สรุปได้ว่า ระดับความสามารถในการฟัง มีหลายระดับ แบ่งออกเป็น 3 ระดับใหญ่ ๆ คือ การเข้าใจความหมาย สัญลักษณ์ และโครงสร้างไวยากรณ์ และไปสู่ระดับที่ผู้ฟังรับรู้ความหมาย และสามารถจับใจความได้ไประดับการวิพากษ์วิจารณ์ ในการพัฒนาความสามารถการฟังภาษาอังกฤษในครั้งนี้ผู้วิจัยได้พัฒนาความสามารถการฟัง 5 ระดับ ตามแนวคิดของ Valette and Disick (1977, p. 41) ประกอบด้วย 1) ระดับกลไก (Mechanical Skill) 2) ระดับความรู้ (Knowledge) 3) ระดับถ่ายโอน (Transfer) 4) ระดับสื่อสาร (Communication) และ 5) ระดับวิเคราะห์วิจารณ์ (Criticism)

**2.3.4 ปัจจัยที่มีผลต่อความสามารถในการฟังภาษาอังกฤษ**

การฟังที่มีประสิทธิภาพนั้น ประกอบด้วยปัจจัยหลายด้าน ซึ่งเกี่ยวกับประเด็นนี้มีนักภาษาศาสตร์หลายท่านได้กล่าวถึงไว้ดังนี้

Rivers (1980, pp. 11-12) กล่าวถึงปัจจัยที่จะช่วยให้เข้าใจความหมายอยู่ 3 ปัจจัย คือ

1. ข้อมูลทางภาษาศาสตร์ (Linguistic Information)

2. บริบททางด้านสถานการณ์ (Situation Context)

3. บริบทที่เป็นความเข้าใจ (Comprehended Context)

Richard (1983, pp. 219-240) กล่าวถึงปัจจัยที่มีผลต่อความเข้าใจในการฟังภาษาอังกฤษ 2 ปัจจัย คือ

1. ปัจจัยด้านข้อมูลข่าวสาร (Message Factors)

1.1 การแยกแยะองค์ประกอบของภาษา (Proposition Identification)

1.2 การตีความหมายของข้อความ (Cautionary Force Interpretation)

1.3 การใช้ความรู้ทั่วไป (Activation of Real World Knowledge)

2. ปัจจัยด้านสื่อ (Media Factors)

2.1 ภาษาที่ใช้ในการพูดสื่อสาร (Clausal Basis of Speech)

2.2 รูปแบบการย่อในภาษา (Reduced Form)

2.3 รูปแบบของภาษาที่ไม่ถูกต้องตามหลักไวยากรณ์ (Ungrammatical Form)

2.4 ช่วงจังหวะการหยุดและการคลาดเคลื่อนในการพูด (Pausing and Speech Error)

2.5 อัตราความเร็วในการพูด (Rate of Delivery)

2.6 จังหวะการพูดและการเน้นหนัก (Rhythm and Stress)

2.7 เนื้อหาและข้อมูล (Information and Content)

2.8 ปฏิสัมพันธ์ (Interaction)

Mckeating (1985, pp. 56-63) ได้กล่าวถึงปัจจัยที่ที่มีผลต่อการฟัง ดังนี้

1. การรับรู้ (Perception)

2. การตีความจากสิ่งที่ฟัง (Decoding)

2.1 การรับรู้ความหมายและเข้าใจสิ่งที่ฟัง

2.2 การเก็บสิ่งที่ได้ฟังในช่วงความจำระยะสั้นนานพอ

2.3 สัมพันธ์สิ่งที่ได้ฟังกับสิ่งที่เคยรู้มาก่อน

Rost (1991, pp. 3-4) ได้กล่าวถึงความสามารถในการฟังภาษาอังกฤษว่า ผู้ฟังต้องมีความสามารถในการใช้ทักษะต่าง ๆ ดังนี้

1. ทักษะการรับรู้ (Perception Skill) คือ ความสามารถในการจำแนกเสียงต่าง ๆ และสามารถจดจำคำที่ฟังได้

2. ทักษะการวิเคราะห์ (Analysis Skill) คือ ความสามารถในการจำแนกหน่วยทางไวยากรณ์ได้ และสามารถจำแนกหน่วยทางภาษาที่ควรนำไปใช้ได้

3. ทักษะการสังเคราะห์ (Synthesis Skill) คือ ความสามารถในการเชื่อมโยงตัวชี้แนะด้านภาษากับส่วนอื่น ๆ ได้และสามารถนำความรู้เดิมมาใช้ประกอบ เพื่อให้เกิดความเข้าใจในการฟังได้อย่างเหมาะสม

โดยทักษะทั้ง 3 นี้ มีความสัมพันธ์กัน โดยแต่ละทักษะมีผลต่อความสามารถในการฟังภาษาอังกฤษ ดังนี้

ทักษะการสังเคราะห์(Synthesis Skill)

การเชื่อมโยงลักษณะทางภาษา การพิจารณาบริบท

การใช้ความรู้เดิม

ทักษะการวิเคราะห์

(Analysis Skill)

การจำแนกหน่วยทางไวยากรณ์

ทักษะการรับรู้

(Perception Skill)

- การแยกเสียง

- การจดจำคำ

**ความสามารถในการฟังภาษาอังกฤษ**

**ภาพที่ 2.1** ความสามารถในการฟังภาษาอังกฤษ. โดย Rost, 1991, อ้างถึงใน สุมิตรา อังวัฒนกุล, 2536 (น. 19), *แนวคิดและเทคนิคการสอนภาษาอังกฤษระดับมัธยมศึกษา.* กรุงเทพฯ. จุฬาลงกรณ์มหาวิทยาลัย

สรุปได้ว่า ปัจจัยที่มีผลต่อความสามารถในการฟังภาษาอังกฤษ จำแนกออกเป็น 2 กลุ่ม คือ 1) ปัจจัยด้านผู้ฟัง (Listener) ได้แก่ความรู้และประสบการณ์เดิม รวมทั้งความสามารถในการรับรู้ การตีความ การวิเคราะห์ และสังเคราะห์ และ 2) ปัจจัยด้านสื่อ ได้แก่ การออกเสียง การเว้น และการเน้นหนัก ความเร็วในการพูด รูปแบบของภาษา และปฏิสัมพันธ์ระหว่างผู้รับสารและส่งสาร

**2.3.5 จุดประสงค์ของการฟัง**

นักการศึกษาได้กล่าวถึงจุดประสงค์ในการฟังไว้ดังนี้

วิไล ตันเสียงสม (2546, น. 60) กล่าวว่า วัตถุประสงค์หลักของการสอนฟังไว้ว่า เพื่อให้ผู้เรียนสามารถใช้ภาษาที่ได้เรียนมาติดต่อกับเจ้าของภาษา หรือผู้ใช้ภาษานั้น ๆ ได้เป็นที่เข้าใจ ในการเรียนการสอนควรมุ่งเน้นให้ผู้เรียนมีความสามารถในการฟัง ดังนี้

1. เข้าใจเรื่อง จับประเด็นความสำคัญ และถ่ายทอดสิ่งที่รู้ให้คนอื่นฟังต่อไปได้

2. จำแนกและวิเคราะห์ได้ เป็นการฟังแล้วบอกว่าอะไรเป็นเหตุและผล ส่วนใดเป็นข้อเท็จจริง ส่วนใดเป็นความรู้สึกนึกคิด

3. ตีความได้

4. วิจารณ์ได้

Anderson and Lapp (อ้างถึงใน ชิตพิมล มลสมบัติ, 2549, น. 22) ได้กล่าวถึงจุดประสงค์ของการฟังไว้ ดังนี้

1. ฟังเพื่อแยกแยะหน่วยเสียงและโครงสร้างย่อยของภาษา

2. ฟังเพื่อจับเสียง คำ หรือความคิดใหม่

3. ฟังรายละเอียดเพื่อตีความและโต้ตอบ

4. ฟังเพื่อตอบคำถาม

5. ฟังเพื่อจับใจความสำคัญ

6. ฟังเพื่อแยกระหว่างข้อเท็จจริงกับความคิดเห็นของผู้พูด

7. ฟังเพื่อแยกรายละเอียดที่เกี่ยวข้องและไม่เกี่ยวข้องกับประเด็น

8. ฟังเพื่อพิจารณารูปแบบในการเขียน

9. ฟังเพื่อวาดภาพหรือจินตนาการภาพตามคำบรรยาย

10. ฟังเพื่อจัดลำดับเหตุการณ์

11. ฟังเพื่อสรุปความคิดเห็นจากข้อมูลที่ได้ฟัง

ธูปทอง กว้างสวาสดิ์ (2559, น. 37-40) กล่าวว่า การสอนฟังนั้นไม่เพียงแต่เป็นการเปิดซีดีแล้วตอบคำถามหรือฟังที่ครูอ่านแล้วทำแบบฝึกหัด แต่เป็นการฟังเพื่อต้องการผลลัพธ์ที่หลากหลายขึ้นอยู่กับภาระงานที่ครูมอบหมายให้ผู้เรียนทำ ซึ่งครูสามารถตั้งจุดประสงค์การฟังได้ ดังนี้

1. ฟังแล้วแสดงท่าทางหรือปฏิบัติตาม เช่น

1.1 วาดภาพตามที่ได้ยิน หรือวาดเพิ่มเติมจากที่ได้ยิน

1.2 บอกเส้นทางหรือสถานที่ในแผนที่

1.3 ระบุคน สถานที่ และสิ่งของจากภาพ

1.4 เคลื่อนไหวร่างกายตามเนื้อหาเพลง

2. ฟังแล้วถ่ายโอนข้อมูล เช่น

2.1 ฟังแล้วเขียน เช่น

2.1.1 ฟังแล้วบันทึกย่อสิ่งที่ฟัง

2.1.2 ฟังแล้วเพิ่มข้อมูล

2.1.3 ฟังแล้วเติมข้อมูลลงในชาร์ต จุดประสงค์ คือ การเติมข้อมูลที่เกี่ยวกับการตัดสินใจและแก้ปัญหา

2.2 ฟังแล้วพูด เช่น

2.2.1 ฟังขั้นตอนการปฏิบัติต่าง ๆ แล้วพูดรายงานสิ่งที่ฟัง

2.2.2 ฟังเรื่องราวต่าง ๆ แล้วเล่าย้อนกลับ

3. ฟังแล้วแก้ปัญหา โดยส่วนมากมักจะอยู่ในรูปของเกม เช่น

3.1 Word Game เป็นการหาคำตอบจากการให้คำใบ้

3.2 Number Game เป็นเกมคณิตศาสตร์

3.3 Twenty Questions เป็นเกมที่ใช้คำถามเพื่อให้ได้ข้อมูลที่ต้องการ

3.4 Jeopardy เป็นเกมที่ฝึกฟังอย่างรอบคอบและคิดวิเคราะห์

4. ฟังแล้วประเมินการจัดกระทำข้อมูล เช่น

4.1 ฟังแล้วประเมินข้อมูล เป็นการตัดสินใจและนำผลการตัดสินใจไปวางแผนปฏิบัติให้ดีขึ้น

4.2 ฟังแล้วประเมินข้อโต้แย้งที่ได้ยิน

4.3 ฟังแล้วประเมินสาเหตุและผล

4.4 ฟังแล้วทำนายเหตุการณ์จากข้อมูลที่ได้ยิน

5. ฟังแบบมีปฏิสัมพันธ์ด้วยการใช้กลวิธีเจรจา (Negotiate Meaning) เป็นการฟังในลักษณะการสนทนา ซึ่งมีผู้พูดและผู้ฟัง มีการตอบโต้กัน หรือกรณีที่ผู้ฟังไม่เข้าใจความหมาย จึงใช้การเจรจา กลวิธีการเจรจาประกอบไปด้วยกลวิธีย่อย ดังนี้

5.1 การขอให้พูดซ้ำ (Repetition) เป็นการขอให้คู่สนทนาพูดซ้ำอีก หากฟังไม่เข้าใจ

5.2 การขอให้ถอดความ (Paraphrase) เป็นการขอให้คู่สนทนาถอดความในสิ่งที่ไม่เข้าใจ

5.3 การขอให้ยืนยันความถูกต้อง (Verification) เป็นการขอข้อมูลเพิ่มเติมจากคู่สนทนา

5.4 การขอคำอธิบาย (Clarification) เป็นการพูดเพื่อขอข้อมูลเพิ่มเติมจากคู่สนทนาเพื่อให้เกิดความกระจ่างมากขึ้น

5.5 การรายละเอียดของข้อมูล (Elaboration) เป็นการพูดเพื่อขอให้คู่สนทนา เพิ่มรายละเอียดของข้อมูล

5.6 การขอข้อมูลอื่นที่เกี่ยวข้อง (Extension) เป็นการใช้คำถามเพื่อขอให้คู่สนทนาให้ข้อมูลเกี่ยวกับประเด็นที่เกี่ยวข้อง

6. การฟังเพื่อความสนุกสนานบันเทิง

6.1 การฟังเพลง นิทาน เรื่องเล่า ละคร เรื่องตลก ฯ เพื่อความบันเทิง

สรุปได้ว่า การฟังนั้นมีจุดมุ่งหมายที่หลากหลาย การสอนฟังที่ดีจะต้องกำหนจุดมุ่งหมายของการสอนฟังให้มีความชัดเจน เพื่อกำหนดแนวทางการเรียนรู้และภาระงานให้สอดคล้องกับจุดมุ่งหมาย และให้ผู้เรียนบรรลุจุดมุ่งหมายนั้น ๆ

**2.3.6 แนวทางและวิธีการจัดกิจกรรมการสอนฟัง**

Paulston (1976, pp. 131-132) ได้เสนอขั้นตอนการฟังไว้ดังนี้

1. กระตุ้นให้ผู้เรียนเกิดความสนใจและให้ผู้เรียนได้รู้จุดมุ่งหมายของการฝึกทักษะการฟัง ซึ่งผู้สอนจะต้องแจ้งให้ผู้เรียนได้รู้จุดมุ่งหมายเฉพาะหรืองานที่ทำหลังจากฟังแล้ว

2. ให้ผู้เรียนฟังข้อความหรือเรื่องราวที่เตรียมไว้ ข้อความที่ฟังควรเป็นข้อความที่ใช้อัตราเร็วปกติ และควรเปิดโอกาสให้ผู้เรียนได้ฟังซ้ำ ซึ่งขึ้นอยู่กับความยากง่ายของเรื่องที่ฟัง

3. ให้ผู้เรียนทำแบบฝึกหัด หรืองานที่มอบหมายให้ หลังจากฟัง ต้องมีการให้ข้อมูลสะท้อนกลับ

Rixon (1986, pp. 63-73) ได้เสนอขั้นตอนในการสอนทักษะการฟังภาษาอังกฤษ ในแนวการสอนภาษาเพื่อการสื่อสารไว้ 3 ขั้นตอน คือ

1. ขั้นก่อนการฟัง (Pre-Listening) เป็นขั้นเตรียมให้ผู้เรียนมีความต้องการหรือความพร้อมที่จะฟัง โดยใช้การกระตุ้นให้ผู้เรียนมีความสนใจใคร่รู้เนื้อหา และเกิดความกระตือรือร้นที่จะฟัง ซึ่งครูควรใช้กิจกรรมที่ท้าทาย และใช้วิธีระดมสมอง คาดการณ์ล่วงหน้า โดยพิจารณาจากเรื่องที่จะฟัง อาจเป็นหัวข้อเรื่อง รูปภาพ แผนภูมิประกอบบทฟัง แล้วให้ผู้ฟังบอกว่ามีความรู้เกี่ยวกับเรื่องนั้น ๆ มากน้อยเพียงใด ครูอาจจะให้นักเรียนแสดงความคิดเห็นหรือระดมสมองเกี่ยวกับเรื่องที่จะฟัง แล้วจึงให้ฟังบทสนทนา การให้ผู้เรียนคาดคะเนหรือทำนายว่าจะได้ฟังอะไร จะทำให้ผู้เรียนมีความคิดกว้างไกล และสร้างความตื่นเต้นให้กับผู้เรียน และการให้ผู้เรียนมีความรู้พอสมควรเกี่ยวกับเรื่องที่ได้ฟัง คือการให้ผู้เรียนมีความรู้พอสมควรเกี่ยวกับเรื่องที่ฟัง หรือเตรียมเนื้อหาให้ผู้เรียนนั่นเอง ซึ่งครูจำเป็นต้องให้ผู้เรียนรู้ความหมายของคำศัพท์สำคัญ ๆ ที่จะพบในบทฟัง ตลอดจนโครงสร้างทางภาษาต่าง ๆ เพื่อจะให้ผู้เรียนเข้าใจข้อมูลหรือสารได้อย่างถูกต้อง

2. ขั้นระหว่างการฟัง (While-Listening) เป็นขั้นที่ผู้เรียนหรือผู้ฟังทำกิจกรรมการฟังหรือแบบฝึกหัดด้วยตนเอง โดยใช้กลยุทธ์หลากหลายให้เหมาะสมกับจุดประสงค์ในการฟัง ในขั้นนี้มุ่งให้ผู้เรียนสื่อความหมายจากการฟัง ดังนั้นก่อนฟังควรจะได้ทราบว่าจุดมุ่งหมายในการฟังคืออะไร เพื่อผู้เรียนจะได้มีเหตุผลในการฟัง และจะได้กำหนดกลยุทธ์ในการฟังได้อย่างถูกต้อง จากนั้นจึงให้ผู้เรียนหาข้อมูลต่าง ๆ ตามจุดประสงค์เชิงพฤติกรรม ดังนี้

1. ฟังเพื่อตรวจสอบข้อความตามรูปภาพ

2. ฟังเพื่อเลือกภาพตามเค้าโครงเรื่อง

3. ฟังเพื่อเรียงรูปภาพตามบทฟัง

4. ฟังเพื่อเติมภาพให้สมบูรณ์

5. ฟังเพื่อตรวจสอบความถูก / ผิดตามบทฟัง

6. ฟังเพื่อเติมคำลงในช่องว่างให้สมบูรณ์

7. ฟังเพื่อหาข้อความสำคัญ

8. ฟังเพื่อปฏิบัติตามคำแนะนำหรือขั้นตอนการทำงาน

หลังจากผู้เรียนทำกิจกรรมตามจุดประสงค์เชิงพฤติกรรมแล้ว ครูควรให้ผลย้อนกลับทันที เพื่อให้ผู้เรียนทราบผลสัมฤทธิ์ของภาระงานที่ผู้เรียนทำ ผู้เรียนจะได้รู้ว่าตนเองนั้นเข้าใจถูกต้องหรือไม่ และต้องอธิบายให้ผู้เรียนเข้าใจข้อผิดพลาดของตนเองด้วย

3. ขั้นหลังการฟัง (Post-Listening) เป็นขั้นที่ผู้เรียนนำข้อมูลที่ได้จากการฟังทำกิจกรรมต่อเนื่อง ซึ่งรวมถึงการใช้ทักษะอื่น ๆ ฝึกให้ผู้เรียนนำข้อมูลที่ได้จากการฟังมาเชื่อมโยงกับความรู้ ความคิดเห็นของตน เพื่อนำไปใช้ในการทำกิจกรรมอื่น ๆ ตามจุดมุ่งหมายที่กำหนดไว้ เช่น การแสดงบทบาทสมมติ การอภิปราย การแก้ปัญหา หรืออาจเป็นกิจกรรมถ่ายโอน เช่น

1. การเติมแผนภูมิหรือแบบฟอร์มให้สมบูรณ์

2. การย่อความ

3. การเขียนจดหมาย

4. หลักการพิจารณาเกี่ยวกับการสอนทักษะการฟัง

Peterson (2001, อ้างถึงในธูปทอง กว้างสวาสดิ์, 2559, น. 35-37) ได้กล่าวถึงหลักการฟัง ดังต่อไปนี้

1. เทคนิคสำหรับผู้เรียนภาษาอังกฤษในฐานะภาษาต่างประเทศ

ผู้เรียนยังขาดกระบวนการฟังจากล่างขึ้นบน เนื่องจากผู้เรียนยังไม่ได้รับการพัฒนาเกี่ยวกับกฎเกณฑ์ทางภาษา เป็นประสบการณ์เริ่มแรกในการรับฟังเสียงที่ไม่คุ้นเคย จึงไม่รู้ว่าคำและประโยคเริ่มต้นและสิ้นสุดตรงไหน ต้องแก้ไขโดยการที่ครูปฏิบัติตามหลักการฝึกทักษะการฟัง ตลอดจนปลูกฝังทัศนคติที่ดีต่อการฟัง และกล่าวว่า ครูผู้สอนภาษาอังกฤษเป็นภาษาที่สองส่วนมากไม่ใช่เจ้าของภาษา จึงไม่ค่อยมีความมั่นใจในการจัดประสบการณ์ให้กับผู้เรียน โดยเสนอแนะเทคนิคให้ครูมีความมั่นใจขึ้น ดังนี้

1.1 เลือกเนื้อหาควรมีความยาวไม่เกิน 3 นาที

1.2 เลือกเนื้อหาที่พูดคนเดียว

1.3 เลือกประโยคที่ไม่ซับซ้อน การออกเสียงชัดเจน และมีคำศัพท์ใหม่ไม่มากจนเกินไป

1.4 สอนคำศัพท์และโครงสร้างก่อนฟัง

1.5 ห้องเรียนที่สอนภาษาอังกฤษในฐานะภาษาที่สองส่วนใหญ่จะมีนักเรียนเป็นจำนวนมาก การจัดกิจกรรมให้ทุกคนได้มีโอกาสฝึกจะค่อนข้างยาก ดังนั้นทุกครั้งในการจัดกิจกรรม ครูควรแน่ใจว่าได้ใช้เวลาช่วยเหลือนักเรียนทุดคนตามความจำเป็น และครูต้องตระหนักในการแบ่งเวลาช่วยเหลือผู้เรียนอย่างทั่วถึง

2. เทคนิคการสอนฟังเพื่อความเข้าใจ

การฟังเพื่อความเข้าใจหมายถึงการฟังที่ครอบคลุมทั้ง 3 มิติ ได้แก่การสื่อสารสองทาง การสื่อสารทางเดียว และการสื่อสารกับตนเอง ครอบคลุมหน้าที่ทั้ง 2 อย่าง ได้แก่การฟังที่มีปฏสัมพันธ์และการฟังที่ไม่มีปฏิสัมพันธ์ และครอบคลุมกระบวนการฟังทั้ง 2 รูปแบบ กระบวนการจากล่างขึ้นบน และบนลงล่าง สามารถสรุปเทคนิคได้ ดังนี้

2.1 เปิดโอกาสให้ผู้เรียนได้มีส่วนร่วมในกิจกรรมมากที่สุด

2.2 กิจกรรมการฟังเป็นกิจกรรมที่ควรจัดก่อนกิจกรรมพูด อ่าน และเขียน

2.3 จัดกิจกรรมที่กระตุ้นให้ผู้เรียนฟังแล้วสรุปภาพรวม (Global Listening) และกิจกรรมฟังแล้วเก็บรายละเอียด (Selective Listening)

2.4 ควรจัดกิจกรรมก่อนฟัง เพื่อเป็นการกระตุ้นให้ผู้เรียนทบทวนความรู้เดิม

2.5 ควรจัดกิจกรรมที่พัฒนากลวิธีการฟัง

2.6 กิจกรรมการสอนฟังเน้นการมีปฏิสัมพันธ์มากกว่าการทำแบบฝึกหัดและตอบคำถาม

Halliwell (2000, อ้างถึงในธูปทอง กว้างสวาสดิ์, 2559, น. 41-45) ได้แนะนำกิจกรรมการสอนฟังไว้ ดังต่อไปนี้

1. กิจกรรมการสอนฟังที่ใช้สื่อตารางเดียว (Single Grid)

2. กิจกรรม Listen and Work Out The Order

3. กิจกรรม Listen and Move to the Right Circle

Morley (2001, อ้างถึงในธูปทอง กว้างสวาสดิ์, 2559 : 45-48) ได้แนะนำกิจกรรมการสอนฟัง โดยใช้แนวการสอนแบบเน้นสถานการณ์ (Situational Approach) และแนวการสอนแบบฟังและการพูด(Audio-Lingual Approach) ซึ่งทั้งสองแบบนี้ เป็นแนวการสอนที่เน้นการออกเสียงและการพูดเลียนแบบสนทนา ผนวกกับการฟังและการอ่าน ไม่เน้นการฟังเพื่อความเข้าใจ กิจกรรม เช่น

1. ฟังแล้วพูดตาม (Listening and Repeating)

2. ฟังแล้วตอบคำถามเพื่อความเข้าใจ (Listening and Answering Comprehension Question)

3. ฟังแล้วทำภาระงาน (Task Listening)

4. ฟังแบบมีปฏิสัมพันธ์

5. กิจกรรม Following a map

อรุณี วิริยะจิตรา และคณะ (2555, น. 108-109) ได้ศึกษาและสรุปรูปแบบสอนทักษะการฟังไว้ทั้งหมด 4 รูปแบบ ดังนี้

1. Memory เป็นการฝึกฟังโดยเน้นความจำด้วยการเปิดเทป หรือซีดีให้ผู้เรียนฟัง แล้วหยุดช่วงใดช่วงหนึ่ง แล้วให้ผู้เรียนบอกคำศัพท์ 2-3 คำหรือประโยคสุดท้ายที่ได้ยิน แล้วเปิดเทปซ้ำเพื่อตรวจคำตอบ

2. Global Listening เป็นการฝึกฟังให้เข้าใจเรื่องคร่าว ๆ โดยในการฟังครั้งแรก ให้ผู้เรียนฟังและจดจำคำที่ได้ยินหรือพูดซ้ำหลายครั้ง หรือคำที่เน้นเสียง เมื่อฟังจบแล้วให้ผู้เรียนนำคำเหล่านี้มารวมกันแล้วทายว่าเรื่องที่ฟังเกี่ยวกับอะไร เกิดขึ้นที่ไหน และใครพูดใคร แล้วจึงฟังซ้ำอีกหลายครั้งเพื่อหาคำตอบ

3. Selective Listening เป็นการฝึกฟังเพื่อหาเฉพาะคำตอบที่ต้องการ โดยให้คำถามที่ผู้เรียนต้องหาคำตอบ ให้จึงฟังซ้ำเพื่อหาคำตอบ

4. Detailed Listening เป็นการฝึกฟังเพื่อหารายละเอียด โดยให้ผู้เรียนจดบันทึกย่อจากเรื่องที่ฟัง สามารถให้ผู้เรียนฟังหลาย ๆ ครั้งเพื่อหาคำตอบที่สมบูรณ์

นอกจากนั้นยังสรุปแนวทางการสอนการฟังไว้ว่าครูผู้สอนต้องกำหนดประเด็นการฟังและตระหนักว่า การพัฒนาทักษะการฟังนั้นต้องควบคู่ไปกับการฝึกฝนทักษะการพูด การอ่าน และการเขียน จึงควรเปิดโอกาสให้นักเรียนได้ฟังอย่างหลากหลาย เมื่อนักเรียนมีความเข้าใจในสิ่งที่ฟังแล้วจึงถ่ายทอดโดยอาศัยทักษะอื่น ๆ ผู้สอนสามารถแบ่งกิจกรรมได้เป็นหลายช่วง เพื่อให้ผู้เรียนมีโอกาสได้ฟังหลายครั้ง โดยมีการกำหนดจุดมุ่งหมายที่แตกต่างกันออกไป เรียงลำดับตามความยากง่าย และต้องเปิดโอกาสให้ผู้เรียนนำสิ่งที่ได้ไปประยุกต์ใช้ อาจอยู่ในรูปแบบคู่ กลุ่ม การอภิปรายในห้อง การแสดงบทบาทสมมติในสถานการณ์ที่กำหนดให้

สรุปได้ว่า การสอนฟังแบ่งออกเป็น 3 ขั้นตอน คือขั้นก่อนฟัง ขั้นระหว่างฟัง และขั้นหลังฟัง ซึ่งครูผู้สอนจะต้องกำหนดจุดมุ่งหมาย และออกแบบกิจกรรมที่หลากหลายและครอบคลุม โดยเรียงจากง่ายไปยาก และต้องกระตุ้นให้ผู้เรียนเกิดความท้าทายและสนใจในเรื่องที่ฟัง เมื่อผู้เรียนเข้าใจเรื่องที่ฟังแล้ว ต้องให้ผู้เรียนมีโอกาสถ่ายโอนและเชื่อมโยงความรู้ไปสู่การทำกิจกรรม และทักษะอื่น ๆ

**2.4 การสอนการพูดเพื่อการสื่อสาร**

**2.4.1 ความหมายของการพูด**

Valette and Disick (1967, p. 80) ได้ให้ความหมายของการพูดว่า เป็นการแลกเปลี่ยนบทบาทระหว่างผู้พูดกับผู้ฟัง แต่เป็นการทำให้ผู้ฟังเข้าใจในสิ่งที่พูด และในการพูดที่ดี พฤติกรรม

Bryne (1976 , p. 8) กล่าวถึงทักษะการฟังและการพูดว่าเป็นการสื่อสารทางวาจาตั้งแต่ 2 คนขึ้นไป ซึ่งต่างมีจุดประสงค์ที่ต้องการสื่อความหมายของตนเอง และผู้ฟังจะต้องตีความในสิ่งที่พูด และสามารถโต้ตอบด้วยภาษาที่ฟังเข้าใจ และมีความหมายตรงกับความตั้งใจที่ต้องการสื่อ นอกจากนั้นการฟังและการพูดเป็นทักษะด้านการแสดงออก (Productive Skill) ไม่สามารถแยกออกจากกันได้อย่างชัดเจน

Paulston (1977, p. 269) ได้ให้ความหมายไว้ว่า ความสามารถในการพูดไม่ได้เป็นความสัมพันธ์ทางภาษาเท่านั้น แต่ถ้าจะสื่อสารอย่างมีประสิทธิภาพ ผู้พูดจะต้องมีการแลกเปลี่ยนความหมายของภาษาทางด้านสังคมด้วย นั่นคือจะต้องใช้ภาษาตามกฎนั้น ๆ นอกจากนั้นการพูดสื่อสารยังรวมถึงพฤติกรรมที่ไม่ใช่คำพูดด้วย (Nonverbal-Behavior)

Scott (1981, p. 70) กล่าวว่า การพูดเพื่อการสื่อสารเป็นรูปแบบพฤติกรรมที่เกี่ยวข้องกับบุคคลตั้งแต่ 2 คนขึ้นไป ที่มีปฏิกิริยาตอบโต้กับสิ่งที่ได้ยิน ผู้ร่วมสนทนาแต่ละคนสามารถตีความในสิ่งที่ได้ฟัง ซึ่งไม่สามารถทำนายล่วงหน้าได้ว่าอยู่ในรูปแบบใด (Form) และมีความหมายแบบใด รวมทั้งการโต้ตอบด้วยภาษาที่ทำให้เกิดประโยชน์และสะท้อนความตั้งใจในการปฏิสัมพันธ์

สุมิตรา อังวัฒนกุล (2540ก, น. 167) ได้กล่าวถึงความหมายของการพูดว่าเป็นการถ่ายทอดความรู้สึกนึกคิด ความเข้าใจให้ผู้ฟังได้รับรู้ และเข้าใจจุดมุ่งหมายของผู้พูด โดยใช้กลวิธีในการพูดที่ทำให้การสื่อสารมีประสิทธิภาพ

สรุปได้ว่าการพูด หมายถึง การใช้ความสามารถทางด้านภาษาหลายด้านประกอบกัน เพื่อให้ผู้ฟังรับรู้และเข้าใจความหมาย และแลกเปลี่ยนข่าวสารต่าง ๆ ซึ่งจะต้องประกอบด้วยบุคคลตั้งแต่ 2 คนขึ้นไป อาจเป็นการใช้ทั้งคำพูด หรือพฤติกรรมที่ไม่ใช่คำพูด (Non Verbal Language) และมีการแลกเปลี่ยนความหมายของภาษาตามบริบทของสังคม

**2.4.2 องค์ประกอบของการพูด**

Bartz (1979, pp. 81-82) และ Harris (1990, pp. 81-82) กล่าวถึงองค์ประกอบของความสามารถในการพูดเพื่อการสื่อสารที่เหมือนกัน คือ

1. ความคล่องแคล่ว ความต่อเนื่อง ความราบรื่น และมีความเป็นธรรมชาติในการพูด (Fluency)

2. ความเข้าใจ (Comprehensibility) คือ ความสามารถที่จะพูดให้ผู้อื่นเข้าใจในสิ่งที่ผู้พูดสื่อสารออกมา

โดย Harris จะเน้นความสามารถในด้านการออกเสียง (Pronunciation) คำศัพท์ (Vocabulary) หลักภาษาและไวยากรณ์ (Grammar) ในขณะที่ Batz จะเน้นปริมาณของข้อมูลที่สามารถสื่อสารได้ (Amount of communication) หรือข้อมูลที่ผู้ฟังเข้าใจ คุณภาพของข้อความที่ใช้ในการสื่อสาร (Quality of communication) โดยเน้นความถูกต้องของข้อมูลหรือข้อความที่สื่อสารออกไปและความพยายามในการสื่อสาร โดยพูดออกมาทางวาจา พร้อมกับแสดงท่าทางหรือสีหน้า

โดยแนวคิดของ Harris สอดคล้องกับแนวความคิดของ Canale and Swain (1980, pp. 1-47) ซึ่งกล่าวถึงการสร้างความสัมพันธ์ระหว่างประโยคที่เชื่อมโยงกันจะทำให้บทสนทนาเป็นไปอย่างต่อเนื่อง ดังนี้

1. ความสามารถทางด้านไวยากรณ์ (Grammatical Competence) โดยความสามารถนี้ไม่ได้หมายถึงความสามารถในการเข้าใจและการใช้ไวยากรณ์ได้เท่านั้น แต่ยังหมายถึงความสามารถในองค์ประกอบด้านภาษา คือ เสียง คำศัพท์ และไวยากรณ์ เนื่องจากผู้พูดจะต้องสามารถเลือกใช้ถ้อยคำ ประโยคที่ใช้ในการพูด เพื่อสื่อความได้อย่างถูกต้องและตรงตามความต้องการ โดยปราศจากความลังเล ซึ่งจะส่งผลให้เกิดความคล่องแคล่วในการพูด

2. ความสามารถทางด้านภาษาศาสตร์สังคม (Sociolinguistic Competence) มีความสำคัญที่จะช่วยให้ผู้พูดใช้วาทะพฤติกรรม (Speech Acts) ได้อย่างถูกต้องและเหมาะสม โดยผู้พูดจะสามารถเลือกรูปแบบของภาษาให้สัมพันธ์กับวาทะพฤติกรรมได้อย่างเหมาะสม อีกทั้งสามารถพูดสนทนาเพื่อสร้างความสัมพันธ์ทางสังคมและเพื่อจุดประสงค์ในการส่งสาร ผู้ที่มีความสามารถทางด้านนี้จะสามารถใช้ภาษาที่แตกต่างกันไปตามประเภทของการพูด เช่น การอภิปราย การเสนอความคิดเห็น หรือการโต้วาที

3. ความสามารถในการใช้ความสัมพันธ์ของข้อความหรือการเชื่อมประโยค (Discourse Competence) ผู้พูดที่มีประสิทธิภาพจะต้องมีความรู้ในการสร้างความสัมพันธ์ระหว่างประโยคตามหลักภาษา หากผู้พูดมีความสามารถทางด้านนี้จะทำให้ผู้พูดสามารถใช้ภาษาในการสนทนาโดยมีลำดับก่อน-หลัง และสำนวนที่ผู้พูดใช้ในการแสดงความคิดเห็นมีความเชื่อมโยงสัมพันธ์กันก็จะทำให้รักษาการสนทนาให้ดำเนินต่อไปอย่างราบรื่น

4. ความสามารถด้านกลวิธีในการสื่อสาร (Stategic Competence) โดยผู้พูดที่พูดได้อย่างมีประสิทธิภาพจะต้องมีกลวิธีในการสื่อสารด้วย จะทำให้ผู้พูดเพิ่มพูดศักยภาพทางการพูดเพื่อการสื่อสารได้อย่างประสิทธิภาพ ถึงแม้ว่าผู้พูดจะไม่มีความสามารถทางด้านไวยากรณ์ที่ดี แต่สามารถใช้ความสามารถด้านกลวิธีในการสื่อสารเพื่อแก้ไขความบกพร่องต่าง ๆ ก็จะทำให้ผู้พูดสามารถดำเนินการสนทนากับผู้อื่นได้

Weir (1993, pp. 41-44) กล่าวถึงองค์ประกอบหลักของคำพูดของทักษะการพูด ไว้ดังนี้

1. ทักษะการพูดที่ใช้ในชีวิตประจำวัน ได้แก่

1.1 ความคล่องในการสนทนาภายใต้เวลาที่กำหนด

1.2 ความกระจ่างและความสอดคล้องของสิ่งที่พูด พูดออกมากับเรื่องที่กำลังสนทนา

1.3 ความเหมาะสมกับสถานการณ์ในขณะนั้น ทั้งในด้านระดับของภาษาที่ใช้และการมีปฏิสัมพันธ์กับคู่สนทนา

2. ทักษะการแก้ปัญหาเฉพาะหน้า

2.1 ความสามารถในการสื่อความหมายในกรณีที่สิ่งที่ต้องการสื่อสารนั้นยากต่อการเข้าใจหรือไม่สามารถเลือกใช้คำที่ต้องการแต่สามารถใช้คำหรือประโยคอื่น รวมทั้งท่าทางในการช่วยสื่อความหมาย

2.2 การมีปฏิสัมพันธ์กับคู่สนทนา มีการผลัดกันเป็นผู้ฟังและผู้พูดอย่างเหมาะสม

3. ทักษะทางภาษา

3.1 ความถูกต้องแม่นยำของไวยากรณ์ที่ใช้และความชัดเจนของน้ำหนักเสียงในการพูด

3.2 การใช้คำศัพท์และโครงสร้างภาษาที่หลากหลาย

ชูเกียรติ จารัตน์ (2535, น. 27) ได้ศึกษาและสรุปองค์ประกอบของการพูด เพื่อบรรลุวัตถุประสงค์ ซึ่งได้แก่

1. ผู้พูด คือ ผู้ที่กล่าวคำพูดออกไป ซึ่งในแต่ละครั้งต้องมีจุดประสงค์ในการสื่อสาร สามารถถ่ายทอดความรู้สึก ข้อเท็จจริง ทัศนคติ ตลอดจนความคิดเห็นของตนเองไปสู่ผู้ฟัง โดยการใช้เสียง กริยาท่าทาง และบุคลิกภาพของตนอย่างมีประสิทธิภาพ

2. สารหรือเนื้อเรื่องที่จะพูด เป็นสิ่งที่มีความสำคัญยิ่ง ในการพูดทุกครั้งผู้พูดมักจะเลือกพูดในสิ่งที่ตนถนัด เพราะมีความรู้ในเรื่องนั้น ๆ สารที่ดีควรมีลักษณะดังนี้

2.1 มีการใช้ภาษาที่มีความหมายตรงกัน ไม่ใช้ถ้อยคำหลากหลาย

2.2 มีความถูกต้องถามข้อเท็จจริง

2.3 มีตัวอย่างหรือหลักฐานสนับสนุนอย่างเหมาะสม

2.4 มีความชัดเจน กำกวม หรือวกวนออกนอกเรื่อง

2.5 มีการใช้ภาษาที่เหมาะสมกับเวลา โอกาส สถานที่ และกลุ่มผู้ฟัง

2.6 มีความสั้นยาว เหมาะกับเวลาและจุดประสงค์ที่ตั้งไว้

3. สื่อหรือเครื่องมือที่ใช้พูด เป็นสิ่งที่จะช่วยให้การถ่ายทอดความรู้สึก หรือความต้องการของผู้พูดเป็นไปอย่างสะดวก รวดเร็ว ได้แก่ น้ำเสียง การแสดงสีหน้าและแววตา กิริยาท่าทางของผู้พูด รวมไปถึงโสตทัศนูปกรณ์ต่าง ๆ

4. ผู้ฟัง หมายถึงผู้ที่รับสารจากผู้พูดแล้วมีการแสดงออกตอบโต้ ซึ่งกันและกัน สอดคล้องกับเรื่องที่กำลังพูดอยู่ ซึ่งผู้ฟังที่ดีจะต้องมีประสาทหูไว สามารถรับฟังถ้อยคำต่าง ๆ ได้อย่างรวดเร็ว ถูกต้อง และรู้เรื่อง มีสมาธิมั่นคง ทนต่อเสียงรบกวนได้ และมีความรู้ในเรื่องที่กำลังฟังอยู่บ้างจะช่วยให้สามารถติดตามเรื่องและเข้าใจเรื่องได้ดี

5. ผลการพูด หมายถึง การกระทำโต้ตอบของผู้ฟังที่แสดงให้ผู้พูดทราบระหว่างพูดหรือหลังจากพูดแล้ว ผลการพูดนั้นเป็นอย่างไร ผลการพูดที่ดีควรมีความตรงไปตรงมา ปราศจากอคติ มีเจตนาไปในเชิงสร้างสรรค์ ไม่ทำร้ายกัน

6. ประสบการณ์ร่วม หมายถึงความชัดเจนที่เกิดจากการกระทำหรือได้พบเห็นมาทั้งผู้พูดและผู้ฟัง เช่น พื้นฐานความรู้ ความคิด ความรู้สึก ความเชื่อ ทัศนคติ เป็นต้น หากผู้พูดและผู้ฟังมีประสบการณ์ที่คล้ายกัน หรือสภาพแวดล้อมเดียวกัน จะทำให้เข้าใจตรงกันและง่ายขึ้น

สรุปได้ว่า องค์ประกอบของการพูดนั้นจะต้องประกอบด้วย ผู้พูด สาร เครื่องมือ ผู้ฟัง ผลของการพูด ประสบการณ์ร่วมที่คล้ายคลึงกัน รวมทั้งผู้พูดจำเป็นต้องใช้ความสามารถในการพูดประกอบกันหลายด้าน มีความถูกต้องในการเลือกใช้คำ ประโยคให้เหมาะสม กับสถานะทางสังคมของผู้พูดและผู้ฟัง มีความคล่องแคล่วและมีความตั้งใจ รวมถึงมีความพยายามในการสื่อสาร และมีกลวิธีในการสื่อสาร ซึ่งองค์ประกอบเหล่านี้จะส่งผลต่อสัมฤทธิ์ผลในการพูด เกิดความเข้าใจตรงกันระหว่างผู้พูดและผู้ฟัง สามารถตีความหรือนำไปถ่ายทอดแก่ผู้อื่นได้อย่างถูกต้อง

**2.4.3 ระดับความสามารถของการพูด**

Carroll (1981, p. 37) ได้จัดระดับของความสามารถของทักษะการพูดไว้ 9 ระดับ ดังต่อไปนี้

ระดับที่ 1 ระดับผู้ใช้ภาษาไม่ได้ (Non-User) หมายถึง ระดับที่ผู้พูดไม่สามารถเข้าใจหรือพูดภาษาได้เลย

ระดับที่ 2 ระดับที่ผู้ใช้ภาษาได้เล็กน้อย (Intermittent User) หมายถึง ระดับที่ผู้พูดสามารถพูดได้เพียงสองสามคำ

ระดับที่ 3 ระดับผู้ใช้ภาษาได้ในวงจำกัด (Extremely Limited User) หมายถึง ระดับที่ผู้พูดพูดอย่างตะกุกตะกัก เกิดความผิดพลาดบ่อย ๆ เข้าใจบทสนทนาและรู้รายละเอียดบางส่วน จึงไม่สามารถสนทนาได้อย่างต่อเนื่องอย่างเป็นเรื่องราว จับรายละเอียดไม่ได้ จับได้แต่ใจความสำคัญเท่านั้น

ระดับที่ 4 ระดับที่ผู้ใช้ภาษาเกือบพอเพียง (Marginal User) หมายถึง ระดับที่ผู้พูดสามารถสนทนาโต้ตอบได้ แต่ค่อนข้างเป็นคู่สนทนาเงียบ ไม่สามารถนำการสนทนา หรืออภิปรายได้ มีความยากลำบากในการสนทนา หากสนทนาด้วยความเร็วปกติ ขาดความคล่องแคล่วและความถูกต้อง การสนทนาดำเนินไปด้วยความยากลำบากและขาดความต่อเนื่องแต่ยังแสดงให้เห็นว่าเข้าใจในเรื่องที่สนทนา มีสำเนียงในการใช้ภาษาเดิมปนอยู่ มีความแตกต่างจากระดับที่ 3 คือ คู่สนทนามีความเข้าใจผิดน้อยกว่าคู่สนทนาในระดับที่ 3

ระดับที่ 5 ระดับที่ผู้ใช้ภาษาได้ปานกลาง (Modest User) หมายถึง ระดับที่ผู้พูดสามารถสื่อความหมายใจความหลัก แต่ยังมีข้อผิดพลาดในการใช้หลักไวยากรณ์ ต้องถามหรือถูกถามในบางครั้ง เพื่อให้ได้ใจความที่ชัดเจน ยังบกพร่องในด้านความสามารถในการนำการสนทนา ขาดความคล่องแคล่วในการใช้ภาษา ผู้พูดพูดชัดเจนทุกถ้อยคำ ขาดความสนใจในการดำเนินเรื่องในการสนทนา ไม่มีลีลาใช้ภาษาในการพูด

ระดับที่ 6 ระดับผู้ใช้ที่ใช้ภาษาได้ (Competent User) หมายถึง ระดับที่ผู้พูดสามารถคุยในหัวข้อที่ต้องการได้ สามารถติดตามหรือปะติดปะต่อเรื่องราวที่พูดได้ เปลี่ยนเรื่องที่พูดได้ เกิดการหยุดพูดหรือเกิดการตะกุกุตะกักในการพูดเป็นครั้งคราว มีความสามารถในการเริ่มต้นสนทนาได้

ระดับที่ 7 ระดับที่ผู้ใช้ภาษาได้ดี (Very Good User) หมายถึงระดับที่ผู้พูดสามารถเล่าเรื่องราวต่าง ๆ ได้อย่างชัดเจน มีการเก็บรายละเอียด มีเหตุผล สามารถสนทนาได้เป็นเรื่องเป็นราว แต่ยังไม่คล่องนัก สามารถติดตามการสนทนา เมื่อเกิดการเปลี่ยนแปลงอารมณ์ น้ำเสียง มีการพูดตะกุกตะกักหรือพูดซ้ำข้อความ แต่สามารถโต้ตอบได้อย่างมีประสิทธิภาพ

ระดับที่ 8 ระดับผู้ใช้ภาษาได้ดีมาก (Very Good User) หมายถึงระดับที่ผู้พูดสามารถอภิปรายอย่างมีประสิทธิภาพ สามารถนำการสนทนาและดำเนินการสนทนาได้ต่อไป แสดงอารมณ์ขันและโต้ตอบด้วยน้ำเสียงและกริยาท่าทางได้อย่างเหมาะสม

ระดับที่ 9 ระดับผู้เชี่ยวชาญในการใช้ภาษา (Expert User) หมายถึง ระดับที่ผู้พูดสามารถพูดได้อย่างมีประสิทธิภาพ สามารถนำการสนทนาดำเนินเรื่องต่อกัน ขยายความได้และพูดได้ใจความสำคัญ

Valette and Disick (1977, p. 41) ได้สร้างแนวคิดพื้นฐาน สำหรับการทดสอบทักษะทางภาษา และแนวทางการแบ่งระดับความสามารถ มาจากแนวคิดจุดประสงค์การเรียนรู้ด้านพุทธิปัญญาของ Bloom (1956) โดยจำแนกพฤติกรรมการใช้ภาษาออกเป็น 2 ส่วน คือ พฤติกรรมภายใน (Internal Behavior) ซึ่งได้แก่ การฟังและการอ่าน และพฤติกรรมภายนอก (External Behavior) ได้แก่ การพูดและการเขียน โดยจำแนกระดับการใช้ภาษาออกเป็น 5 ระดับ ได้แก่ 1) ระดับกลไก (Mechanical Skill) 2) ระดับความรู้ (Knowledge) 3) ระดับถ่ายโอน (Transfer) 4) ระดับสื่อสาร (Communication) และ 5) ระดับวิเคราะห์วิจารณ์ (Criticism) สรุปได้ดังตารางที่ 2.11

**ตารางที่ 2.11**

*ระดับการเรียนรู้ภาษาของ Valette และ Disick*

|  |  |  |
| --- | --- | --- |
| ระดับ | พฤติกรรมภายใน | พฤติกรรมภายนอก |
| การฟัง-อ่าน | การพูด-เขียน |
| 1. ระดับกลไก  (Mechanical Skill) | การรับรู้: เข้าใจความแตกต่างระหว่างสองหรือมากกว่า 2 เสียง ตัวอักษร หรือท่าทาง และจำแนกได้ | การทำซ้ำ: ลอกเลียนคำพูด การเขียน ท่าทาง เพลง และสุภาษิต |
| 2. ระดับความรู้  (Knowledge) | การจำได้: จดจำกฎเกณฑ์ ความจริงที่ได้เรียน โดยการตอบคำถามถูก-ผิด และคำถามแบบเลือกตอบ | การระลึก: แสดงออกถึงสิ่งที่จำได้โดยการเติมคำลงในช่องว่างหรือตอบคำถามสั้น ๆ |
| 3. ระดับถ่ายโอน  (Transfer) | การรับรู้: เข้าใจคำพูดหรือข้อความที่เรียบเรียงขึ้นใหม่และไม่เคยพบมาก่อน | การนำไปใช้: พูดหรือเขียนในสถานการณ์จำลองที่มีการให้คำแนะนำหรือมีการทำซ้ำ และสถานการณ์จำลองวัฒนธรรม |
| 4. ระดับสื่อสาร (Communication) | การตีความ: เข้าใจข้อความทางภาษาหรือสัญลักษณ์ทางวัฒนธรรมที่แตกต่างในสถานการณ์ที่ไม่คุ้นเคย | การแสดงออก: ใช้ภาษาในการแสดงความคิดผ่านการพูดและการเขียน รวมทั้งใช้ท่าทางประกอบ |
| 5. ระดับวิเคราะห์วิจารณ์ (Criticism) | การวิเคราะห์: แยกภาษาหรือข้อความออกเป็นส่วนประกอบสำคัญของรูปแบบ น้ำเสียง ฯลฯ | การสังเคราะห์: นำความรู้ออกมาใช้ในการศึกษาค้นคว้าเพิ่มเติม หรือการวางแผนในการทำชิ้นงาน |
|  | การประเมินค่า**:** ประเมินหรือตัดสินคุณค่าในด้านความเหมาะสมและประสิทธิภาพของภาษา | |

*หมายเหตุ* Summary of the *Valette-Disick’s* Subject-Matter Taxonomy (pp. 41) โดย Valette, Rebecca, and Rence Disick. (1977). Modern Language Testing. New York : Harcourt Brace Jovanovich Inc.

สรุปได้ว่า ระดับการพูดภาษาเพื่อการสื่อสารสามารถแบ่งออกเป็น 3 ระดับใหญ่ ๆ คือ ระดับที่พูดได้น้อย ระดับที่พูดได้ปานกลาง และระดับที่พูดได้ดี แต่ในการวิจัยครั้งนี้ ผู้วิจัยได้พัฒนาความสามารถการพูด 5 ระดับ ตามแนวคิดของ Valette and Disick (1977, pp. 41 ) ประกอบด้วย 1) ระดับกลไก (Mechanical Skill) 2) ระดับความรู้ (Knowledge) 3) ระดับถ่ายโอน (Transfer) 4) ระดับสื่อสาร (Communication) และ 5) ระดับวิเคราะห์วิจารณ์ (Criticism) เช่นเดียวกับการฟัง

**2.4.4 แนวทางและวิธีการจัดกิจกรรมการสอนพูด**

Scott (1981, p. 70) ได้เสนอขั้นตอนการสอนและจัดกิจกรรมไว้ ดังนี้

1. ขั้นตอนบอกวัตถุประสงค์ ผู้สอนจำเป็นต้องบอกให้ผู้เรียนรู้ถึงสิ่งที่จะเรียน

2. ขั้นเสนอเนื้อหา การเสนอเนื้อหาควรอยู่ในบริบท ผู้สอนจะต้องให้ผู้เรียนสังเกตลักษณะของการใช้ภาษา ความหมายของข้อความที่จะพูด ซึ่งต้องอยู่กับบริบทว่าผู้พูดเป็นใคร และพยายามจะบอกอะไร

3. ขั้นการฝึกและการถ่ายโอน ควรกระทำทันทีหลังจากเสนอเนื้อหา อาจะฝึกพูดเป็นคู่หรือพร้อมกันทั้งห้อง ควรให้ผู้ฟังได้ฟังสำนวนภาษาหลาย ๆ แบบ และเป็นสำนวนของเจ้าของภาษาใช้จริง และผู้เรียนควรได้ใช้ภาษาอย่างอิสระใกล้เคียงกับสถานการณ์ที่เป็นจริง

Finocchiaro and Brumfit (1983 , p. 141) เสนอกิจกรรมในการสอนพูด ดังนี้

1. ให้ตอบคำถามโดยครูหรือผู้พูดเป็นผู้ถาม

2. บอกให้เพื่อนทำตามคำสั่ง

3. ให้บอกลักษณะวัตถุสิ่งของต่าง ๆ โดยครูอาจจะให้คำสำคัญ

4. ให้ผู้เรียนถามหรือตอบคำถามของเพื่อนในชั้นเรียนเกี่ยวกับประสบการณ์

5. ให้เล่าประสบการณ์ต่าง ๆ โดยครูอาจจะให้คำสำคัญ

6. ให้รายงานเรื่องราวต่าง ๆ ตามหัวข้อที่กำหนดให้

7. จัดสถานการณ์ต่าง ๆ ให้ผู้เรียนได้ใช้บทสนทนาต่างกันไป

8. ให้เล่นเกมต่าง ๆ ทางภาษา

9. ให้โต้วาที อภิปรายแสดงความคิดเห็นในหัวข้อต่าง ๆ

10. ให้ฝึกการสนทนาทางโทรศัพท์

11. ให้อ่านหนังสือพิมพ์ไทยแล้วรายงานเป็นภาษาอังกฤษ

12. ให้แสดงบทบาทสมมติ

Read (2007, อ้างถึงใน ธูปทอง กว้างสวาสดิ์, 2559, น. 60-62) ได้จำแนกทักษะการพูดออกเป็น 2 ส่วน ได้แก่ การพูดเพื่อปฏิสัมพันธ์ (Spoken Interaction) ซึ่งหมายถึง ความสามารถในการถาม-ตอบแลกเปลี่ยนข้อมูลกับคนอื่น และทักษะการผลิตภาษา (Spoken Production) ซึ่งหมายถึงความสามารถในการผลิตภาษาพูด โดยครูจะต้องพัฒนาความสามารถของผู้เรียนทั้งในด้านการพูดและการผลิตภาษาพูด เพื่อให้ผู้เรียนเกิดความเชื่อมั่นและเป็นพื้นฐานในระดับที่สูงขึ้นไป ในขั้นแรกควรเป็นกิจกรรมที่ได้ฟังภาษาซ้ำ ๆ เพื่อให้จำคำศัพท์ วลี และประโยค ตลอดจนการออกเสียงที่เป็นธรรมชาติและใกล้เคียงกับเจ้าของภาษา ประโยคในระดับผู้เริ่มเรียนควรเป็นคำศัพท์โดด ๆ หรือคำพูดสั้น ๆ ในช่วงแรกผู้เรียนมักจะพูดภาษาที่สองปะปนกับภาษาที่หนึ่ง ครูควรจะแก้ไขภาษาอย่างระมัดระวัง เพื่อไม่ให้ผู้เรียนเกิดความไม่มั่นใจ ธรรมชาติของผู้เริ่มเรียนภาษาจะไม่กล้าพูดหรือพูดได้ค่อนข้างช้า และตะกุกตะกักเหมือนยังไม่พร้อมที่จะพูด ซึ่งครูต้องไม่เร่งให้ผู้เรียนพูด ต้องให้โอกาสผู้เรียนได้ฟังภาษาอังกฤษให้เข้าใจในระดับหนึ่งก่อน จึงให้ผู้เรียนลงมือปฏิบัติกิจกรรมเพื่อฝึกทักษะการพูด เมื่อผู้เรียนปฏิบัติกิจกรรม ครูจำเป็นต้องให้โอกาสผู้เรียนได้พูดภาษาในบรรยากาศที่รู้สึกปลอดภัยและไม่เขินอายเมื่อพูดไม่ถูกต้องตามหลักไวยากรณ์ นอกจากนั้นกิจกรรมจะต้องมีความสนุกสนานไม่ซับซ้อนจนเกินไปและเหมาะสมกับวัย และครูต้องให้ผู้เรียนได้ฝึกการใช้ภาษาที่ใช้ในชีวิตประจำวัน ซึ่งถือว่าเป็นสิ่งสำคัญและจำเป็นสำหรับผู้เรียนทุกระดับชั้น อีกสิ่งที่สำคัญคือ ครูจะต้องตั้งจุดประสงค์ให้ชัดเจน และครูจำเป็นต้องพูดภาษาอังกฤษในห้องเรียน ซึ่งสิ่งเหล่านี้ต้องตกลงให้ชัดเจนด้วยการตั้งกฎเกณฑ์และบอกเหตุผลให้ผู้เรียนเข้าใจ

สรุปได้ว่า ในการสอนทักษะการพูดภาษาอังกฤษเพื่อการสื่อสาร จะแบ่งออกเป็น 2 ส่วน ได้แก่ การสอนพูดเพื่อปฏิสัมพันธ์ (Spoken Interaction) ซึ่งหมายถึง ความสามารถในการถาม-ตอบแลกเปลี่ยนข้อมูลกับคนอื่น และทักษะการผลิตภาษา (Spoken Production) ความสามารถในการผลิตภาษาพูด โดยใช้กระบวนการจัดการเรียนรู้ที่มุ่งเน้นให้ผู้เรียนได้ฝึกผลิตภาษา

**2.5 การวัดและประเมินความสามารถด้านการฟังและการพูดเพื่อการสื่อสาร**

**2.5.1 การวัดและประเมินความสามารถด้านการฟัง**

Valette and Disick (1977, p. 53) ได้เสนอแนะแนวทางการทดสอบและวัดความเข้าใจในการฟังของผู้เรียนภาษาไว้ ดังนี้

1. การทดสอบใจความสำคัญ (Skimming) เช่น การเล่านิทานแล้วสามารถตั้งชื่อเรื่องได้

2. การทดสอบความเข้าใจ (Oral Comprehension) เป็นการทดสอบความเข้าใจบางส่วนหรือความหมายโดยรวม ทดสอบได้จากการฟังจากบทสนทนาที่พูดโดยเจ้าของภาษาหรือบทพูดคนเดียว โดยใช้คำถามเลือกตอบที่มีการตั้งคำถามให้มีความชัดเจน และให้ผู้เรียนอ่านคำถามก่อนฟัง จากนั้นจึงให้ผู้เรียนได้ฟังเป็นตอน ๆ ละ 1-2 ครั้ง เมื่อฟังจบแล้วให้ตอบคำถาม

3. การทดสอบการรับข้อมูล (Perception) เป็นการทดสอบความเข้าใจในสิ่งที่ฟัง โดยผู้เรียนสามารถปฏิบัติกิจกรรมที่ได้รับมอบหมายได้ เช่น ฟังข้อมูลเกี่ยวกับบุคคลแล้วกรอกข้อมูลลงในตาราง หรือสรุปข้อความจากสิ่งที่ได้ยิน

4. การทดสอบการถ่ายโอนข้อมูล (Transferring Oral Message) เป็นการทดสอบความเข้าใจในการฟังระดับสูง ผู้เรียนต้องมีความสามารถในการรับสารและถ่ายทอดสารที่ได้รับ เช่น การเล่าเรื่องและจดบันทึกไว้ จากนั้นจึงนำไปเล่าต่อให้เพื่อนฟัง

5. การเขียนตามคำบอก (Dictation) เป็นการทดสอบความเข้าใจในคำศัพท์ ประโยค ใช้กับผู้เรียนที่สามารถเขียนได้

Weir (1993, pp. 69) เสนอแนวทางการวัดและทดสอบความสามารถด้านการฟัง ในลักษณะรายการ (Checklist) ประกอบด้วย 4 กลุ่ม ดังนี้

กลุ่มที่ 1 การเข้าใจความหมายตรง หมายถึง เข้าใจข้อมูลในระดับพื้นฐานและความจริงที่ปรากฏในเนื้อหาของบทฟัง ซึ่งผู้ฟังไม่จำเป็นต้องเข้าใจทุกรายละเอียด แต่สามารถนำข้อมูลส่วนต่าง ๆ ที่เข้าใจไปใช้การทำกิจกรรมการฟังได้ ประกอบด้วย 4 ลักษณะ ได้แก่

1. การฟังอย่างคร่าว ๆ (Listen for gist) เป็นการทดสอบความเข้าใจในเนื้อหา

2. การฟังเพื่อจับประเด็น (Listen for Main Idea) เป็นการทดสอบความสามารถในการแยกแยะประเด็นหลักหรือใจความสำคัญ ออกจากรายละเอียดสนับสนุน รวมถึงแยกแยะระหว่างความจริงกับความคิดเห็น

3. การฟังเพื่อข้อมูลเฉพาะ (Listen for Specific Information) เป็นการทดสอบความสามารถในการฟังเพื่อรับรู้ข้อมูลรายละเอียดบางอย่าง

4. การฟังเพื่อบอกทัศนคติและเจตนาของผู้พูด

กลุ่มที่ 2 การเข้าใจความหมายจากการสรุป เป็นการวัดและทดสอบความเข้าใจในการฟัง โดยสร้างการสรุปความหมายจากเนื้อหาที่มีข้อมูลบางอย่างไม่ชัดเจน หรือไม่ได้กล่าวไว้โดยตรง ผู้ฟังจำเป็นต้องฟังอย่างระมัดระวัง เพื่อสรุปความหมาย ประกอบด้วย 4 ลักษณะ ได้แก่

1. การสร้างบทสรุปและอนุมาน ใช้เพื่อทดสอบความเข้าใจในเนื้อหาทั่วไปในบทฟัง

2. การเชื่อมโยงบริบททางสังคมและสถานการณ์ เพื่อสร้างความเข้าใจ

3. การรู้หน้าที่ภาษาในการสื่อสาร

4. การอนุมานความหมาย

กลุ่มที่ 3 การเข้าใจความหมายโดยใช้ความรู้ทางภาษาศาสตร์ ประกอบด้วย 6 ลักษณะ ได้แก่

1. ความสามารถในการแยกแยะลักษณะของเสียงชนิดต่าง ๆ

2. ความสามารถเข้าใจโดยใช้กฎไวยากรณ์

3. ความสามารถเข้าใจโดยใช้คำเชื่อมประโยค

4. ความสามารถเข้าใจโดยใช้ความรู้ในการสร้างประโยค

5. ความสามารถเข้าใจโดยการอ้างอิงและเชื่อมประโยค

6. ความสามารถเข้าใจโดยการใช้คำศัพท์

กลุ่มที่ 4 การฟังและการเขียนเป็นการทดสอบความสามารถถ่ายโอนจากการฟังไปสู่การเขียน เช่น ความสามารถในการสรุปเนื้อหาจากการบรรยายความรู้ในชั้นเรียน เป็นการคัดเลือกเนื้อหาที่มีความสำคัญและสรุปความเข้าใจ และสามารถเลือกมาประเด็นมาใช้ในการจดบันทึก

Buck (2001) ได้อธิบายและระบุแนวทางสำคัญในการวัดและทดสอบความสามารถในการฟังเพื่อความเข้าใจ ซึ่งประกอบด้วย 3 แนวทาง คือ

1. การทดสอบแยกทักษะ (Discrete Point Approach) เป็นแนวทางการทดสอบทักษะการฟังที่ได้รับความนิยมอย่างแพร่หลาย โดยแยกการฟังออกเป็นองค์ประกอบย่อย ๆ เช่น การแยกแยะเสียง การถอดความ และการประเมินคำตอบ

2. การทดสอบแบบบูรณาการ (Integrative Approach) สามารถทดสอบได้ 2 แนวทาง คือ แนวทางในการวัดความเข้าใจแบบแยกองค์ประกอบ ซึ่งเป็นการวัดที่มุ่งทดสอบความรู้ของผู้เรียนในการใช้ความรู้ทางภาษาเพียงด้านเดียว และแนวทางในการวัดความเข้าใจแบบบูรณาการ เน้นการทดสอบความสามารถหลาย ๆ ด้านของผู้เรียนในเวลาเดียว

3. การทดสอบเชิงสื่อสาร (Communicative Approach) เป็นการวัดความเข้าใจในการฟัง เกิดขึ้นในเวลาเดียวกับการทดสอบแบบบูรณาการ ซึ่งเป็นผลมาจากแนวคิดการสอนภาษาเชิงสื่อสาร โดยผู้ฟังจะต้องสามารถเข้าใจข้อความและนำไปใช้ในบริบทสื่อสาร รูปแบบคำถามเชิงสื่อสาร ต้องมีลักษณะเสมือนจริงและเป็นธรรมชาติ ซึ่งผู้ฟังจำเป็นต้องมีทักษะทางปัญญาขั้นสูง (Higher-level Cognitive Skills)

จากแนวคิดการวัดและประเมินผลความสามารถด้านการฟัง สรุปได้ว่า กิจกรรมการวัดความสามารถในการฟังมีหลากหลายวิธีการ และควรมีลักษณะในการประเมินผลตามสภาพจริง โดยมีการประเมินเป็นระดับ เพื่อพัฒนาความสามารถในการฟังของผู้เรียนได้ตรงตามความต้องการ ทั้งนี้ผู้สอนควรเลือกการทดสอบและกิจกรรมที่สอดคล้องกับจุดประสงค์การเรียนรู้ เพื่อบ่งบอกความสามารถของผู้เรียน

**2.5.2 การวัดและประเมินความสามารถด้านการพูด**

Oller (1979, pp. 320-323) มีข้อกำหนดในการแบ่งเกณฑ์และการให้คะแนนความสามารถด้านการพูด ดังนี้

การออกเสียง (Accent) แบ่งออกเป็น 6 ระดับ ได้แก่

ระดับที่ 1 มีการออกเสียงที่ฟังไม่เข้าใจบ่อยครั้ง

ระดับที่ 2 มีการออกเสียงผิดมาก ฟังไม่เข้าใจ ต้องให้พูดซ้ำ

ระดับที่ 3 ใช้เสียงแปร่ง ทำให้ต้องตั้งใจฟัง ออกเสียงผิด ทำให้เข้าใจผิดเป็นบางครั้ง

ระดับที่ 4 ใช้เสียงแปร่งในบางที่และออกเสียงผิดในบางครั้ง แต่ยังฟังเข้าใจ

ระดับที่ 5 ไม่มีการออกเสียงผิดที่ฟังได้ชัดเจน แต่ยังฟังออกว่าเหมือนเป็นเจ้าของภาษาพูด

ระดับที่ 6 ออกเสียงได้เหมือนเจ้าของภาษา

ไวยากรณ์ (Grammar) แบ่งออกเป็น 6 ระดับ ได้แก่

ระดับที่ 1 ใช้ไวยากรณ์ผิดทั้งหมด ยกเว้นสำนวนที่ท่องจำไว้ใช้บ่อยครั้ง

ระดับที่ 2 มีที่ผิดอย่างสม่ำเสมอ แสดงว่ามีความสามารถน้อยมากในการใช้รูปประโยคที่ถูกต้อง ทำให้สื่อสารไม่ได้บ่อยครั้ง

ระดับที่ 3 มีที่ผิดบ่อยครั้ง แสดงว่าไม่สามารถใช้รูปประโยคที่สำคัญได้ให้ผู้ฟังรู้สึกรำคาญและฟังไม่เข้าใจเป็นบางครั้ง

ระดับที่ 4 มีที่ผิดบางครั้ง แสดงว่าไม่สามารถใช้รูปประโยคที่สำคัญได้ แต่ไม่ถึงกับทำให้ผู้ฟังไม่เข้าใจ

ระดับที่ 5 มีที่ผิดในการใช้โครงสร้างภาษาน้อยมาก

ระดับที่ 6 มีที่ผิดไม่เกิน 2 แห่ง ในระหว่างการสัมภาษณ์

คำศัพท์ (Vocabulary) แบ่งออกเป็น 6 ระดับ ได้แก่

ระดับที่ 1 ใช้คำศัพท์ผิด ๆ แม้แต่ในบทสนทนาทั่ว ๆ ไป

ระดับที่ 2 วงคำศัพท์จำกัดใช้อยู่แต่ในเรื่องการสนทนาเรื่องส่วนตัวพื้นฐาน และความจำเป็นในการดำรงชีพ

ระดับที่ 3 บางครั้งมีการใช้คำศัพท์ไม่ถูกต้อง ความจำกัดของวงคำศัพท์ ทำให้พูดคุยเรื่องงานอาชีพและเรื่องสังคมทั่วไปไม่ได้

ระดับที่ 4 รู้คำศัพท์ทางด้านการงานอาชีพอย่างพอเพียงที่จะพูดคุยเรื่องที่ตนเองสนใจเป็นพิเศษได้ รู้คำศัพท์ทั่วไปช่วยให้สามารถพูดคุยเรื่องทั่วไปได้ แต่ยังมีการพูดช้าและวกวน

ระดับที่ 5 รู้คำศัพท์ทางด้านการงานอาชีพอย่างกว่างและแม่นยำ รู้ศัพท์ทั่วไปเพียงพอที่จะแก้ปัญหาด้านปฏิบัติที่ซับซ้อนได้ และใช้ภาษาในสถานการณ์ทางสังคมต่าง ๆ ได้

ระดับที่ 6 เห็นได้ชัดเจนว่ารู้คำศัพท์อย่างกว้างขวางและถูกต้องเหมือนเจ้าของภาษา

ความคล่องแคล่ว (Fluency) แบ่งออกเป็น 6 ระดับ ได้แก่

ระดับที่ 1 พูดตะกุก ไม่ปะติดปะต่อกัน จนทำให้สนทนาไม่รู้เรื่อง

ระดับที่ 2 พูดช้ามากและตะกุกตะกัก ยกเว้นประโยคง่าย ๆ สั้น ๆ หรือประโยคที่ใช้บ่อยและท่องจำได้

ระดับที่ 3 พูดช้าและไม่คล่องบ่อย ๆ บางประโยคพูดไม่จบ

ระดับที่ 4 พูดช้าและไม่คล่องในบางครั้ง ทำให้ต้องพูดซ้ำใหม่ และติดขัดเรื่องการใช้คำศัพท์

ระดับที่ 5 พูดได้คล่อง แต่ยังติดเรื่องความเร็ว จังหวะและความราบเรียบในการพูด

ระดับที่ 6 พูดได้อย่างคล่องแคล่วและราบเรียบในการพูด

ความเข้าใจ (Comprehension) แบ่งออกเป็น 6 ระดับ ได้แก่

ระดับที่ 1 ฟังการสนทนาเรื่องนั้น ๆ ได้เข้าใจน้อยเกินไป

ระดับที่ 2 เข้าใจเมื่อพูดช้า ๆ และเป็นเรื่องง่าย ๆ ต้องให้ผู้พูดพูดซ้ำและเรียบเรียงข้อความให้ฟังบ่อย ๆ หรือปรับภาษาให้ง่ายลง

ระดับที่ 3 เข้าใจเรื่องง่าย ๆ ที่เกี่ยวกับตนเองโดยตรง ต้องพูดช้า ๆ หรือพูดซ้ำในบางครั้ง

ระดับที่ 4 เข้าใจภาษาของผู้พูดที่มีการศึกษาใช้เป็นการพูดตัวต่อตัวได้ค่อนข้างดี แต่ผู้พูดยังต้องพูดซ้ำและเรียงเรียงความใหม่ให้

ระดับที่ 5 เข้าใจภาษาของผู้ที่มีการศึกษาใช้ในทุกเรื่อง ยกเว้นสำนวนการพูด หรือการพูดที่เร็วมากหรือออกเสียงไม่ชัด

ระดับที่ 6 เข้าใจภาษาพูดทุกอย่างที่เป็นการใช้ภาษาแบบทางราชการสำนวนการพูดเหมือนเจ้าของภาษา

Underhill (2000, 131) แบ่งประเภทการทดสอบความสามารถในการพูดสื่อสาร เป็น 3 ประเภท คือ

1. การทดสอบแบบวัดตรง (Direct Oral Test) คือการวัดการใช้ภาษาเพื่อการสื่อสารในสถานการณ์จริง เช่น การพูดตอบ การสนทนาโต้ตอบ การพูดเล่าเรื่อง

2. การทดสอบแบบกึ่งวัดตรง (Semi Direct Oral Test) คือ การวัดโดยกำหนดการใช้ภาษาสื่อสาร โต้ตอบของผู้รับการทดสอบ เช่น การตอบคำถามกับเครื่องบันทึกเสียง

3. การทดสอบแบบวัดอ้อม (Indirect Oral Test) คือ การวัดโดยการแปลงภาษาที่ใช้สื่อสารในสถานการณ์จริงให้อยู่ในรูปของสื่อหรือข้อความแทน เช่น ข้อสอบแบบตัวเลือก (Multiple Choices) หรือ ข้อสอบเติมคำ (Gap fill) เป็นต้น

สรุปได้ว่า การทดสอบความสามารถด้านการพูด สามารถทดสอบได้หลายรูปแบบ ทั้งการทดสอบแบบทางตรง กึ่งทางตรง และทางอ้อม การเลือกกิจกรรมการทดสอบความสามารถด้านการพูดต้องสอดคล้องกับจุดประสงค์การเรียนรู้และความสามารถของผู้เรียน

**2.6 ความพึงพอใจ**

ผู้วิจัยได้ศึกษาเอกสารเกี่ยวกับความพึงพอใจ ในด้านความหมาย แนวคิดทฤษฎีที่เกี่ยวข้องกับความพึงพอใจ และการวัดความพึงพอใจ รายละเอียดดังนี้

**2.6.1 ความหมายของความพึงพอใจ**

ความพึงพอใจในการเรียนของนักเรียน มีทฤษฎีและมีผู้ให้ความหมายของความพึงพอใจไว้ ดังนี้

Vroom (1964, pp. 8) กล่าวว่า ความพึงพอใจ หมายถึง ผลที่ได้จากการที่บุคคลเข้าไปมีส่วนร่วมในสิ่งนั้น ทัศนคติด้านบวกจะแสดงให้เป็นสภาพความพึงพอใจในสิ่งนั้น และทัศนคติด้านลบจะแสดงให้เห็นสภาพความไม่พึงพอใจนั่นเอง

Wolman (1973, อ้างใน ภนิดา ชัยปัญญา 2541, น. 11) กล่าวว่า ความพึงพอใจว่า เป็นความรู้สึกที่เกิดขึ้นเมื่อได้รับความสำเร็จตามที่มุ่งหวัง หรือตามความต้องการ

พรพิไล เลิศวิชา (2552, น. 81-87) กล่าวว่า ความพึงพอใจว่า หมายถึง การมีเป้าหมาย ซึ่งแรงจูงใจที่ว่าจะก่อให้เกิดแรงผลักดันภายในให้รู้สึกต้องการที่จะทำสิ่งต่าง ๆ ซึ่งในการเรียนรู้สิ่งที่สมองต้องการจริง ๆ ก็คือความรู้สึกพอใจที่จะทำและได้รับความสำเร็จจากสิ่งที่ทำ อารีย์ ปรีดีกุล (2554, น. 69) ได้กล่าวว่า ความพึงพอใจ หมายถึง ทัศนคติที่มีลักษณะ เป็นนามธรรม ไม่สามารถมองเห็นรูปร่างเป็นความรู้สึกชอบ พอใจของคนที่มีต่อปัจจัยต่าง ๆ ที่เกี่ยวข้องกับการปฏิบัติงานหรือกิจกรรมต่าง ๆ ซึ่งความรู้สึกและแรงจูงใจได้รับการตอบสนอง ทำให้ เกิดความรู้สึกตั้งใจ เต็มใจ และสามารถปฏิบัติงานหรือกิจกรรมนั้น ๆ บรรลุเป้าหมายได้อย่างมี ประสิทธิภาพ ความพึงพอใจจะทำให้บุคคลเกิดความสบายใจหรือสนองความต้องการทำให้เกิด ความสุข

สรุปได้ว่า ความพึงพอใจ หมายถึง ความรู้สึกของบุคคลที่มีต่อการจัดกิจกรรมการเรียนรู้ตามแนวการสอนภาษาเพื่อการสื่อสารซึ่งเป็นความรู้สึกที่เป็นไปในเชิงบวก สามารถวัดได้จากการตอบคำถามในแบบสอบถามความพึงพอใจ ซึ่งเป็นแบบมาตราส่วนประมาณค่า 5 ระดับ ประกอบด้วย ความพึงพอใจระดับมากที่สุด มาก ปานกลาง น้อย และน้อยที่สุด

**2.6.2 แนวคิดทฤษฎีเกี่ยวกับความพึงพอใจ**

การศึกษาเกี่ยวกับความพึงพอใจเป็นการศึกษาตามทฤษฎีทางพฤติกรรมศาสตร์ที่เกี่ยวกับความต้องการของมนุษย์ นักการศึกษาได้อธิบายเกี่ยวกับแนวคิดทฤษฎีที่เกี่ยวข้องกับความพึงพอใจไว้ดังนี้

McClelland (1965, อ้างถึงใน จันทร์เพ็ญ ภูโสภา, 2559, น. 234-235) เชื่อว่า ความต้องการเป็นการเรียนรู้จากการมีประสบการณ์ และมีอิทธิพลต่อการรับรู้สถานการณ์และแรงจูงใจสู่เป้าหมาย โดยแบ่งความต้องการออกเป็น 3 ประเภท ดังนี้

1. ความต้องการสัมฤทธิ์ผล (Needs for Achievement) เป็นพฤติกรรมที่จะกระทำการใดให้เป็นผลสำเร็จ เป็นแรงขับที่นำไปสู่ความเป็นเลิศ

2. ความต้องการความผูกพัน (Needs for Affiliation) เป็นความปรารถนาที่จะสร้างมิตรภาพและมีความสัมพันธ์อันดีกับผู้อื่น

3. ความต้องการอำนาจ (Need for Power) เป็นความต้องการควบคุมผู้อื่น และมีอิทธิพลต่อผู้อื่น

Maslow (1973, p. 69-80, อ้างถึงใน จันทร์เพ็ญ ภูโสภา, 2559, น. 225-226) ได้เสนอทฤษฎีลำดับขั้นของความต้องการ (Hierarchy of Needs) ซึ่งเป็นความต้องการของมนุษย์ไว้ โดยมีลำดับขั้นดังนี้

1. ความต้องการทางด้านร่างกาย (Physiological Needs) เป็นความต้องการพื้นฐานของมนุษย์เน้นสิ่งจำเป็นในการดำรงชีวิต ได้แก่ อาหาร อากาศ ที่อยู่อาศัย เครื่องนุ่งห่ม ยารักษาโรค ความต้องการพักผ่อน ความต้องการทางเพศ

2. ความต้องการความปลอดภัย (Safety Needs) ความมั่นคงในชีวิต ทั้งที่เป็นอยู่ปัจจุบันและอนาคต ความเจริญก้าวหน้า อบอุ่นใจ

3. ความต้องการทางสังคม (Social Needs) เป็นสิ่งจูงใจที่สำคัญต่อการเกิดพฤติกรรมความต้องการให้สังคมยอมรับตนเองเข้าเป็นสมาชิก ต้องการความเป็นมิตร ความรักจากเพื่อนร่วมงาน

4. ความต้องการมีฐานะ (Esteem Needs) มีความอยากเด่นในสังคม มีชื่อเสียงอยากให้บุคคลยกย่องสรรเสริญตนเอง อยากมีความเป็นอิสรเสรีภาพ

5. ความต้องการที่จะประสบผลสำเร็จในชีวิต (Self-Actualization Needs) เป็นความต้องการในระดับสูงอยากให้ตนเองประสบผลสำเร็จทุกอย่างในชีวิต ซึ่งเป็นไปได้ยาก

สรุปได้ว่า ความพึงพอใจมีความเกี่ยวข้องกับทฤษฎีความต้องการของมนุษย์ ซึ่งแบ่งออกเป็นความต้องการในระดับต่าง ๆ ตั้งแต่ระดับพื้นฐานไปจนถึงความต้องการสูงสุด คือ การประสบผลสำเร็จในชีวิต ซึ่งความต้องการเหล่านี้ล้วนส่งผลต่อการรับรู้สถานการณ์และทำให้เกิดแรงจูงใจในการไปสู่เป้าหมาย

**2.6.3 การวัดความพึงพอใจ**

ความพึงพอใจ เป็นจิตพิสัยอย่างหนึ่ง ซึ่งเป็นความรู้สึกที่เป็นไปในทางบวกของบุคคลที่มีต่อสิ่งใดสิ่งหนึ่ง การจะวัดว่าบุคคลมีความรู้สึกพึงพอใจหรือไม่นั้น ต้องใช้และสร้างเครื่องมือที่จะช่วยวัดความรู้สึกนั้น ๆ ได้ ซึ่งวิธีการวัดจิตพิสัยที่เป็นที่นิยม ชวลิต ชูกำแพง (2550, น. 112-113) สรุปไว้ว่ามี 3 วิธี ดังนี้

2.6.3.1 การสังเกต เป็นการสังเกตทั้งการพูด การกระทำ การเขียนของนักเรียนที่มีต่อ สิ่งใดสิ่งหนึ่งที่ครูต้องการวัด

2.6.3.2 การสัมภาษณ์ เป็นวิธีการที่ครูใช้พูดคุยกับนักเรียนในประเด็นที่ครูอยากรู้ ซึ่งอาจเป็นความรู้สึกนึกคิด ทัศนคติของนักเรียน ทั้งนี้เพื่อนำสิ่งที่นักเรียนพูดออกมาแปลความหมายเกี่ยวกับลักษณะจิตพิสัยของนักเรียนได้

2.6.3.3 การใช้แบบวัดมาตราส่วนประมาณค่า เป็นเครื่องมือวัดทัศนคติ วัดความสนใจ วัดคุณธรรม จริยธรรม ซึ่งมี 3 รูปแบบ ได้แก่ แบบของลิเคิร์ท แบบเธอร์สโตน แบบของออสกูด แบบวัดมาตราส่วนประมาณค่า (Rating Scale) แบบของลิเคิร์ท มีลักษณะสำคัญ 4 ประการ ดังนี้

1) มีระดับความเข้มข้นให้ผู้ตอบ เลือกตอบตามความคิดเห็น เหตุผลสภาพความเป็นจริงตั้งแต่ 3 ระดับขึ้นไป

2) ระดับที่เลือกอาจเป็นชนิดที่มีทั้งด้านบวกและด้านลบในข้อเดียวกัน หรือมีเฉพาะด้านบวกหรือมีเฉพาะด้านลบ โดยที่อีกด้านหนึ่งจะเป็นศูนย์หรือระดับน้อยมาก

3) บางข้อมีลักษณะเชิงนิมาน (Positive Scale) บางข้อมีลักษณะเชิงนิเสธ (Negative Scale)

4) สามารถแปลงผลตอบเป็นคะแนนได้ จึงสามารถวัดความคิดเห็นคุณลักษณะด้านจิตพิสัยออกมาในเชิงปริมาณได้

สรุปได้ว่า การวัดความพึงพอใจ เป็นการวัดด้านจิตพิสัย สามารถทำได้หลายวิธี ในการวิจัยครั้งนี้ ใช้การวัดแบบมาตราส่วนประมาณค่า (Rating Scale) ของ Likert ที่มีระดับความพึงพอใจให้ผู้เรียนเลือกตอบ 5 ระดับ ซึ่งสามารถแปลงผลคำตอบเป็นคะแนนเฉลี่ยได้

**2.6.4 วิธีการสร้างแบบวัดมาตราส่วนประมาณค่า (Rating Scale)**

แบบวัด (Scale) ใช้วัดกับคุณลักษณะบางอย่าง มีความลึกซึ้งกว่าแบบสอบถาม ผลการตอบแต่ละข้อจะได้คะแนนแน่นอน (ไม่มีการตอบผิด) แต่คะแนนจะแตกต่างกันตามระดับที่กำหนดให้ เช่น คะแนน 5 ระดับ เป็น 1 2 3 4 และ 5 คะแนน (สมนึก ภัททิยธนี, 2549, น. 64)

2.6.4.1 การตรวจให้คะแนนคำตอบ แบบวัดที่เป็นแบบมาตราส่วนประมาณมีรายละเอียด ดังนี้ (บุญชม ศรีสะอาด, 2556, น. 121)

เห็นด้วยอย่างยิ่ง ตรวจให้ 5 คะแนน

เห็นด้วย ตรวจให้ 4 คะแนน

ไม่แน่ใจ ตรวจให้ 3 คะแนน

ไม่เห็นด้วย ตรวจให้ 2 คะแนน

ไม่เห็นด้วยอย่างยิ่ง ตรวจให้ 1 คะแนน

2.6.4.2 เกณฑ์การแปลความหมายค่าเฉลี่ยของคะแนนที่ได้จากแบบสอบถามความพึงพอใจมี ดังนี้ (บุญชม ศรีสะอาด, 2556, น. 121)

ค่าเฉลี่ย 4.51-5.00 ความหมาย มากที่สุด

ค่าเฉลี่ย 3.51-4.50 ความหมาย มาก

ค่าเฉลี่ย 2.51-3.50 ความหมาย ปานกลาง

ค่าเฉลี่ย 1.51-2.50 ความหมาย น้อย

ค่าเฉลี่ย 1.00-1.50 ความหมาย น้อยที่สุด

สรุปได้ว่า การสร้างแบบวัดมาตราส่วนประมาณค่า (Rating Scale) สำหรับการวิจัยในครั้งนี้ มีเกณฑ์การให้คะแนนสำหรับนักเรียน คือ 5, 4 ,3 , 2, และ 1 คะแนนตามลำดับ และมีเกณฑ์การแปลความหมาย 5 ระดับ ได้แก่ ความพึงพอใจระดับมากที่สุด มาก ปานกลาง น้อย และน้อยที่สุด

**2.7 แผนการจัดการเรียนรู้**

แผนการจัดการเรียนรู้ เป็นการนำวิชาหรือกลุ่มประสบการณ์ที่จะต้องทำการสอนตลอดภาคเรียนมาสร้างเป็นแผนการจัดกิจกรรมการเรียนการสอน เพื่อให้การดำเนินการสอนเป็นอย่างราบรื่น ผู้วิจัยได้ศึกษาเอกสารเกี่ยวกับแผนการเรียนรู้ ได้แก่ ความหมาย ความสำคัญ องค์ประกอบ กระบวนการสร้าง และลักษณะของแผนการจัดการเรียนรู้ที่ดี รายละเอียดดังนี้

**2.7.1 ความหมายของแผนการจัดการเรียนรู้**

นักการศึกษาได้ให้ความหมายของแผนการจัดการเรียนรู้ไว้ ดังนี้

สุรกานต์ จังหาร (2546, น. 335-337) กล่าวว่า แผนการสอนเป็นการเตรียมการสอน อย่างเป็นลายลักษณ์อักษรไว้ล่วงหน้า เพื่อเป็นแนวทางการสอนสำหรับครู ซึ่งจะช่วยให้การเรียน การสอนบรรลุตามจุดประสงค์ที่กำหนดไว้อย่างมีประสิทธิภาพ

ชนาธิป พรกุล (2551, น. 85) กล่าวว่า แผนการจัดการเรียนรู้ เป็นแนวทางในการจัดกิจกรรมการเรียนการสอนของผู้สอนที่ได้เขียนเอาไว้ล่วงหน้า เพื่อให้ผู้สอนมีความพร้อม และสร้างความมั่นใจในตนเองได้ว่าจะสามารถสอนได้ตรงตามวัตถุประสงค์ที่กำหนดไว้ และยังช่วยให้สามารถดำเนินการสอนได้อย่างราบรื่น

ชวลิต ชูกำแพง (2551, น. 94) กล่าวว่า แผนการจัดการเรียนรู้ เป็นเอกสารที่จัดทำขึ้นอย่างเป็นลายลักษณ์อักษรของครูผู้สอน ซึ่งเป็นแนวทางในการจัดกิจกรรมการเรียนรู้ในแต่ละชั่วโมง โดยใช้สื่ออุปกรณ์การเรียนการสอนให้สอดคล้องกับผลการเรียนรู้ที่คาดหวัง เนื้อหาเวลา เพื่อพัฒนาการเรียนรู้ของผู้เรียนให้เป็นไปอย่างมีประสิทธิภาพ

วิมลรัตน์ สุนทรโรจน์ (2551, น. 110) ให้ความหมายแผนการจัดการเรียนรู้ไว้ว่าเป็นการวางแผนการจัดการเรียนรู้ล่วงหน้าว่าจะจัดการเรียนรู้อย่างไร เพื่อวัตถุประสงค์ใด ใช้สื่อการสอนอะไร การวัดผลประเมินผลโดยวิธีใด เป็นการเตรียมความพร้อมก่อนจัดการเรียนรู้ ซึ่งจะช่วยให้ผู้จัดการเรียนรู้มีความมั่นใจ สามารถจัดการเรียนรู้ได้อย่างมีแนวทางและมีเป้าหมาย ส่งผลให้การ เรียนการจัดการเรียนรู้ดำเนินไปสู่จุดหมายปลายทางที่กำหนดไว้อย่างมีประสิทธิภาพ

สมาน เอกพิมพ์ (2560, น. 372) กล่าวว่า แผนการจัดการเรียนรู้ เป็นแนวทางในการดำเนินการจัดกิจกรรมการเรียนการสอนที่ผู้สอนจัดทำไว้เป็นลายลักษณ์อักษร โดยคำนึงถึงองค์ประกอบสำคัญ 3 ประการ คือ จุดประสงค์การเรียนรู้ ประสบการณ์การเรียนรู้ และการประเมินผล เพื่อให้สามารถนำไปใช้ในการปฏิบัติการจัดกิจกรรมการเรียนการสอนในรายวิชาใดวิชาหนึ่งได้อย่างเป็นระบบ และมีประสิทธิภาพ

สรุปได้ว่าแผนการจัดการเรียนรู้ หมายถึง การเตรียมกิจกรรมการเรียนการสอนของครูในแต่ละคาบอย่างเป็นลำดับขั้นตอน โดยใช้เทคนิควิธีการสอน และกิจกรรมการเรียนรู้ที่หลากหลาย เพื่อให้ประโยชน์สูงสุดแก่ผู้เรียน ตลอดจนเพื่อให้การดำเนินการเรียนสอนเป็นอย่างราบรื่นและมีประสิทธิภาพ

**2.7.2 ความสำคัญของแผนการจัดการเรียนรู้**

นักการศึกษาได้กล่าวถึงความสำคัญของแผนการจัดการเรียนรู้ไว้ ดังนี้

ชวลิต ชูกำแพง (2551, น. 95) ได้สรุปความสำคัญของแผนการจัดกิจกรรมการเรียนรู้ ดังนี้

1. ทำให้ครูมีความรู้ ความเข้าใจในจุดมุ่งหมายของเรื่องที่จะจัดกิจกรรมและเลือกจัดกิจกรรมให้เหมาะสมกับวัยของผู้เรียน มีคุณภาพตรงกับเจตนารมณ์ของหลักสูตรซึ่งส่งเสริมให้ผู้เรียนเกิดการเรียนรู้ตามลำดับขั้นตอนและตรงเวลา

2. ทำให้ครูมีความเชื่อมั่นในตนเองมากยิ่งขึ้น เมื่อได้เตรียมการสอนมาอย่างดีแล้วการสอนก็จะเป็นไปอย่างเรียบร้อย

3. ทำให้นักเรียนเกิดการเรียนรู้ได้เร็ว เพราะครูมีการเตรียมการสอนมาอย่างดี ย่อมจะทำให้การจัดกิจกรรมเป็นไปตามขั้นตอน จนนักเรียนได้รับความรู้ความเข้าใจเร็วขึ้น

4. ทำให้นักเรียนเกิดเจตคติที่ดีต่อกลุ่มประสบการณ์ที่เรียน การที่ครูเตรียมการสอนทำให้ครูมีความมั่นใจในการจัดกิจกรรมการเรียนการสอน และจัดกิจกรรมได้เหมาะสมกับวัยของนักเรียน ทำให้นักเรียนเรียนด้วยความสนุกสนาน และเกิดเจตคติที่ดีต่อเรื่องที่เรียน

5. ทำให้นักเรียนเกิดความเชื่อมั่น ความเลื่อมใสศรัทธาในตัวครู เพราะครูมีความมั่นใจ มีการเตรียมการสอนอย่างดี กระบวนการเรียนการสอนเป็นไปตามขั้นตอนอย่างมีประสิทธิภาพ

6. หากครูมีความจำเป็นไม่ได้สอนด้วยตนเอง ผู้มาสอนแทนก็จะมาสอนแทนได้บรรลุตามจุดประสงค์ที่กำหนด

7. ทำให้การประเมินผลสัมฤทธิ์ทางการเรียน เป็นไปตามจุดประสงค์ที่กำหนด ช่วยให้ครูสามารถวินิจฉัยจุดเด่นที่ควรไปได้รับการส่งเสริม และจุดอ่อนของนักเรียนที่ควรได้รับการแก้ไข พัฒนาให้ดีขึ้น

8. ครูสามารถนำไปใช้เป็นข้อมูลที่ถูกต้องเที่ยงตรง เพื่อเสนอแนะแก่บุคลากรและหน่วยงานที่เกี่ยวข้อง เพื่อปรับปรุงหลักสูตรให้เหมาะสมยิ่งขึ้น

9. ทำให้ผู้บริหารหรือผู้เกี่ยวข้องได้ทราบขั้นตอนกระบวนการต่าง ๆ ในการสอนของครู เพื่อการนิเทศติดตามและประเมินผลการสอนได้อย่างมีประสิทธิภาพ

10. เป็นการพัฒนาวิชาชีพที่แสดงว่าการสอนต้องได้รับการฝึกฝนที่มีความเชี่ยวชาญ โดยเฉพาะมีเครื่องมือและเอกสารที่จำเป็นสำหรับการประกอบอาชีพ

11. เป็นผลงานทางวิชาการอย่างหนึ่งที่แสดงให้เห็นถึงความชำนาญพิเศษ หรือความเชี่ยวชาญของผู้จัดทำแผนการสอน ซึ่งสามารถนำไปพัฒนางานในหน้าที่และเสนอเลื่อนระดับให้สูงขึ้น

วิมลรัตน์ สุนทรโรจน์ (2551, น. 306) กล่าวถึงความสำคัญของแผนการเรียนรู้ดังนี้

1. ทำให้เกิดการวางแผนการจัดการเรียนการสอนที่มีความหมายมากขึ้น เพราะเป็นการจัดทำอย่างมีหลักการที่ถูกต้อง

2. ช่วยให้ครูมีสื่อการสอนที่ทำด้วยตนเอง ทำให้เกิดความสะดวกในการจัดการเรียนการสอน อีกทั้งยังทำให้สอนได้ครบถ้วนตรงตามหลักสูตร

3. เป็นผลงานทางวิชาการที่สามารถนำไปเผยแพร่เป็นตัวอย่างได้

4. ช่วยให้เกิดความสะดวกแก่ครูผู้สอนแทน กรณีที่ผู้สอนไม่สามารถเข้าสอนได้

สรุปได้ว่า ความสำคัญแผนการจัดการเรียนรู้ คือ เป็นแนวทางในการจัดกิจกรรมการเรียนการสอนได้อย่างชัดเจน ช่วยให้ผู้สอนเกิดความมั่นใจในการสอน ซึ่งจะส่งผลให้ผู้สอนสามารถจัดกิจกรรมการเรียนรู้ได้อย่างเป็นลำดับขั้นตอน ราบรื่นและมีประสิทธิภาพ

**2.7.3 องค์ประกอบของแผนการจัดการเรียนรู้**

ในการจัดทำแผนการจัดกิจกรรมการเรียนรู้นั้นเป็นกระบวนการที่สัมพันธ์ อิงอาศัยซึ่งกันและกันอยู่ด้วยองค์ประกอบ หรือส่วนต่าง ๆ จิรภัทร แก้วกู่ (2547, น. 13-14, น. 27-28) ได้สรุปไว้ว่า องค์ประกอบของแผนการจัดการเรียนรู้ ประกอบด้วย

1. การจัดกิจกรรมการเรียนรู้

2. สื่อการเรียนรู้หรือแหล่งการเรียนรู้

3. การวัดผลประเมินผล

4. คำอธิบายรายวิชา

5. หน่วยการเรียนรู้

6. ผลการเรียนรู้ที่คาดหวัง

7. สาระการเรียนรู้ที่กำหนด อันสอดคล้องกับมาตรฐานการเรียนรู้ช่วงชั้น

นอกจากนี้ยังได้กล่าวถึงองค์ประกอบย่อย ๆ ในแผนการจัดกิจกรรมการเรียนรู้ว่ามีอยู่ 12 ประการ ดังนี้

1. เวลาที่ใช้สอน

2. กลุ่มสาระและมาตรฐานการเรียนรู้

3. คุณลักษณะอันพึงประสงค์

4. ผลการเรียนรู้ที่คาดหวัง

5. กิจกรรมการเรียนรู้

6. สาระการเรียนรู้สาระ

7. สื่อการเรียนรู้

8. การวัดผลประเมินผล

9. ใบความรู้

10. ใบงาน/ แบบฝึกหัด/ แบบทดสอบ

11. กิจกรรมเสนอแนะ

12. เครื่องมือวัดผลประเมินผล

สรุปได้ว่า แผนการจัดกิจกรรมการเรียนรู้มีองค์ประกอบสำคัญ ประกอบด้วย สาระสำคัญ จุดประสงค์ การเรียนรู้ เนื้อหา กิจกรรมการเรียนการสอน สื่อการเรียนการสอน การวัดและประเมินผล บันทึกหลักการสอน และภาคผนวกต่าง ๆ

**2.7.4 การจัดทำแผนการจัดการเรียนรู้**

เกี่ยวกับลำดับขั้นตอนในการการจัดทำแผนการจัดการเรียนรู้ได้มีนักการศึกษาเสนอไว้ ดังนี้

อาภรณ์ ใจเที่ยง (2553, น. 230) กล่าวถึงขั้นตอนการจัดทำแผนการจัดการเรียนรู้ ดังนี้

1. วิเคราะห์คำอธิบายรายวิชา รายปี หรือรายภาค และหน่วยการเรียนรู้ที่สถานศึกษาจัดทำขึ้น เพื่อประโยชน์ในการเขียนรายละเอียดของแต่ละหัวข้อของแผนการจัดการเรียนรู้

2. วิเคราะห์ผลการเรียนรู้ที่คาดหวัง เพื่อนำมาเขียนเป็นจุดประสงค์การเรียนรู้ โดยให้ครอบคลุมพฤติกรรมทั้งด้านความรู้ ทักษะ/กระบวนการ เจตคติ และค่านิยม

3. วิเคราะห์สาระการเรียนรู้ โดยเลือกและขยายสาระที่เรียนรู้ให้สอดคล้องกับผู้เรียน ชุมชน และท้องถิ่น

4. วิเคราะห์กระบวนการจัดการเรียนรู้ โดยเลือกรูปแบบการจัดการเรียนรู้ที่เน้นผู้เรียนเป็นสำคัญ

5. วิเคราะห์กระบวนการประเมินผล โดยเลือกใช้วิธีการวัดและประเมินผลที่สอดคล้องกับมาตรฐานการเรียนรู้

6. วิเคราะห์แหล่งการเรียนรู้ โดยคัดเลือกสื่อการเรียนรู้ และแหล่งการเรียนรู้ทั้งในและนอกห้องเรียน ให้เหมาะสมสอดคล้องกับกระบวนการเรียนรู้

วิมลรัตน์ สุนทรโรจน์ (2551, น. 115) ได้กล่าวถึงขั้นตอนการเขียนแผนการจัดการเรียนรู้ไว้ว่า ผู้สอนจำเป็นต้องศึกษาเอกสารหลักสูตรที่เกี่ยวข้องโดยมีลำดับขั้นตอน ดังนี้

1. วิเคราะห์โครงสร้างหลักสูตร สาระการเรียนรู้ มาตรฐานการเรียนรู้ ตัวชี้วัด เวลา การวัดผลประเมินผลตามหลักสูตรแกนกลางการศึกษาขั้นพื้นฐาน พุทธศักราช 2551

2. ศึกษาแนวทางการจัดการเรียนรู้ตามแนวทางหลักสูตรแกนกลางการศึกษาขั้นพื้นฐาน พุทธศักราช 2551

3. เขียนแผนการจัดการเรียนรู้ เป็นขั้นตอนที่สำคัญที่ผู้สอนจะต้องวางแผนอย่างรอบคอบ โดยกำหนดจุดประสงค์เชิงพฤติกรรม กำหนดเนื้อหาให้เหมาะสมกับเวลา กำหนดกิจกรรมการเรียนที่ทำให้ผู้เรียนเกิดการเรียนรู้ได้อย่างแท้จริง กำหนดสื่อการจัดการเรียนรู้ และการวัดผลที่สอดคล้องกับจุดประสงค์การเรียนรู้ ซึ่งควรจัดกิจกรรมให้สอดคล้องกับจุดเน้นของหลักสูตร

เอกพิมพ์ (2560, น. 384-385) ได้เสนอกระบวนการจัดทำแผนการเรียนรู้ไว้ดังนี้

1. ศึกษาหลักสูตรสถานศึกษา หน่วยการเรียนรู้ เพื่อให้ทราบถึงความมุ่งหมายของเนื้อหาวิชาที่สอน รวมถึงทักษะ เจตคติ เนื้อหา และกิจกรรมการเรียนการสอน

2. ศึกษาเนื้อหาจากเอกสารประกอบการสอนหรือหนังสืออื่น ๆ เพื่อให้เกิดความเข้าใจในเนื้อหาวิชาที่สอน และขอบเขตของเนื้อหา

3. เขียนสาระสำคัญ มาตรฐานการเรียนรู้ ตัวชี้วัด จุดประสงค์การเรียนรู้ สาระการเรียนรู้ คุณลักษณะอันพึงประสงค์ และสมรรถนะที่สำคัญของผู้เรียนที่ต้องการเน้นในแผนการเรียนรู้

4. ออกแบบกิจกรรมการเรียนรู้ เลือกรูปแบบ วิธีสอน เทคนิคการสอน และกิจกรรมต่าง ๆ โดยจะต้องกำหนดให้สอดคล้องกับจุดประสงค์การเรียนรู้

5. ออกแบบวิธีการวัดและประเมินผลให้สอดคล้องกับจุดประสงค์การเรียนรู้ พร้อมทั้งสร้างแบบวัดประเมินผลให้มีความสอดคล้องกับเนื้อหาสาระด้วย

6. เลือกสื่อ และแหล่งการเรียนรู้ ให้มีความสอดคล้องกับเนื้อหา

จากข้อความดังกล่าวข้างต้นสรุปได้ว่า หลังจากที่ผู้สอนได้วางกำหนดการสอนเสร็จเรียบร้อยแล้ว ขั้นตอนต่อไปคือการจัดทำแผนการเรียนรู้ โดยการออกแบบกิจกรรมการเรียนรู้จะต้องคำนึงถึงความพร้อมของนักเรียน เนื้อหาสาระที่สอน เทคนิคการสอน รวมถึงการวัดและประเมินผลให้มีความสอดคล้องกับจุดประสงค์การเรียนรู้ ซึ่งการจัดทำแผนการเรียนรู้ที่ดีก็จะสามารถทำให้ผู้เรียนเกิดความเข้าใจ เกิดทักษะการปฏิบัติและเจตคติที่ดีต่อการเรียนรู้

**2.7.5 ลักษณะของแผนการจัดการเรียนรู้ที่ดี**

นักการศึกษาได้กล่าวถึงลักษณะของแผนการจัดการเรียนรู้ที่ดีไว้ ดังนี้

ชวลิต ชูกำแพง (2551, น. 93) ได้สรุปลักษณะของแผนการจัดการเรียนรู้ที่ดี ดังนี้

1. มีจุดประสงค์การเรียนรู้ที่ชัดเจน

2. กิจกรรมการสอนชัดเจน นำไปสู่ผลการเรียนรู้ที่คาดหวัง

3. บทบาทและพฤติกรรมของครูในการจัดกิจกรรมมีความชัดเจน

4. สื่อมีความสอดคล้องสัมพันธ์กับเนื้อหา และจุดประสงค์การเรียนรู้

5. วิธีการวัดประเมินผลการเรียนรู้ชัดเจนสอดคล้องกับวัตถุประสงค์ และมีความหลากหลาย

อาภรณ์ ใจเที่ยง (2553, น. 228) กล่าวว่า แผนการจัดการเรียนรู้ที่ดี ควรมีลักษณะการจัดกิจกรรมการเรียนรู้ ดังนี้

1. เป็นกิจกรรมการเรียนรู้ที่ให้ผู้เรียนได้ลงมือปฏิบัติให้มากที่สุด โดยมีผู้สอนเป็นผู้คอยให้คำแนะนำ ส่งเสริม หรือกระตุ้นให้กิจกรรมที่ผู้เรียนดำเนินการเป็นไปตามจุดประสงค์การเรียนรู้ที่กำหนดไว้

2. เป็นกิจกรรมที่เปิดโอกาสให้ผู้เรียนค้นพบคำตอบ หรือทำสำเร็จด้วยตนเอง โดยผู้สอนต้องลดบทบาทจากผู้บอกคำตอบมาเป็นผู้ที่คอยกระตุ้นด้วยคำถามหรือปัญหา ให้ผู้เรียนได้คิดแก้ไขหรือหาแนวทางไปสู่ความสำเร็จในการทำกิจกรรมด้วยตนเอง

3. เป็นกิจกรรมที่มุ่งให้ผู้เรียนรับรู้ และเรียนรู้อย่างเป็นกระบวนการ และสามารถนำกระบวนการไปใช้ได้จริงในชีวิตประจำวัน

4. เป็นกิจกรรมที่ผู้สอนได้ใช้นวัตกรรมการเรียนรู้ต่าง ๆ ที่สอดคล้องกับจุดประสงค์การเรียนรู้ เหมาะสมกับเนื้อหาสาระ และผู้เรียน

5. เป็นกิจกรรมที่ส่งเสริมการใช้ประโยชน์จากวัสดุอุปกรณ์ แหล่งการเรียนรู้ในชุมชน และภูมิปัญญาท้องถิ่น

สรุปได้ว่า แผนการจัดการเรียนรู้ที่ดีจะต้องมีองค์ประกอบที่สมบูรณ์ครบถ้วน และถูกต้องตามหลักการเขียนแผน รวมถึงแต่ละองค์ประกอบต้องมีความสอดคล้องสัมพันธ์กับหลักสูตรและแนวทางการสอนของกระทรวงศึกษาธิการ สามารถนำไปสู่การปฏิบัติได้จริง ตลอดจนส่งผลให้ผู้เรียนเกิดการเรียนรู้ได้จริงตามจุดมุ่งหมายหรือวัตถุประสงค์ที่กำหนดไว้ในหลักสูตรอย่างมีประสิทธิภาพ

**2.8 การหาประสิทธิภาพและดัชนีประสิทธิผล**

การทดลองใช้และหาประสิทธิภาพของแผนการจัดกิจกรรมการเรียนรู้หรือนวัตกรรมต่าง ๆ ที่สร้างหรือพัฒนาขึ้นเป็นสิ่งจำเป็นอย่างยิ่ง เพื่อให้เกิดความมั่นใจในการนำไปใช้ต่อไป เกี่ยวกับเรื่องนี้ผู้วิจัยได้ศึกษาเอกสารที่เกี่ยวข้องตามลำดับ ดังนี้

**2.7.1 ประสิทธิภาพของการจัดกิจกรรมการเรียนรู้**

ชวลิต ชูกำแพง (2553, น. 131-132) กล่าวว่า การหาประสิทธิภาพของแผนการจัดการเรียนรู้ คือ การนำแผนการจัดกิจกรรมการเรียนรู้ไปทดลองใช้ตามขั้นตอนที่กำหนดไว้ แล้วนำไปปรับปรุงเพื่อนำไปใช้จริง ให้ได้ประสิทธิภาพตามเกณฑ์ที่กำหนดไว้ โดยมีขั้นตอนการหาประสิทธิภาพของแผนการจัดการเรียนรู้ มีรายละเอียด ดังนี้

1. ประสิทธิภาพของกระบวนการ (E1) เป็นค่าที่บ่งบอกว่าการจัดการเรียนรู้นั้นสามารถพัฒนาผู้เรียนให้เกิดการเรียนรู้อย่างต่อเนื่องหรือไม่ โดยมีการเก็บข้อมูลของผลการเรียนรู้ ซึ่งสามารถสะท้อนให้เห็นถึงพัฒนาการและความงอกงามของผู้เรียนได้ โดยทั่วไปมักจะคำนวณจากคะแนนที่ได้จากการทำแบบทดสอบย่อย หรือคะแนนจากพฤติกรรมการเรียน หรือจากคะแนนกิจกรรมการเข้ากลุ่ม

2. ประสิทธิภาพของผลลัพธ์ (E2) เป็นค่าที่บ่งบอกว่าการจัดการเรียนรู้นั้นส่งผลให้ผู้เรียนเกิดสัมฤทธิ์ผลได้หรือไม่ บรรลุวัตถุประสงค์หรือเป็นไปตามกำหนดไว้ในการจัดการเรียนรู้มากน้อยเพียงใด ซึ่งคำนวณจากคะแนนที่ได้จากการทำแบบทดสอบวัดผลสัมฤทธิ์ทางการเรียน (ทดสอบหลังเรียน) ของผู้เรียนทุกคน

2.7.1.1 วิธีการหาประสิทธิภาพของเครื่องมือ

เกี่ยวกับประสิทธิภาพของนวัตกรรมที่สร้างขึ้นมีนักการศึกษาได้กล่าวถึง ดังนี้

ประสาท เนืองเฉลิม (2556, น. 212-215) กล่าวว่า การหาประสิทธิภาพของเครื่องมือหรือนวัตกรรมการเรียนการสอนมีกระบวนการที่สำคัญอยู่ 2 ขั้นตอน ได้แก่

1. วิธีการหาประสิทธิภาพเชิงเหตุผล (Rational Approach) กระบวนการนี้เป็นการหาประสิทธิภาพโดยใช้หลักความรู้ และเหตุผลในการตัดสินคุณค่าของสื่อการเรียนการสอน โดยอาศัยผู้เชี่ยวชาญ (Panel of Experts) เป็นผู้พิจารณาความเที่ยงตรงของเนื้อหา (Content Validity) และความถูกต้องเหมาะสม (Usability ) โดยใช้สูตรดังนี้

VR =   *(2-1)*

เมื่อ CVR แทน ประสิทธิภาพเชิงเหตุผล (Rational Approach)

Ne แทน จำนวนผู้เชี่ยวชาญที่ยอมรับ (Number of Panelists who had Agreement)

N แทน จำนวนผู้เชี่ยวชาญทั้งหมด (Total Number of Panelists)

ผู้เชี่ยวชาญจะประเมินสื่อการเรียนการสอนตามแบบประเมินที่สร้างขึ้นในลักษณะของแบบสอบถามชนิดมาตราส่วนประมาณค่า (Rating Scale) (นิยมใช้มาตราส่วนประมาณค่า 5 ระดับ) นำค่าเฉลี่ยที่ได้จากแบบประเมินของผู้เชี่ยวชาญแต่ละคนไปแทนค่าในสูตร สำหรับค่าเฉลี่ยของผู้ เชี่ยวชาญที่ยอมรับจะต้องอยู่ในระดับมากขึ้นไป คือค่าเฉลี่ยตั้งแต่ 3.50-5.00 ค่าที่คำนวณได้ต้องสูงกว่าค่าที่ปรากฏในตาราง ตามจำนวนของผู้เชี่ยวชาญจึงจะยอมรับว่าสื่อมีประสิทธิภาพ ถ้าได้ค่าไม่ถึงเกณฑ์ที่กำหนดจะต้องปรับปรุงแก้ไขสื่อ และนำไปให้ผู้เชี่ยวชาญพิจารณาใหม่ ตัวอย่างเช่น ผู้เชี่ยวชาญที่ประเมินเครื่องมือหรือสื่อการเรียนการสอนจำนวน 5 คน แต่ละคนคำนวณค่าเฉลี่ยได้ดังนี้ 4.15 3.89 4.32 และ 4.75 เมื่อพิจารณาค่าเฉลี่ยของผู้เชี่ยวชาญแต่ละคน พบว่าได้ค่าเฉลี่ยตั้งแต่ 3.50 ทุกคน Ne จึงมีค่าเท่ากับ 5 ด้วย ผลการแทนค่าในสูตร ได้ดังนี้

VR =  *(2-2)*

VR = 

= 2-1

= 1.00

แสดงว่า เครื่องมือหรือสื่อการเรียนการสอนมีประสิทธิภาพเชิงเหตุผลจึงนำไปใช้ได้

2. วิธีหาประสิทธิภาพเชิงประจักษ์ (Empirical Approach) เป็นการหาประสิทธิภาพโดยการนำเครื่องมือหรือนวัตกรรมการเรียนการสอนไปทดลองใช้กับกลุ่มเป้าหมาย แล้วพิจารณาประสิทธิภาพจากเปอร์เซ็นต์การทำแบบฝึกหัด กระบวนการเรียน หรือแบบทดสอบย่อย โดยแสดงเป็นค่าตัวเลข 2 ตัว เช่น E1 / E2 = 80 / 80, E1 / E2 = 85 / 85 , E1 / E2 = 90 / 90 เป็นต้น ซึ่งเกณฑ์ประสิทธิภาพ (E1 / E2) มีความหมายดังนี้

2.1 เกณฑ์ 80 / 80 ในความหมายที่ 1 ตัวเลข 80 ตัวแรก (E1) คือ นักเรียนทั้งหมดทำแบบฝึกหัด หรือแบบทดสอบย่อยได้คะแนนเฉลี่ยร้อยละ 80 ถือเป็นประสิทธิภาพของกระบวนการ ส่วนตัวเลข 80 ตัวหลัง (E2) คือ นักเรียนทั้งหมดที่ทำแบบทดสอบหลังเรียน (Posttest) ได้คะแนนเฉลี่ยร้อยละ 80 ส่วนการหาค่า E1 และ E2 ใช้สูตรดังนี้

 *(2-3)*

เมื่อ E1 แทน ประสิทธิภาพของกระบวนการ

∑x แทน คะแนนของแบบทดสอบย่อยท้ายแผนทุกแผนรวมกัน

A แทน คะแนนเต็มของแบบทดสอบย่อยท้ายแผนทุกแผนรวมกัน

N แทน จำนวนนักเรียนทั้งหมด

 *(2-4)*

เมื่อ E2  แทน ประสิทธิภาพของผลลัพธ์

∑y แทน คะแนนรวมของแบบทดสอบหลังเรียน B แทน คะแนนเต็มของแบบทดสอบหลังเรียน

N แทน จำนวนนักเรียนทั้งหมด

2.2 เกณฑ์ 80 /80 ในความหมายที่ 2 ตัวเลข 80 ตัวเลข (E1) คือ จำนวนนักเรียนร้อยละ 80 ทำแบบทดสอบหลังเรียน (Posttest) ได้คะแนนร้อยละ 80 ทุกคน ส่วนตัวเลข 80 ตัวหลัง (E2) คือ นักเรียนทั้งหมดทำแบบทดสอบหลังเรียนครั้งนั้น ได้คะแนนเฉลี่ยร้อยละ 80 เช่น มีนักเรียน คน ร้อยละ 80 นักเรียนทั้งหมด คือ 32 คน แต่ละคนได้คะแนนจากการทดสอบหลังเรียน ถึงร้อยละ 80 (E1) ส่วน 80 ตัวหลัง (E2) คือ ผลการทดสอบหลังเรียนของนักเรียนทั้งหมด (40) คนได้คะแนนเฉลี่ยร้อยละ 80

2.3 เกณฑ์ 80 / 80 ในความหมายที่ 3 ตัวแรก (E1) คือ จำนวนนักเรียนทั้งหมดทำแบบทดสอบหลังเรียน (Posttest) ได้คะแนนเฉลี่ยร้อยละ 80 ส่วนตัวเลข 80 ตัวหลัง (E2) คือ คะแนนเฉลี่ยร้อยละ 80 ที่นักเรียนทำเพิ่มขึ้นจากแบบทดสอบหลังเรียน (Posttest) โดยเทียบกับคะแนนที่ได้ก่อนเรียน (Pretest) 80 อธิบายตัวเลข (E2) สมมุตินักเรียนทั้งหมดทำแบบทดสอบก่อนเรียน (Pretest) ได้คะแนนเฉลี่ยร้อยละ 10 แสดงว่า แตกต่างจากคะแนนเต็ม (ร้อยละ 100) เท่ากับ 90 ถ้านักเรียนทั้งหมดทำแบบทดสอบหลังเรียน (Posttest) ได้คะแนนเฉลี่ยร้อยละ 85 แสดงว่าความแตกต่างของการสอบ 2 ครั้งนี้ (ก่อนเรียนกับหลังเรียน) เท่ากับ 85-10 = 75 ดังนั้น ค่าของ E2 = (75 / 90) x 100 = 83.33 % ถือว่าสูงกว่าเกณฑ์ที่กำหนดไว้ (E2 = 80)

2.4 เกณฑ์ 80 / 80 ในความหมายที่ 4 ตัวเลข 80 ตัวแรก (E1) คือ นักเรียนทั้งหมดทำแบบทดสอบหลังเรียนได้คะแนนเฉลี่ยร้อยละ 80 ส่วนตัวเลข 80 ตัวหลัง (E2) หมายถึง นักเรียนทั้งหมดทำแบบทดสอบหลังเรียนแต่ละข้อจำนวนร้อยละ 80 (ถ้านักเรียนทำข้อสอบข้อใดถูกมีจำนวนนักเรียนไม่ถึงร้อยละ 80 แสดงว่าแผนการจัดกิจกรรมการเรียนการสอนไม่มีประสิทธิภาพ และชี้ให้เห็นว่าจุดประสงค์ที่ตรงกับข้อนั้นมีความบกพร่อง

2.6.1.2 เกณฑ์ประสิทธิภาพ

การหาค่าประสิทธิภาพจะต้องมีเกณฑ์กำหนดเพื่อใช้ในการพิจารณา ซึ่งเกี่ยวกับเกณฑ์ประสิทธิภาพของการจัดกิจกรรมการเรียนรู้ มีนักวิชาการกล่าวถึงดังนี้

บุญชม ศรีสะอาด (2556, น. 153-156) กล่าวว่า ประสิทธิภาพของการจัดกิจกรรมการเรียนรู้ หรือแผนการจัดการเรียนรู้นั้น สามารถหาได้โดยการให้ผู้เชี่ยวชาญตรวจสอบ หรือใช้การวิเคราะห์คะแนน หรืออาจจะเลือกใช้ทั้งสองวิธีก็ได้

ชวลิต ชูกำแพง (2553, น. 131-132) กล่าวว่า การหาค่าประสิทธิภาพจะต้องมีเกณฑ์กำหนดเพื่อใช้ในการพิจารณา โดยเกณฑ์ดังกล่าวนิยมใช้หลักการเรียนแบบรอบรู้ คือตั้งเกณฑ์ไว้ที่ร้อยละ 80 และยอมรับความผิดพลาดได้ไม่เกินร้อยละ 2.5 ดังนั้นจะต้องมีประสิทธิภาพไม่ต่ำกว่า 80 2.5 = 77.5 ส่วนการกำหนดเกณฑ์ความผิดพลาดที่สามารถยอมรับได้ คือ ไม่ควรเกินร้อยละ 5 นอกจากนี้ยังพิจารณาจากหลายปัจจัย เช่น ประเภทของสื่อนวัตกรรม สติปัญญาและวุฒิภาวะของกลุ่มผู้เรียน เป็นต้น โดยทั่วไปนวัตกรรมการสอนที่มุ่งเน้นการพัฒนาทักษะมักจะกำหนดเกณฑ์ประสิทธิภาพต่ำกว่าพัฒนาการเรียนรู้ ทั้งนี้เนื่องจากการพัฒนาทักษะต้องใช้เวลามากกว่า ตัวอย่างเช่น นวัตกรรมที่เน้นการพัฒนาความรู้ อาจกำหนดเท่ากับ 80/80 ส่วนนวัตกรรมที่เน้นการพัฒนาทักษะต่าง ๆ อาจกำหนด E1/E2 ที่ 75/75 เป็นต้น

ประสาท เนืองเฉลิม (2556, น. 215) กล่าวว่า การยอมรับประสิทธิภาพสามารถสรุปได้ดังนี้

1. สูงกว่าเกณฑ์ คือ ตั้งเกณฑ์ E1 / E2 ไว้แล้วได้ค่าประสิทธิภาพสูงกว่าเกณฑ์ที่กำหนด

2. เท่าเกณฑ์ คือ ตั้งเกณฑ์ E1 / E2 ไว้แล้วได้ค่าประสิทธิภาพเท่ากับเกณฑ์ที่ตั้ง 3. ต่ำกว่าเกณฑ์ คือ ตั้งเกณฑ์ E1 / E2 ไว้แล้วได้ค่าประสิทธิภาพต่ำกว่าเกณฑ์ที่ตั้งไว้ไม่เกิน 2.5%

สรุปได้ว่า ประสิทธิภาพของเครื่องมือหรือนวัตกรรมการเรียนการสอนความสำคัญอย่างยิ่ง เนื่องจากเป็นตัวบ่งชี้ให้ทราบว่านวัตกรรมที่สร้างขึ้นนั้นมีประสิทธิผลเพียงใด ขึ้นอยู่กับเนื้อหาที่นำมาสร้างและธรรมชาติของวิชา อีกทั้งสามารถกำหนด E1/E2 ไว้ที่ 75/75 ได้ สำหรับการวิจัยในครั้งนี้ผู้วิจัยได้กำหนดประสิทธิภาพของการจัดกิจกรรมการเรียนรู้ไว้ที่ 75/75

ตัวเลข 75 ตัวแรก หรือ E1 หมายถึง ประสิทธิภาพของกระบวนการ เป็นคะแนนเฉลี่ยของนักเรียนทุกคนที่ได้จากแบบทดสอบท้ายแผนการจัดการเรียนรู้ ซึ่งจะต้องได้ค่าเฉลี่ยตั้งแต่ร้อยละ 75 ขึ้นไป

75 ตัวหลัง หรือ E2 หมายถึง ประสิทธิภาพของผลลัพธ์ เป็นคะแนนเฉลี่ยของนักเรียนทุกคนที่ได้จากการทำแบบทดสอบวัดความสามารถด้านการฟังและการพูดหลังเรียน ซึ่งจะต้องได้ค่าเฉลี่ยตั้งแต่ร้อยละ 75 ขึ้นไปเช่นกัน

**2.7.2 ดัชนีประสิทธิผล**

ผู้วิจัยได้ศึกษาเกี่ยวกับดัชนีประสิทธิผล และสูตรการคำนวณดัชนีประสิทธิผล รายละเอียดดังนี้

เผชิญ กิจระการ (2545, น. 30-36 อ้างถึงใน ประสาท เนืองเฉลิม, 2556, น. 218-220) กล่าวว่า หากต้องการพิจารณาว่าแผนการจัดการเรียนรู้ที่สร้างขึ้นมีคุณภาพหรือไม่ สามารถดูได้จากพัฒนาการของนักเรียนว่าก่อนและหลังเรียนเรื่องใด ๆ แล้ว นักเรียนได้พัฒนาหรือมีความรู้ ความสามารถเพิ่มขึ้นอย่างน่าเชื่อถือหรือไม่และเพิ่มขึ้นเท่าไหร่ ซึ่งอาจจะพิจารณาพัฒนาการที่เพิ่มขึ้นของผู้เรียนได้จากการคำนวณหาค่าดัชนีประสิทธิผล (The Effectiveness Index) ดังนี้



*(2-5)*

เมื่อ P1 แทน ผลรวมของคะแนนก่อนเรียนทุกคน

P2 แทน ผลรวมของคะแนนหลังเรียนทุกคน

Total แทน ผลคูณของจำนวนนักเรียนกับคะแนนเต็ม

จำนวนเศษของ E.I. จะเป็นเศษที่ได้จากการวัดระหว่างการทดสอบก่อนเรียน (P1) และการทดสอบหลังเรียน (P2) ซึ่งคะแนนทั้งสองชนิด (ประเภท) นี้จะแสดงถึงค่าร้อยละของคะแนนรวมสูงสุดที่ทำได้ (100 %) ตัวหารของดัชนี คือ ความแตกต่างระหว่างคะแนนทดสอบก่อนเรียน (P1) และคะแนนสูงสุดที่นักเรียนสามารถทำได้

ชวลิต ชูกำแพง (2553, น. 133) กล่าวว่า ดัชนีประสิทธิผล (Effectiveness Index : E.I.) หมายถึง ตัวเลขที่แสดงความก้าวหน้าทางการเรียนของผู้เรียน เป็นค่าที่แสดงอัตราการเรียนรู้ที่ก้าวหน้าขึ้นมาจากพื้นฐานความรู้เดิมที่มีอยู่แล้ว หลังจากที่ผู้เรียนได้เรียนด้วยการจัดการเรียนรู้หรือนวัตกรรมนั้น ๆ แล้ว ซึ่งสามารถคำนวณได้หลายสูตร แต่นิยมใช้วิธีของ Goodman ดังนี้

|  |  |
| --- | --- |
| E.I. = | คะแนนรวมจากแบบทดสอบหลังเรียน - คะแนนรวมจากแบบทดสอบก่อนเรียน |
| ผลคูณของคะแนนเต็มกับจำนวนคน - คะแนนรวมจากแบบทดสอบก่อนเรียน |

สำหรับเกณฑ์ที่ยอมรับได้ว่าสื่อหรือนวัตกรรมมีประสิทธิผล ช่วยให้ผู้เรียนเกิดประสบการณ์การเรียนรู้ได้จริง คือ มีค่าตั้งแต่ 0.50 ขึ้นไป

สรุปได้ว่า ดัชนีประสิทธิผล หมายถึง ค่าที่บ่งชี้ถึงขอบเขต และประสิทธิภาพสูงสุดของสื่อการสอน เป็นค่าความแตกต่างของคะแนนการทดสอบก่อนเรียน และคะแนนการทดสอบหลังเรียน โดยสามมารถคำนวณได้จากการหาค่าความแตกต่างของการทดสอบก่อนการทดลอง และการทดสอบหลังทดลองด้วยคะแนนพื้นฐาน (คะแนนการทดสอบก่อนเรียน) และคะแนนที่สามารถทำได้สูงสุด

**2.9 บริบทโรงเรียน**

ผู้วิจัยได้ศึกษาบริบทของโรงเรียนปทุมคงคา สมุทรปราการในด้านต่าง ๆ รายละเอียดดังนี้

**2.9.1 ข้อมูลโรงเรียน**

โรงเรียนปทุมคงคา สมุทรปราการ เป็นโรงเรียนรัฐบาล ขนาดใหญ่ ในสังกัดสำนักงานเขตพื้นที่การศึกษามัธยมศึกษา เขต 6 (ฉะเชิงเทรา สมุทรปราการ) ตั้งอยู่เลขที่ 55/5 หมู่ที่ 5 ถนนพุทธรักษา ตำบลแพรกษาใหม่ อำเภอเมืองสมุทรปราการ จังหวัดสมุทรปราการ โรงเรียนได้เริ่มดำเนินจัดการเรียนการสอนตั้งแต่ปี พ.ศ. 2552 โดยนายสมพงษ์ นรินทร์สุขสันติ นายกสมาคมโรงเรียนปทุมคงคา สมุทรปราการ ซึ่งได้บริจาคที่ดิน จำนวน 10 ไร่ 26 ตารางวา ให้เป็นสถานที่ในการก่อตั้งโรงเรียนปทุมคงคา สมุทรปราการ เริ่มเปิดทำการสอนเป็นวันแรกเมื่อวันที่ 14 เดือนพฤษภาคม พ.ศ. 2552 ปัจจุบันได้ก่อตั้งเป็นระยะเวลา 9 ปี และจัดการเรียนการสอนแบบสหศึกษา เปิดสอนตั้งแต่ระดับชั้นมัธยมศึกษาตอนต้น (ชั้นมัธยมศึกษาปีที่ 1-3) หลักสูตรปกติ ซึ่งมีการจัดนักเรียนเข้าห้องเรียนแบบคละความสามารถ จำนวน 7 ห้องเรียน ในและระดับชั้นมัธยมศึกษาตอนปลาย (ชั้นมัธยมศึกษาปีที่ 4-6) จำนวน 6 ห้องเรียน แบ่งเป็น 4 แผนการเรียน ได้แก่

1. แผนการเรียนวิทยาศาสตร์-คณิตศาสตร์

2. แผนการเรียนคณิตศาสตร์-ศิลปศาสตร์

3. แผนการเรียนศิลปศาสตร์-ภาษาศาสตร์

4. แผนการเรียนศิลปศาสตร์-สังคมศาสตร์

โดยมีอาคารเรียน 3 หลัง และกำลังก่อสร้างอาคารเรียน 7 ชั้น จำนวน 1 หลัง รวมทั้งอาคารอเนกประสงค์ 1 หลัง

**2.9.2 ข้อมูลนักเรียน**

โรงเรียนปทุมคงคา สมุทรปราการ เป็นโรงเรียนมัธยมขนาดใหญ่ มีห้องเรียนทั้งหมด จำนวน 42 ห้องเรียน และมีนักเรียนทั้งหมด รวม 1,819 คน แบ่งเป็นนักเรียนชาย จำนวน 926 คน และนักเรียนหญิง จำนวน 893 คน ดังตารางที่ 2.12

**ตารางที่ 2.12**

*จำนวนนักเรียนโรงเรียนปทุมคงคา สมุทรปราการ ปีการศึกษา 2560*

|  |  |  |  |  |
| --- | --- | --- | --- | --- |
| ชั้น / เพศ | ชาย | หญิง | รวม | จำนวนห้องเรียน |
| ม.1 | 222 | 185 | 407 | 9 |
| ม.2 | 207 | 172 | 379 | 9 |
| ม.3 | 179 | 147 | 326 | 7 |
| รวมมัธยมต้น | 608 | 504 | 1,112 | 25 |
| ม.4 | 118 | 138 | 256 | 6 |
| ม.5 | 116 | 131 | 247 | 6 |
| ม.6 | 84 | 120 | 204 | 5 |
| รวมมัธยมปลาย | 318 | 389 | 707 | 17 |
| รวมทั้งหมด | 926 | 893 | 1,819 | 42 |

*หมายเหตุ.* ข้อมูล ณ วันที่ 10 มิถุนายน 2560

นักเรียนในโรงเรียนปทุมคงคา สมุทรปราการ ส่วนใหญ่เป็นนักเรียนที่มีพื้นฐานความรู้อยู่ในระดับน้อย – ปานกลาง เห็นได้จากผลการทดสอบระดับชาติขั้นพื้นฐาน (O-Net) ในปีการศึกษา 2558-2559 นักเรียนระดับชั้นมัธยมศึกษาปีที่ 3 มีคะแนนเฉลี่ยรวม 27.98 และ 30.36 ตามลำดับ ในขณะที่นักเรียนชั้นมัธยมศึกษาที่ปี 6 มีคะแนนเฉลี่ยรวม 21.42 และ 23.51 ตามลำดับ

เมื่อเปรียบเทียบผลการทดสอบระดับชาติขั้นพื้นฐาน (O-Net) ในปีการศึกษา 2558-2559 เป็นกลุ่มสาระการเรียนรู้ พบว่า ผลการทดสอบนักเรียนระดับชั้นมัธยมศึกษาปีที่ 3 กลุ่มสาระภาษาต่างประเทศ มีคะแนนเฉลี่ย 27.98 และ 30.36 ตามลำดับ และผลการทดสอบนักเรียนระดับชั้นมัธยมศึกษาปีที่ 6 กลุ่มสาระภาษาต่างประเทศ มีคะแนนเฉลี่ย 21.42 และ 23.51 ตามลำดับ โดยมีมาตรฐานการเรียนรู้ที่ต้องเร่งปรับปรุงเนื่องจากมีคะแนนเฉลี่ยต่ำกว่าระดับประเทศ เป็นอันดับ 1-4 ดังตาราง 2.13

**ตารางที่ 2.13**

*มาตรฐานการเรียนรู้ที่ต้องเร่งปรับปรุงเนื่องจากมีคะแนนเฉลี่ยต่ำกว่าระดับประเทศ เป็นอันดับ 1-4*

|  |  |  |  |  |
| --- | --- | --- | --- | --- |
| ระดับชั้น | ปีการศึกษา | มาตรฐานการเรียนรู้ | คะแนนเฉลี่ยระดับประเทศ | |
|  | S.D. |
| ม.3 | 2558 | 1) มาตรฐาน ต 2.1  2) มาตรฐาน ต 1.2  3) มาตรฐาน ต 1.3  4) มาตรฐาน ต 1.1 | 28.41  28.19  27.11  23.31 | 11.57  15.21  12.32  25.33 |
| 2559 | 1) มาตรฐาน ต 1.1  2) มาตรฐาน ต 2.1  3) มาตรฐาน ต 1.2  4) มาตรฐาน ต 1.3 | 30.22  28.35  32.55  26.33 | 12.10  29.92  13.84  13.34 |
| ม.6 | 2558 | 1) มาตรฐาน ต 2.2  2) มาตรฐาน ต 1.3  3) มาตรฐาน ต 1.1  4) มาตรฐาน ต 3.1 | 11.44  17.25  25.96  22.04 | 10.15  11.48  14.97  9.19 |
| 2559 | 1) มาตรฐาน ต 1.2  2) มาตรฐาน ต 4.1  3) มาตรฐาน ต 1.1  4) มาตรฐาน ต 2.2 | 25.63  23.70  24.83  19.17 | 16.38  17.82  11.87  13.62 |

หากวิเคราะห์จำแนกแต่ละมาตรฐานพบว่า มาตรฐานที่ต้องเร่งปรับปรุงมากที่สุด คือ มาตรฐาน ต 1.1 ต 1.2 และ ต 1.3 ตามลำดับ โดยมีเนื้อความ ดังนี้

มาตรฐาน ต 1.1 เข้าใจและตีความเรื่องที่ฟังและอ่านจากสื่อต่าง ๆ และแสดงความคิดเห็นอย่างมีเหตุผล

มาตรฐาน ต 1.2 มีทักษะการสื่อสารทางภาษาในการแลกเปลี่ยนข้อมูลข่าวสาร แสดงความรู้สึกและแสดงความคิดเห็นอย่างมีประสิทธิภาพ

มาตรฐาน ต 1.3 นำเสนอข้อมูลข่าวสาร ความคิดรวบยอด และความคิดเห็นในเรื่องต่าง ๆ โดยการพูดและการเขียนได้

จากข้อมูลข้างต้น จะเห็นได้ว่า ทักษะที่นักเรียนโรงเรียนปทุมคงคา สมุทรปราการ จำเป็นต้องเร่งพัฒนาอย่างเร่งด่วน คือ ทักษะการสื่อสาร ซึ่งได้แก่ การฟังและการพูด

**2.9.3 หลักสูตรสถานศึกษา (ภาษาอังกฤษ)**

**ตารางที่ 2.14**

*โครงสร้างกลุ่มสาระการเรียนรู้ภาษาต่างประเทศ รายวิชาพื้นฐานระดับชั้นมัธยมศึกษาตอนต้น*

|  |  |  |  |  |  |  |  |
| --- | --- | --- | --- | --- | --- | --- | --- |
| รหัสวิชา | รายวิชา | หน่วยกิต | เวลาเรียนรวม | เวลาเรียน/สัปดาห์ | ระดับ ชั้น | ภาคเรียน | แผน การเรียน |
| อ 21101 | ภาษาอังกฤษ 1  (Fundamental English 1) | 1.5 | 60 | 3 | 1 | 1 | ปกติ |
| อ 21102 | ภาษาอังกฤษ 2  (Fundamental English 2) | 1.5 | 60 | 3 | 1 | 2 | ปกติ |
| อ 22101 | ภาษาอังกฤษ 3  (Fundamental English 3) | 1.5 | 60 | 3 | 2 | 1 | ปกติ |
| อ 22102 | ภาษาอังกฤษ 4  (Fundamental English 4) | 1.5 | 60 | 3 | 2 | 2 | ปกติ |
| อ 23101 | ภาษาอังกฤษ 5  (Fundamental English 5) | 1.5 | 60 | 3 | 3 | 1 | ปกติ |
| อ 23102 | ภาษาอังกฤษ 6  (Fundamental English 6) | 1.5 | 60 | 3 | 3 | 2 | ปกติ |

จากตารางที่ 2.14 จะเห็นได้ว่าหลักสูตรกลุ่มสาระภาษาต่างประเทศ โรงเรียนปทุมคงคา สมุทรปราการ ได้จัดการเรียนการสอนให้นักเรียนชั้นมัธยมศึกษาปีที่ 1-3 แผนการเรียนปกติทุกห้อง ต้องเรียนในรายวิชาภาษาอังกฤษ ทุกภาคเรียน จำนวน 1.5 หน่วยกิต ภาคเรียนละ 60 ชั่วโมง จำนวนเวลาเรียน 3 ชั่วโมงต่อสัปดาห์ ทั้งนี้ในการดำเนินการทดลองและเก็บข้อมูลกับกลุ่มตัวอย่างจะใช้เวลาเรียนในรายวิชาภาษาอังกฤษ 6 ของนักเรียนชั้นมัธยมศึกษาปีที่ 3/2 แผนการเรียนปกติ

**2.10 งานวิจัยที่เกี่ยวข้อง**

ผู้วิจัยได้ศึกษางานวิจัยที่เกี่ยวข้องกับการพัฒนาความสามารถด้านการฟังและการพูดภาษาอังกฤษและการจัดกิจกรรมการเรียนรู้ตามแนวการสอนภาษาเพื่อการสื่อสารดังต่อไปนี้

**2.10.1 งานวิจัยในประเทศ**

ระพีพรรณ ศรีไชยแสง (2551, น. 57-58) ได้ทำการวิจัยเรื่องการพัฒนาแผนการจัดกิจกรรมการสอนวัฒนธรรมของเจ้าของภาษา โดยใช้วิธีสอนภาษาเพื่อการสื่อสาร กลุ่มสาระการเรียนรู้ภาษาต่างประเทศ ชั้นประถมศึกษาปีที่ 6 โดยมีความมุ่งหมายเพื่อพัฒนาแผนการจัดกิจกรรมการสอนวัฒนธรรมเจ้าของภาษาโดยวิธีสอนภาษาเพื่อการสื่อสารตามเกณฑ์มาตรฐาน 75/75 และศึกษาดัชนีประสิทธิผลของแผนการจัดกิจกรรมการสอนวัฒนธรรมเจ้าของภาษา โดยวิธีการสอนภาษาเพื่อการสื่อสาร กลุ่มตัวอย่างคือนักเรียนชั้นประถมศึกษาปีที่ 6 จำนวน 25 คน ผลการวิจัย พบว่า มีประสิทธิภาพเท่ากับ 76.60/75.90 ซึ่งสูงกว่าเกณฑ์ 75/75 ที่ตั้งไว้และดัชนีประสิทธิผลของแผนการจัดกิจกรรมการสอนวัฒนธรรมของเจ้าของภาษาโดยใช้วิธีสอนภาษาเพื่อการสื่อสารเท่ากับ .6240 ซึ่งหมายความว่า นักเรียนที่เรียนด้วยแผนการจัดกิจกรรมการสอนวัฒนธรรมของเจ้าของภาษาโดยใช้วิธีการสอนภาษาเพ่อการสื่อสารมีความก้าวหน้าในการเรียนร้อยละ 62.40

สุรัชฎา ศรีพิทักษ์ (2551, น. 65-98) ได้ทำการวิจัยเรื่อง การพัฒนาหน่วยการเรียนรู้ภาษาอังกฤษ ตามแนวการสอนภาษาเพื่อการสื่อสาร ร่วมกับวิธีสอนแบบฟังและการพูดสำหรับนักเรียนชั้นประถมศึกษาปีที่ 5 ผลการวิจัยพบว่า นักเรียนมีผลสัมฤทธิ์เท่ากับ 80.53 ซึ่งสูงกว่าเกณฑ์ที่กำหนดคือร้อยละ 80 เมื่อวิเคราะห์เป็นทักษะรายด้านพบว่า มีทักษะการฟังและการพูดเท่ากับ 82.56 และ 80.44 อยู่ในระดับดีมาก ตามลำดับ รวมทั้งมีทักษะการอ่านและเขียนเท่ากับ 89.78 และ 77.00 ซึ่งอยู่ในระดับดี ตามลำดับ โดยมีระดับความพึงพอใจของนักเรียนโดยรวมเท่ากับ 4.52 ซึ่งอยู่ในระดับมากที่สุด

สายพิน รุ่งวัฒนะกิจ (2552, น. 59-90) ทำการวิจัยเรื่องการสร้างชุดกิจกรรมการสอนภาษาอังกฤษเพื่อการสื่อสาร เรื่อง “Moment in Life” โดยใช้ทฤษฎีการสอนภาษาอังกฤษเพื่อการสื่อสาร กลุ่มตัวอย่างเป็นนักเรียนชั้นมัธยมศึกษาปีที่ 4 โรงเรียนนารีรัตน์ จังหวัดแพร่ ผลการวิจัยพบว่านักเรียนมีความพึงพอใจของนักเรียนที่มีต่อการเรียนด้วยชุดกิจกรรมการสอนภาษาอังกฤษเพื่อการสื่อสาร โดยใช้ทฤษฎีการสอนภาษาอังกฤษเพื่อการสื่อสารโดยรวมอยู่ในระดับมาก

ฮาสีดะ ดีนามอ (2552, น. 83-111) ได้ทำการวิจัยเรื่อง การศึกษาความสามารถในการ ฟังและการพูดภาษาอังกฤษของนักเรียนชั้นมัธยมศึกษาปีที่ 1 โดยการสอนภาษาเพื่อการสื่อสารตาแนวคิดของ คีธ จอห์นสัน (Keith Johnson) กลุ่มตัวอย่างเป็นนักเรียนชั้นมัธยมศึกษาปีที่ 1 โรงเรียนดารุสสาลาม จังหวัดปัตตานี ภาคเรียนที่ 2 ปีการศึกษา 2551 จำนวน 42 คน ผลการวิจัยพบว่า นักเรียนมีความสามารถในการฟังและการพูด ภาษาอังกฤษหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .05 และมีความสามารถในการฟังและพูดภาษาอังกฤษสัมพันธ์กันในเชิงบวกอย่างนัยสำคัญทางสถิติที่ระดับ .01

ธัชมาศ พิภักดิ์ (2555, น. 11-23) ได้ทำการวิจัยเรื่อง จัดกิจกรรมตามแนวการสอนภาษาเพื่อ การสื่อสาร เพื่อส่งเสริมความสามารถในการฟังและการพูดภาษาอังกฤษ กลุ่มตัวอย่างเป็นนักเรียนชั้นมัธยมศึกษาปีที่ 3 โรงเรียนธารทองพิทยาคม อำเภอลำปลายมาศ จังหวัดบุรีรัมย์

ผลการวิจัยพบว่า ผลความสามารถในการฟังและการพูดภาษาอังกฤษของนักเรียนหลังได้รับการจัดกิจกรรมการเรียนรู้ตามแนวการสอนภาษาเพื่อการสื่อสารโดยรวมอยู่ในระดับมาก

วรรณพรรณ เลิศวัตรกาต์ (2556, น. 12-105) ได้ทำการวิจัยเรื่อง การพัฒนาชุดกิจกรรมโดยเน้นงานปฏิบัติ เพื่อฝึกทักษะการฟังและพูดภาษาอังกฤษเพื่อการสื่อสาร สำหรับนักเรียนชั้นมัธยมศึกษาปีที่ 5 โรงเรียนมารีวิทยา กลุ่มตัวอย่างเป็นนักเรียนชั้นมัธยมศึกษาปีที่ 5 ที่กำศึกษาในภาคเรียนที่ 2 ปีการศึกษา 2556 จำนวน 35 คน ผลการวิจัยพบว่า ผลการหาประสิทธิภาพของของชุดกิจกรรมมีประสิทธิภาพสูงกว่าเกณฑ์ที่กำหนด คือ 90.27/94.95 โดยนักเรียนมีดัชนีประสิทธิผลความก้าวหน้า เท่ากับ ร้อยละ 33 และมีความพึงพอใจต่อชุดกิจกรรมในระดับมากที่สุด

**2.10.2 งานวิจัยต่างประเทศ**

Johnson (1994 , pp. 1036-A) นักศึกษามหาวิทยาลัยเอสเซก ประเทศอังกฤษได้ทำการวิจัยเรื่องปัญหาและการปฏิรูปการสอนภาษาเพื่อการสื่อสาร พบว่าในอนาคตการจัดการเรียนการสอนวิชาภาษาอังกฤษแบบการสอนภาษาเพื่อการสื่อสารนั้นมีความจำเป็นอย่างยิ่ง เพื่อใช้ในการติดต่อสื่อสารและเพื่อให้ได้มาซึ่งข้อมูลต่าง ๆ และมีความจำเป็นอย่างมากในการดำเนินชีวิต ดังนั้นแล้วจึงมีความจำเป็นอย่างยิ่งที่จะต้องตระหนักและมองเห็นความสำคัญในการส่งเสริมสนับสนุนให้มีการสอนภาษาเพื่อการสื่อสาร

Coskun (2011, pp. 1-23) ได้ทำการวิจัยเรื่องการสอนภาษาเพื่อการสื่อสารในชั้นเรียนภาษาอังกฤษและเจตคติของครูในตุรกี โดยมีความมุ่งหมายเพื่อศึกษาเจตคติของครูที่มีต่อการสอนภาษาเพื่อการสื่อสารด้วยวิธีการสอนกิจกรรมคู่ กิจกรรมกลุ่ม ความถูกต้อง ความคล่องแคล่ว การแก้ไขข้อผิดพลาด รวมถึงบทบาทของครู กลุ่มตัวอย่างคือ ครูผู้สอนภาษาอังกฤษในประเทศตุรกี จำนวน 2 คน เครื่องมือที่ใช้คือ แบบสอบถามปลายเปิด แบบสังเกตพฤติกรรม แบบสอบถามแรงจูงใจใฝ่สัมฤทธิ์ เป็นการทดลองเชิงคุณภาพ ผลปรากฏว่าครูทั้งสองคนให้ความเห็นว่าขนาดของชั้นเรียน การสอนไวยากรณ์แบบเดิม ๆ เวลาที่เตรียมสื่อการสอนนั้นมีผลต่อการเรียนภาษาเพื่อการสื่อสาร

Nina Marlini Ahmad (2014, pp. 63-67) ได้ทำการศึกษาผลการพัฒนาทักษะการพูด โดยแนวการสอนภาษาเพื่อการสื่อสาร ของนักเรียนที่เข้าร่วมการอบรมในโปรแกรม Let’s Talk and Let’s go เป็นระยะเวลา 6 เดือน เริ่มตั้งแต่ เดือนกรกฎาคม-ธันวาคม 2013 จำนวน 260 คน โดยใช้การประเมินผลจากการพูดแบบ Impromptu speech ก่อนเข้ารับการอบรมและหลังเข้ารับการอบรม พบว่านักเรียนมีความก้าวหน้าของทักษะการพูดเพิ่มขึ้นอย่ามีนัยยะสำคัญ ทั้งด้านเนื้อหา ความคล่องแคล่ว การถ่ายโอน ความถูกต้องของการใช้ภาษา และจำนวนประโยค

Esmaeil (2015, p.18) ได้ศึกษาเปรียบเทียบเรื่องการสอนตามแนวคิดการสอนเพื่อการสื่อสาร (Communicative Language Teaching Approach) กับวิธีการสอนแบบไวยากรณ์และการแปล (Grammar Translation) ในการสอนภาษา ผลการศึกษา พบว่า การสอนตามแนวคิดการสอนภาษาเพื่อการสื่อสาร เป็นที่นิยมในปัจจุบัน และเป็นแนวการสอนที่นักการศึกษาแนะนำให้ใช้ในการสอนภาษาสำหรับผู้เรียนที่เรียนภาษาอังกฤษเป็นภาษาที่สองมากกว่าการสอนที่เน้นไวยากรณ์และการแปล

จากการศึกษางานวิจัยภายในประเทศและต่างประเทศที่เกี่ยวข้องกับการพัฒนาความสามารถด้านการฟังและการพูดภาษาอังกฤษและการจัดกิจกรรมการเรียนรู้ตามแนวการสอนภาษาเพื่อการสื่อสาร ผู้วิจัยพบว่า การจัดการเรียนรู้ตามแนวการสอนภาษาเพื่อการสื่อสาร สามารถพัฒนาความสามารถด้านการฟังและการพูดภาษาอังกฤษได้อย่างมีประสิทธิภาพและทำให้นักเรียนมีความพึงพอใจและทัศนคติที่ดีต่อการเรียนภาษาอังกฤษ ผู้วิจัยจึงมีความสนใจในการศึกษาการพัฒนาความสามารถด้านการฟังและการพูดของนักเรียนชั้นมัธยมศึกษาปีที่ 3 ตามแนวการสอนภาษาเพื่อการสื่อสาร ทั้งนี้เพื่อพัฒนาความสามารถด้านการฟังและการพูดภาษาอังกฤษ ซึ่งเป็นทักษะที่มีความจำเป็นอย่างมากในการเป็นพลโลกที่มีคุณภาพในศตวรรษที่ 21 และการประกอบอาชีพในอนาคต

**2.11 กรอบแนวคิดในการวิจัย**

สำหรับการวิจัยครั้งนี้ ผู้วิจัยได้นำแนวคิดในการจัดการเรียนการสอนตามแนวการสอนภาษาเพื่อการสื่อสาร มาใช้ในการพัฒนาความสามารถด้านการฟังและการพูดของนักเรียนชั้นมัธยมศึกษาปีที่ 3 ซึ่งมุ่งเน้นให้ผู้เรียนมีความสามารถในการสื่อสาร โดยเน้นความหมายและความคล่องแคล่วมากกว่าความถูกต้องทางหลักไวยากรณ์ ผ่านกระบวนการจัดการเรียนรู้ที่มีความยืดหยุ่นในการฝึกภาษา และกระตุ้นให้ผู้เรียนสื่อสารอย่างมีความหมายด้วยการมีปฏิสัมพันธ์การใช้ภาษากับผู้อื่น โดยดำเนินตามขั้นตอนตามกรอบแนวคิด PPP ของ Baker และ Westrup โดยมีขั้นตอน 3 ขั้นตอน คือ

2.10.1 ขั้นตอนการนำเสนอเนื้อหา (Presentation or Introducing New Language) ซึ่งมีขั้นตอนย่อย 5 ขั้นตอน ได้แก่ การนำเข้าสู่เนื้อหา (Lead-in) การถามเพื่อดึงความรู้เดิม (Elicitation) การอธิบายเนื้อหา (Explanation) การฝึกซ้ำ (Repetition) และการแก้ไขความถูกต้อง (Correction) มุ่งเน้นให้ผู้เรียนได้ฟังและเข้าใจความหมายของเนื้อหาใหม่

2.10.2 ขั้นการฝึกปฏิบัติ (Practice) ประกอบด้วย การฝึกฝน 2 ขั้นตอน ได้แก่ การฝึกแบบควบคุม (Controlled Practice) ซึ่งเน้นให้ผู้เรียนได้ฝึกซ้ำ ๆ โดยมีครูคอยแนะนำและเฝ้าสังเกตการปฏิบัติของนักเรียน และการฝึกแบบกึ่งควบคุม (Semi-Controlled Practice) ซึ่งจะมุ่งเน้นให้ผู้เรียนเข้าใจความหมาย และวิธีการใช้รูปแบบภาษา โดยครูจะให้ข้อมูลป้อนกลับ เพื่อแก้ไขข้อผิดพลาดให้กับผู้เรียน

2.10.3 ขั้นการใช้ภาษาเพื่อการสื่อสาร (Productive / Free Practice) ครูจะให้สถานการณ์ที่แตกต่าง เพื่อให้ผู้เรียนได้มีโอกาสฝึกภาษาใหม่ในสถานการณ์ที่มีอิสระมากขึ้น

โดยมีกรอบแนวคิด ดังนี้

ตัวแปรต้น

การจัดการเรียนรู้ตามแนวการสอนภาษาเพื่อการสื่อสาร

(Communicative Teaching Approach)

1.ขั้นตอนการนำเสนอเนื้อหา (Presentation or Introducing New Language)

2. ขั้นการฝึกปฏิบัติ (Practice / Controlled Practice)

3. ขั้นการใช้ภาษาเพื่อการสื่อสาร (Productive / Free Practice)

ตัวแปรตาม

1. ความสามารถด้านการฟังภาษาอังกฤษเพื่อการสื่อสาร

2. ความสามารถด้านการพูดภาษาอังกฤษเพื่อการสื่อสาร

3. ความพึงพอใจต่อการเรียนรู้ของนักเรียนที่ใช้การเรียนรู้ตามแนวการสอนภาษาเพื่อการสื่อสาร

**แผนภูมิที่ 2.2** กรอบแนวคิดของการวิจัย

***ภาพที่ 2.2*** กรอบแนวคิดการวิจัย